[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Üdvözlöm önöket. Az Országgyűlés őszi ülésszakának 12. ülésnapját megnyitom. Tájékoztatom önöket, hogy az ülés vezetésében majd Simicskó István és Varga László jegyző urak lesznek segítségemre. Köszöntöm kedves vendégeinket is és mindenkit, aki figyelemmel kíséri munkánkat.Tisztelt Országgyűlés! A mai napon napirend előtti felszólalásokkal kezdjük munkánkat. Ezt követően 12 óra 15 perctől 13 óra 45 percig a kérdésekre, majd körülbelül 13 óra 45 perctől 14 óra 45 percig az azonnali kérdések és válaszok órájára kerül sor. Végül a napirend utáni felszólalásokkal fejezzük be az Országgyűlés ülését. Tisztelt Országgyűlés! Tájékoztatom önöket, hogy Keresztes László Lóránt képviselő úr, az LMP frakcióvezetője, a Házbizottság október 18-ai ülésén a frakció tagjának mai ülésnapon elhangzó napirend előtti felszólalása alatti képi szemléltetés iránti igényt terjesztett elő az Országgyűlésről szóló törvény 38/A. §-a alapján. A Házbizottság ülésén a kérelemmel kapcsolatban nem alakult ki konszenzus, ezért házelnök úr az Országgyűlésről szóló törvény 13. § (6) bekezdése alapján hozott döntésével a kérelmet elutasította. Tájékoztatom önöket, hogy ennek megfelelően kell az ülésvezető elnöknek eljárnia. [[Dr. Vadai Ágnes: Jaj!]] bekezdése alapján hozott döntésével a kérelmet elutasította. Tájékoztatom önöket, hogy ennek megfelelően kell az ülésvezető elnöknek eljárnia. (Dr. Vadai Ágnes: Jaj!) Most pedig rátérünk a napirend előtti felszólalásokra. Tisztelt Országgyűlés! Napirend előtti felszólalásra jelentkezett a Demokratikus Koalíció képviselő asszonya, Vadai Ágnes képviselő asszony: „Miért sodorták veszélybe a magyarokat” címmel. Parancsoljon! [[Dr. Varga László elfoglalja helyét a jegyzői székben.]]
Köszönöm a szót. Tisztelt Ház! Tisztelt Képviselőtársaim! Hetek óta elborzadva figyeljük, hogy hova tudnak még süllyedni az ukrán-magyar kapcsolatok. Most éppen ott tartunk, hogy már kiutasították a beregszászi magyar konzult, az ukrajnai magyarokat pedig, akik felvették a magyar állampolgárságot is, egy ukrán nacionalista szervezet listázza. A legutolsó hírek szerint már ötszáz Ukrajnában élő magyar van azon a listán, akiket az ukrán szélsőjobb a nagy nemzetieskedés jegyében, hazaárulásra hivatkozva deportálni kíván. Közben az ukrán sajtóban megjelent, hogy a kettős állampolgárok nevei az orosz titkosszolgálattól kerülhettek az ukrán szélsőjobbhoz. Ha ez nem lenne elég, már magyarellenes plakátokat is kihelyeztek Kárpátalján, hogy tovább korbácsolják az indulatokat ukránok és magyarok között. Igen, és a hírek szerint a maguk állítólagos szövetségese teszi ezt az ukrajnai magyarokkal. Tisztelt Képviselők! Én őszintén sajnálom, hogy a Fidesz első találkozása a globalizmussal egy határon átívelő magyarárulásban nyilvánul meg. A szóban forgó ukrajnai magyarok adatait ugyanis csak a magyar államtól lehetett megszerezni, a magyar állam birtokában voltak ezek az adatok, és önök mindig azonosítják magukat a magyar állammal. Önök annyi szavazatot vásároltak meg Ukrajnában a kampányban, amennyit csak tudtak, majd a választás után odadobták az ottani magyarokat az oroszoknak, akik Ukrajnában is a szélsőjobbot használják a konfliktusok szítására. És az ukrajnai magyarok ennek következtében ma komoly veszélyben vannak. Ez a magyarárulás, képviselőtársaim, nem az, ha valaki azt mondja, hogy csak az szavazzon Magyarországról, aki itt él vagy élt! Mi, európai magyarok valóban azt valljuk, hogy csak annak legyen szavazati joga, aki viseli döntésének következményeit ez egy fontos morális álláspont , de azt is mondjuk, hogy a mindenkori magyar kormánynak meg kell védenie a határon túl kisebbségben élő magyarokat. Olyan a rendszerváltás óta nem fordult elő sem a baloldal, sem a jobboldal alatt, hogy egy kormány a határon túli magyarok életét és biztonságát tette volna kockára. Önök pontosan ezt tették. Legjobb esetben is ötszáz, de lehet, hogy mára jóval több magyar van veszélyben Ukrajnában, ahol a szélsőjobb ugyanazt ordítja, mint önök itthon, hogy: Ukrajna az ukránoké. Nekik dobták oda azokat a magyar kettős állampolgárokat, akiket pár hónapja még minden erejükkel a szavazófülkébe próbáltak vinni a magyar adófizetők pénzén. [[Németh Szilárd István: Szégyelld magad!]] Mégis mit várnak a gazdájuktól, képviselőtársaim? Azt várták, hogy Oroszország nem fogja hezitálás nélkül odadobni a magyarokat az ukrán szélsőjobboldalnak, ha ezzel destabilizálni lehet Kárpátalját? Azt várták, hogy ha hajbókolnak és az Oroszországot sújtó nemzetközi szankciókat támadják vagy éppen az ukrán NATO-csúcsot akadályozzák meg, akkor Putyin gazda majd jóságos lesz? Tényleg ezt gondolták? Tényleg nem tudom, hogy mi az ijesztőbb: az, hogy ebben a nagy fideszes játékban nem számoltak azzal, hogy meg kell védeni az ukrajnai magyarokat, vagy az az ijesztőbb forgatókönyv, hogy tudták, hogy meg kell védeni a magyarokat, mégsem tettek semmit? [[Dr. Simicskó István elfoglalja helyét a jegyzői székben.]] Kíváncsian várom, hogy mit fognak tenni ebben a helyzetben. Nyilván az ukrán kormánytól nem kérhetnek segítséget, hiszen az Oroszország által fegyveresen megszállt ország nyilvánvalóan nem fog szóba állni egy orosz bábkormánnyal. Az oroszokra sem számíthatnak, hiszen épp most mutatták meg, hogy mennyit is érnek önök ebben a nagy kirakósban. Röviden: semmit, csak használják önöket az EU gyengítésére. Mit fognak tenni az ukrajnai magyarokért? Eddig kiutasítottak egy, azaz egy ukrán diplomatát. Ennyi. Amikor magyarok százait fenyegeti a veszély a határ túloldalán. Önöknek annyi befolyásuk van a történésekre, hogy kiutasítanak egy diplomatát. Hűha! Ennyire impotens diplomáciai érdekérvényesítést régen láttunk magyar kormánytól! [[Dr. Hoppál Péter: Jaj!]] Önök, ha érdekeik úgy diktálják, bárkit feláldoznak, bárkit eldobnak. [[Dr. Hoppál Péter: 2004. december 5-e!]] Mondják el, mit fognak tenni, ha már veszélybe sodorták az ukrajnai magyarokat! [[Nacsa Lőrinc: Ilyet lehet mondani?]] És ha már itt tartunk, akkor legyenek szívesek, azt is mondják el, hogy hogyan kerülhettek az ukrajnai magyarok adatai az ukrán szélsőjobbhoz! Hogyan? Vagy kérdezzem inkább oroszul, úgy jobban megy? Azt szeretném kérni, hogy az eddig a parlamentben elhangzott hazugságaiktól, legyenek szívesek, kíméljenek meg, mert ez nem fog segíteni az Ukrajnában élő magyarokon. Márpedig, ha van most hazafias kötelesség, képviselőtársaim, az nem a maguk magyarkodó dumája, hanem valódi európai védelem a határon belül és kívül élő magyaroknak is. Köszönöm szépen. [[Nacsa Lőrinc: Szégyelld magad! Szórványos taps az ellenzéki pártok padsoraiból.]]
Köszönöm szépen. Kérdezem, a kormány nevében ki kíván válaszolni. [[Jelzésre:]] Men-czer Tamás államtitkár úr, a Külügyminisztérium államtitkára. Parancsoljon!
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Az ember úgy érzi magát, mintha nem a magyar parlamentben lenne, hanem valami sci-fi filmben: egy demokratikus koalíciós képviselő a határon túli magyarokkal kapcsolatban szólal fel. [[Dr. Vadai Ágnes: Eljutottunk idáig, mert ti nem véditek meg őket!]] Sőt, úgy tetszeleg, mint hogyha a Demokratikus Koalíció valaha is megvédte volna a határon túli magyarok jogait. [[Gréczy Zsolt: Éppen azt tesszük most is!]] Szeretném emlékeztetni a tisztelt Házat és a tisztelt képviselő asszonyt 2004. december 5-ére: önök a határon túli magyarok ellen léptek fel. [[Közbeszólás a kormányzó pártok padsoraiból: Így van! Dr. Vadai Ágnes: 2018 van, arról beszéljen!]] Önök úgy léptek föl, ami a világ egyetlen pontján sem lenne elfogadható. Önök úgy léptek fel, ami tisztességtelen, és önök ezt a tisztességtelen viselkedést tartják a mai napig. Szeretném emlékeztetni a tisztelt képviselő asszonyt, hogy az ön pártelnöke és az ön miniszterelnök-jelöltje semmi más mondanivalóval nem rendelkezett egy országgyűlési kampány során, és gyakorlatilag nem rendelkezik a mai napig, mint a határon túli magyarok elleni uszítással. [[Dr. Völner Pál: Szégyen!]] Csak erről beszél, csak erről beszélnek, és csak ezt képviselik. [[Zaj az ellenzéki pártok padsoraiból.]] [[11.10]] Érdemes volna meghallgatniuk a határon túli magyarokat. A határon túli magyarok soha nem mondták azt, hogy jöjjön már a Demokratikus Koalíció, és védjen meg bennünket; ellenben azt nagyon sokszor elmondták, például Brenzovics elnök úr, a kárpátaljai magyarok vezetője, hogy a magyar kormányra számíthatnak, és a magyar kormány az egyetlen, akire számíthatnak, és a magyar kormány mindig mellettük áll. Szeretnék néhány tényt is a képviselő asszony figyelmébe ajánlani, mert valóban nem jó az a helyzet, és egyre súlyosbodik, ami Kárpátalján történik. Egymás után veszik el a jogokat a kárpátaljai magyarságtól [[Gréczy Zsolt: Nektek köszönhetik!]] , egymás után történnek megfélemlítő lépések. Szeretném ezeket sorra venni és a tisztelt képviselő asszony figyelmébe is ajánlani. Az oktatási törvénnyel elvették az anyanyelven tanulás jogát. A KMKSZ ungvári irodáját kétszer próbálták meg egymás után rövid időn belül, néhány hét alatt felrobbantani. Másodszorra sikerült is. Szeretném felhívni a figyelmét a nyelvtörvényre, amit első olvasatban elfogadott az ukrajnai parlament, amely szintén visszaszorítja a kisebbséginyelv-használatot a médiában, a kultúrában, a közigazgatásban. Tehát jól látható a szisztematikus lépéssorozat: először az oktatásban szorítják vissza a kisebbséginyelv-használatot [[Arató Gergely: És ti mit csináltok?]] , aztán az élet egyéb területein is. Itt van az a lista, amit ön is említett már elég furcsa kontextusban persze , ez természetesen a magyarok elleni újabb fellépés, újabb félelemkeltés, és jól látható, hogy Ukrajnában kormányzati hátszéllel folyik a magyarság elleni, a magyar nemzeti közösség elleni fellépés. Ön ott van egy kicsit szerepzavarban és ott értelmezi rosszul a helyzetet, hogy a magyar kormány ez ellen fellép. Tudom, hogy ez önnek nem tetszik. Tudom, hogy a Demokratikus Koalíció minden lépést elvet, ami a határon túli magyarság érdekében történik [[Arató Gergely: Hazudsz! Gréczy Zsolt: Miért hazudsz?]] de a magyar kormány továbbra is blokkolni és vétózni fog minden Ukrajna-NATO csúcstalálkozót, magas szintű találkozót [[Gréczy Zsolt: És ezzel véditek őket?]] és blokkolni fogjuk Ukrajna euroatlanti integrációs lépéseit is. [[Arató Gergely: Ennek az eredménye látható most!]] Folyamatosan továbbra is megfélemlítő lépések vannak, például a kárpátaljai magyarokat, magyar vállalkozókat vegzálják, azokat, akik részt vesznek a magyar kormány által finanszírozott gazdaságfejlesztési programban. És hogy mást ne mondjak, az önök kiváló elvbarátja, Soros György is azért fel-feltűnik Kárpátalján és Ukrajnában [[Dr. Vadai Ágnes: Óóó, bravó! Megérkeztünk! Gréczy Zsolt: Neki köszönhetitek, hogy léteztek!]] együttműködik az ukrán kormánnyal, kitüntetést fogad el, egyre nagyobb politikai és gazdasági befolyásra tesz szert. Én azt állítom, legalábbis azt tudom, hogy ezt is megkérdőjelezi, de ahol Soros György feltűnt, ott egyfelől romhalmaz marad [[Közbeszólás az ellenzéki padsorokból: Lásd Fidesz! Gréczy Zsolt: És megalakult a Fidesz!]] , másfelől a magyarság semmi hasznot nem húzott abból, sőt komoly támadásoknak és komoly károkozásnak volt kitéve. Szeretnék még egyszer visszautalni arra, hogy a Demokratikus Koalíciónak egyáltalán, a legkevesebb joga sincs arra [[Arató Gergely: Nem te mondod meg, hogy mihez van joga!]] hogy fellépjen [[Gréczy Zsolt: Ki vagy te, hogy ilyet mondasz?]] hogy azt mondja, egyáltalán számonkérje a magyar kormányt a kisebbségpolitikával kapcsolatban. Önök mindig csak uszítottak, önök soha nem léptek fel a határon túli magyarság érdekében, mindig ellenük léptek fel. És szeretném még egyszer aláhúzni, hogy egy volt magyar miniszterelnök, miniszterelnök-jelölt politikai mondandója semmi másból nem áll, csak a határon túli magyarság és egyébként a keresztény egyházak elleni uszításból és fellépésből. Ez az önök politikája, a mienk meg nem ez; a határon túli magyarok továbbra is számíthatnak ránk. Köszönöm a figyelmüket. [[Taps a kormánypártok padsoraiból.]]
Tisztelt Országgyűlés! Napirend előtti felszólalásra jelentkezett Mirkóczki Ádám képviselő úr, a Jobbik képviselője: „Párhuzamok” címmel. Parancsoljon!
Köszönöm szépen, elnök úr. Tisztelt Képviselőtársaim! Elsősorban a kormánypárti képviselőkhöz szólok. Önök rendre szeretik magukat a hős, a megmentő szerepében feltüntetni, akik egyedüliként védik az országot, egyedüliként védik Európát, sőt már a földgolyót is, hiszen Soros legújabb terve, hogy a tejúton keresztül hozza a bevándorlók millióit, és csak önök az egyetlenek, akik ez ellen fellépnek. [[Németh Szilárd István közbeszólása. Dömötör Csaba: Ez vicc akart lenni!]] zzel szemben, és a viccet félretéve, 1956 kapcsán tegyünk fel egy alapkérdést arra vonatkozóan, hogy önök vajon kinek az oldalán állnak. Én nagyon örülök, hogy Rétvári államtitkár úr itt van, és szemlélteti az önök álságos politikáját. Rétvári államtitkár úr minden év október 23-án vagy azt követően felvesz egy Mansfeld Péter-pólót, de akkor, amikor a Mansfeld Péterre halált kérő Mátsik György [[Szilágyi György: Bizony!]] esetéről kellene dönteni, akkor azt leszavazza. [[Gréczy Zsolt: Így, így! További közbekiáltás az ellenzéki padsorokból: Szégyen! Zaj. Dr. Rétvári Bence: Egy színpadon voltatok a szocikkal!]] Ez az önök antikommunizmusa! Önök leszavazzák a lusztrációs törvényt, leszavazzák az ügynöklisták nyilvánosságra hozatalát [[Dr. Rétvári Bence: Egy színpadon voltatok a szocikkal tegnap!]] de itt virít az államtitkáruk Mansfeld Péter-pólóban. [[Szilágyi György közbeszólása.]] Gratulálok hozzá! Tegyük fel azt a nem költői kérdést, de relevanciát, hogy 1956-ban a magyar szabadságharcosok milyen rendszer ellen harcoltak, és milyen rendszert szerettek volna. Csak néhányat idézek abból a bizonyos 16 pontból. Az ’56-os szabadságharcosok új választási rendszert követeltek, a gazdasági és adózási rendszer átalakítását, nyilvánosságot a külkereskedelmi szerződések tekintetében, a bérek felzárkóztatását, a bíróságok pártsemleges működését követelték, teljes vélemény- és szólásszabadságot, valamint tiszta és független sajtó-, vagyis médiaviszonyokat. Ha ezeket önök a mai politikájukkal összevetik, vajon kiknek az oldalán állnak? Az elmúlt 8 éves tevékenységük vajon kiknek az érdekében áll? Az ’56-os szabadságharcosok vagy az azt legyőzni kívánó Rákosi? Nem kérdés! Önök azt a bolsevik tempót diktálják már 8 éve, ami ellen verbálisan mindig kikelnek. Ahogy 1956-ban a hatalom az ávót vezényelte a rádió, a hazugsággyáruk védelmére, úgy önök több száz rendőrt vezényeltek tegnap a Kunigunda utcába az MTVA-székház védelmére. De nincs is ezzel baj, csak megint a kettős mérce. Hol volt ez a rendőri tömeg, hol volt ez a rendőri aktivitás akkor, amikor az önök aktivistái, fizetett aktivistái, mert nyilván a válaszban majd elhangzik, hogy mi fizetett embereket vittünk oda… Nem! Mi soha nem fizettünk sem tüntetőknek [[Nacsa Lőrinc: Zacskós pénz!]] sem szavazóknak, sem pedig rongálóknak. [[Dr. Varga-Damm Andrea közbeszólása. Németh Szilárd István: A Szaszi majd szól, ha el kell kezdeni!]] Önök és az önök által irányított rendőrség [[Zaj.]] , az önök által irányított rendőrség hol volt akkor, amikor az önök fizetett emberei országszerte, nemcsak Budapesten, hanem az utolsó kistelepülésre is elmenve az óriásplakátokat tették tönkre, legyenek azok magántulajdonban, álljanak azok magánterületen, avagy sem? Akkor önök azt mondták és az önök rendőrsége is azt mondta, hogy ez a véleménynyilvánítás szabadságába belefér. Mi meg azt mondjuk, hogy a tegnapi nap minden egyes mozzanata a véleménynyilvánítás szabadságába belefér, függetlenül attól, hogy önök most nyilván másként fogják értelmezni mindazt, ami történt. De ha már MTVA, az nem közszolgálat, ami ott történik. És ezt önök pontosan tudják. Ha megnézzük az önök tevékenységét, a rendőrség kivezénylésével, mit állapíthatunk meg? Többek között azt, hogy egy legitim, demokratikus kormány soha nem fél attól, hogy vitázzon, soha nem fél attól, hogy engedje vagy ne engedje a véleménynyilvánítást bárki által. Egy gyáva, illegitim kormány viszont fél. Gyáva szembenézni az igazsággal, gyáva az érvek ütköztetésére, ezért mindent megtesz annak érdekében, hogy azt megakadályozza. Ennek zászlóshajója ma már idézőjelben a „közszolgálatinak” gúnyolt pártpropaganda. Mert az, ami az MTVA-ban zajlik gyakorlatilag 8 éve 0-24-ben, az nem közszolgálatiság, nem objektív, nem kiegyensúlyozott és nem tényszerű tájékoztatás. Mindent megtesznek annak érdekében, hogy a saját virtuális valóságukat lefessék, és sok millió ember agyát mérgezzék ezáltal. Éppen ezért nem véletlen, hogy tovább ehhez nem asszisztálunk, hogy bojkottot hirdetünk, és azt kérem, ezzel fordulok az ellenzéki képviselőkhöz, politikusokhoz és pártokhoz, hogy ne legitimálja senki, még csak látszat szintjén sem, ezt a gusztustalan hazugsággyárat. Köszönöm szépen, elnök úr. [[Dr. Vadai Ágnes: Nem nagyon járunk, be sem hívnak bennünket! Taps az ellenzéki padsorokból.]]
Köszönöm szépen. Tisztelt Országgyűlés! Mielőtt megadnám a szót Dömötör Csaba államtitkár úrnak, a Miniszterelnöki Kabinetiroda államtitkárának, az önök nevében is barátsággal köszöntöm a Károli Gáspár Református Egyetem hallgatóit és oktatóit. Örülök, hogy itt vannak. Jó napot kívánok! Most pedig Dömötör államtitkár úré a szó. Parancsoljon! [[11.20]]
Köszönöm a szót, elnök úr. A magyar politikában Gyurcsány Ferenc szokása az, hogy elkövet különböző galádságokat, aztán a morális elveket másokon kéri számon. Úgy látszik, hogy a Jobbik is kezd rászokni erre. Tisztelt Képviselő Úr! A Terror Háza Múzeumban van egy nagyon beszédes hely, az „Átöltözés terme”, amely azokról szól, akik a hatalom érdekében bármilyen ideológiát felvállalnak, bárkivel együttműködnek. [[Moraj a Jobbik soraiban.]] Ez a szoba azt mutatja be, hogyan lett a kisnyilasokból komcsi kollaboráns. Amikor erre a teremre gondolunk, akkor egyre többször eszünkbe jut az az út, amit a Jobbik bejárt. Mert ha egy elsős egyetemistát arra kérnénk, hogy tegyen már ugyan különbséget Gyurcsány Ferenc bármelyik beszéde, bármelyik sajtótájékoztatója és az önök mondandója között, akkor vakarhatná a fejét, mert nem lenne könnyű feladat. Ez volt az érzésünk a mostani felszólalását hallgatva is. [[Zaj a Jobbik soraiban.]] Az sem véletlen, hogy Gyurcsány Ferenc pártja is ellenállást hirdetett, és önök is az ellenállást határozták meg a fő politikájuknak. [[Mirkóczki Ádám: Ők is jó reggelt köszönnek, meg mi is!]] Akár együtt is tarthatták volna a két párt kongresszusát. Persze, az önök dolga, hogy milyen politikát folytatnak, ez az önök dolga, mi csak egyet kérünk, hogy ha zsákutcába kerülnének, mint ahogy most abban vannak, akkor ne a választókat hibáztassák. Örülök, hogy ön szólalt fel, mert ön volt az, aki nemrég azt mondta, hogy Magyarországon százezrek annak alapján szavaznak, hogy kitől kapnak 3 forinttal többet. [[Mirkóczki Ádám: Ti erről tudnátok sokat beszélni!]] A társadalom jelentős része pedig arra sem veszi a fáradságot, hogy A vagy B véleményt képviseljen. Ezt ön mondta, tisztelt képviselő úr. Még mielőtt azzal vádolnának meg engem, hogy kiragadott példákkal élek itt a Ház előtt, gyorsan szeretném egyértelművé tenni, hogy az ilyen stílusú lenéző magyarozás nem a kivétel a Jobbikban, hanem most már maga a szabály. Mert vegyük például azt, hogy miket beszélt a párt elnöke a párt legutóbbi kongresszusán; azt mondta, hogy a magyarságon a szolgalelkűség lett úrrá, és a Jobbik feladata az, hogy ezt felszámolja. Tegnap ezt a véleményét a párt elnöke megismételte. Mi álmunkban sem gondoltuk volna, hogy a Jobbik lesz a végén az, amelyik beszivárog az SZDSZ által hátrahagyott résekbe [[Derültség az ellenzéki oldalon.]] , már ami a stílust és a minősíthetetlen magyarozást illeti. Tisztelt Képviselő Úr! Ha összerakjuk a kijelentéseiket, akkor önök szerint a magyaroknak nincs véleményük, ezt ön mondta, 3 forintért bármire képesek, ezt is ön mondta, és egyébként is szolgalelkűek, ezt pedig a pártelnök mondta. [[Mirkóczki Ádám: Megint hazudsz, mert nem pontosan idézel!]] S ha ehhez hozzáveszem, hogy a határon túli magyarokat olyan indiánokhoz hasonlították, akiket egy marék üveggyönggyel meg lehet venni, na, akkor már nem is lehetne pocsékabb az összkép. Ez a helyzet, tisztelt képviselő úr. Tudják önök, hogy kik a szolgalelkűek? Azok, akik egy zsák pénzért elmentek egy oligarcha zsoldjába; akik olyan képviselőt küldtek Brüsszelbe, aki egy másik országnak kémkedett [[Zaj az ellenzék soraiban.]] ; akik a baloldallal együtt, a most ordibáló baloldallal együtt odaadnának egy rakás jogkört Brüsszelnek; akik egyszerre képesek gárdás oroszlánt, pillangós tetkót és Heller Ágnes-kitűzőt is viselni; akik akkor dobálnak tojással középületeket, ha a pártközpontból leszólnak, amint az tegnap is történt. Ennek a politikának súlyos következménye van: feloszló alapszervezetek, egyre durvább korrupciós botrányok, és egyre durvább, egyre keményebb párton belüli háborúk. Tisztelt Képviselő Úr! Ön a felszólalásában, ha jól értettem, a bolsevizmusról beszélt, arra utalt. Tette ezt pár nappal azután, hogy egy kerületi választáson gyakorlatilag győzelemhez segítették a Demokratikus Koalíció, tehát Gyurcsány Ferenc jelöltjét. [[Derültség és zaj a Jobbik soraiban.]] Hosszú út vezetett idáig a gárdamellénytől. Úgyhogy mindent összevetve, érdemes elgondolkozniuk azon, hogy ha Pongrátz Gergely most dönthetne arról, hogy támogatja-e a Jobbikot, akkor vajon megtenné-e. Azt hiszem, hogy önök is tudják a választ. Köszönöm, hogy meghallgatott. [[Taps a kormánypártok soraiban. Zaj az ellenzéki oldalon.]]
Nagyon szépen köszönöm. Tisztelt Képviselők! Képviselő Asszonyok és Képviselő Urak! Minthogy reformátusok ülnek a körünkben, csak azt tudom mondani, hogy áldás, békesség; tehát valahogy nagyobb megértést egymás iránt. [[Taps a kormánypárti oldalon.]] Ez jellemzi a következő felszólalást is. Nacsa Lőrinc képviselő úr, a KDNP képviselője, készülődik, aki „Birodalmi törekvések Brüsszelből” címmel mondja el napirend előtti felszólalását. [[Zaj az ellenzéki oldalon.]] Képviselők, még egy szót sem szólt a képviselő úr, tehát hogy úgy mondjam, ne predesztinálják már előre, hogy mi fog történni. Képviselő urat illeti a szó. Bátran!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselőtársaim! Mindenekelőtt engedjék meg, hogy köszönetet mondjak mindenkinek, aki a tegnapi szép ünnepen részt vett, bármilyen fővárosi vagy vidéki megemlékezésen, ünnepségen. Köszönet a rendőröknek, a szervezőknek és mindenkinek, aki október 23-ára méltó módon emlékezett. Tegnap a múltról emlékeztünk, de a jövő tétje lebegett a szemünk előtt. Persze voltak, akik másképp gondoltak erre az ünnepre, hiszen egy momentumos polgármester szerint nem is kell 1956-ra gondolni, emlékezni. Vagy beszélhetnénk a gyurcsányi örökségre immár teljesen méltóvá vált, de jobbikos kampányhátszéllel megválasztott Márki-Zay Péterről is [[Zaj az ellenzéki oldalon.]] , aki ünnepi interjújában Molotov-koktéllal fenyegetőzött. Hadd mondjam el, hogy immár kilencedik éve ünnepelhetünk békében, hiszen a 2006-os embertelen, agresszív és elfogadhatatlan gyurcsányista terror után még évekig sokan nem mertek kimenni az utcára az ünnep alkalmával, és sokan félve tekintettek a hátuk mögé vagy az utca túloldalán a rendőrökre. A 2019-es európai választás fő témája és sorskérdése a bevándorlás lesz, illetve már most is az. Ezt a hazai ellenzék mindig megpróbálja eltagadni, láthattuk a Sargentini-jelentés vitája körül, illetve az arra válaszként adott országgyűlési határozat vitájában is. A magyar ellenzék mindig megpróbálja eltagadni, hogy az Európai Parlament fő témája a bevándorlás lesz. Attól, hogy tagadják, még így van. Európa jövőjét leginkább és alapjaiban meghatározó kérdés ez. Talán azért is tagadják, mert tudják, hogy zavaros álláspontjuk nem egyezik a magyarok többségének véleményével, és ezért a kérdés súlyosságáról sem vesznek tudomást. Azt látjuk, hogy Európa nagyságát, erejét és dicsőségét az egymással egyszerre versenyző és együttműködő nemzetállamok adták. A fénykorban, amikor a kontinens ereje teljében volt, a nemzetek tisztelték egymás jogait, védték polgáraik érdekeit és polgáraikat, jól tudtak együttműködni, és közösen részesültek a béke, a gyarapodás és a biztonság áldásaiban. Mi ezt az Európát védtük annyiszor történelmünk során, és erre mondtunk igent számtalanszor, és ezt szeretnénk ma is, Európát, mint a nemzetek hazáját. Ahogy tegnap Orbán Viktor miniszterelnök fogalmazott: „A kontinenst nem az öntudatos nemzetek, hanem a birodalomépítési kísérletek vitték tévutakra. A birodalomépítési kísérletek és kísérletezők felelősek a XX. századi szörnyű háborúkért, a tengernyi szenvedésért és a virágzó Európa többszöri feldúlásáért is.” A májusi választás tehát a jövőről szól, az európai népek és emberek jövőt választanak maguknak. Tisztán láthatók a brüsszeli birodalmi törekvések jelei, hogy behódoltassák a népeket, hogy létrehozzanak egy európai birodalmat. Tisztán látszik, hogy a mostani brüsszeli vezetés a szabad nemzetek szövetsége helyére európai birodalmat kíván, olyan európai birodalmat, amelyet nem a népek választott vezetői, hanem a brüsszeli bürokraták irányítanak. Ezért birodalmi gőgből akarják mindig megleckéztetni azokat, akik nem értenek velük egyet. Gazdasági zsarolással, mint most látjuk Olaszország esetében, politikai fenyegetőzéssel, mint Románia, Szlovákia vagy épp Csehország esetében, vagy jogállami köntösbe bújtatott aljas rágalmakkal, mint Magyarország vagy Lengyelország esetében. Érdekes módon a birodalmi Európa gondolatának képviselői pont azok, akik a bevándorlást támogatják, akik új migrációs utakat sürgetnek, akik áttelepítési és családegyesítési programokat akarnak, meg akarják változtatni Európa népességét és arcát, keresztény kultúráját. Ahogy a miniszterelnök tegnap elmondta, szándékosan nem védték meg Európát, ha mi képesek voltunk rá, ők is azok lettek volna. Az akarat hiányzott, nem a képesség. A nyílt társadalom, a globalista birodalmi szemléletből fakadó irány az egyik jövő tehát Európa előtt, a másik pedig, hogy visszatérjünk az Európát naggyá tevő gondolatokhoz, az erős nemzetállamok korrekt együttműködéséhez és keresztény gyökereinkhez. A mi válaszunk az, hogy a függetlenséget és a nemzetek együttműködését kell választani a globális kormányzással és ellenőrzéssel szemben, és el kell utasítanunk a globalizmus ideológiáját, és támogatni kell helyette a hazafiasság kultúráját. A hit, a biztonság, a család, a munka, a nemzet olyan értékek, amelyek elődeinknek természetesek voltak, számunkra is fontosak, de most folyamatosan és hangosan támadják őket azok, akik gyengíteni akarják a családokat, akik szándékosan összekeverik a férfi és nő fogalmát, akik szerint a bevándorlók jobbak, mint a hazai népesség. Ezért lesz sorsdöntő a mostani európai választás. A jövőnk, szeretett kontinensünk jövője múlik rajta. Szerintünk a mostani vezetés alkalmatlan és tévútra viszi Európát, ezért új brüsszeli vezetésre, új Bizottságra és új parlamentre van szükség, amely megvédi polgárait, és támogatja, segíti az erős nemzetállamok együttműködését. Köszönöm szépen. [[Taps a kormánypártok soraiban.]]
Köszönöm szépen. Kérek mindenkit, hogy házszabály időkeretre vonatkozó részét is tartsa be. Most pedig Rétvári Bence államtitkár úr következik. Parancsoljon! [[11.30]]
Köszönöm szépen a szót, elnök úr. Tisztelt Képviselő Úr! Tisztelt Ház! Október 23-a másnapján ülünk itt a parlamentben, és azt hiszem, az lenne méltó a 62 évvel ezelőtti forradalmárokhoz, a 62 évvel ezelőtti szabadságharcosokhoz, ha mi is itt a parlamentben nagyobb tisztelettel beszélnénk egymással. [[Moraj az ellenzéki padsorokban.]] Itt vagyunk a parlamentben, a nemzeti szuverenitás letéteményesében. Volt ennek az országnak kirakatparlamentje 62 évvel ezelőtt is, amikor csak a párt nevezte ki azokat az embereket, akik itt egy színházat adtak elő ebben az ülésteremben.De akik 62 évvel ezelőtt fegyvert fogtak, azok a magyar szabadságot és a magyar függetlenséget akarták elérni. Azt akarták elérni, hogy ebben a parlamentben ne külföldi országok fővárosaiból irányított képviselők üljenek, hogy ne csak a párt utasítását kövessék, hanem a nemzeti szuverenitás, a nemzeti függetlenség letéteményesei legyünk. Ez egy nagyon nagy felelősség, tisztelt képviselőtársaim. Ők nem nagy, gazdag, befolyásos emberek voltak, ők nem egyetemi katedrákról érkeztek adott esetben, bár voltak olyanok is, vagy nem valamilyen társadalmi vezető tisztségből. Hétköznapi emberek voltak, akik szerették volna, ha ők szabadon tudnak élni, az ország pedig függetlenként tud tevékenykedni. Nekünk 62 évvel ezelőtt, a rendszerváltás óta pedig 28 éve megvan a lehetőségünk arra, hogy itt a parlamentben valóban a nemzeti érdeket képviseljük [[Szilágyi György közbeszól.]] a nemzetet szolgáljuk. És amikor képviselőtársaim, államtitkártársaim itt a nemzeti függetlenségről, ezáltal a hazaszeretetről, a szuverenitásról beszélnek, olyan gunyoros bekiabálásokat hallhatunk az ellenzéki oldalról, mint ami itt az elmúlt percekben történt, azt hiszem, egyáltalán nem méltó ahhoz, ahogy a forradalom és szabadságharc évfordulóját ünnepeltük a tegnapi napon. [[Dr. Var-ga-Damm Andrea folyamatosan közbeszól.]] Nekünk itt igenis, ahogy képviselőtársam is fogalmazott, a szuverenitás letéteményeseinek kell lennünk. Minden esetben a magyar emberek érdekeit kell nézzük. Magyarország történelme sohasem akkor volt igazi sikertörténet, amikor valamilyen birodalmi központból irányították. Bár különböző birodalmak különböző központjai törekedtek arra, hogy Magyarország sorsát befolyásolják, de amikor mi a szuverenitásunkat nagyobb mértékben vissza tudtuk szerezni, amikor a függetlenségünk nagyobb léptékű volt, akár ebben a teremben is, ebben a parlamenti ülésteremben is szélesebb körben tudtak az itteni képviselők dönteni, Magyarország sorsa akkor fordult inkább pozitívra. Úgyhogy nem tanácsolom és nem javaslom senkinek, hogy Magyarország pozícióját egyáltalán abban a gondolatrendszerben, abban a koordináta-rendszerben szemléljék, azon paradigma szerint szemléljék, hogy melyik hatalmi központhoz vagyunk közel és melyiktől vagyunk távol; mert ez mindig csak okozat. Az eredeti célunk, a valódi ok az, hogy mi a magyar nemzeti érdek. És ehhez képest majd másodlagos, hogy melyik ügyben leszünk valakihez közel, másik ügyben pedig máshoz lesz közel az álláspontunk, és ugyanígy a távolságaink is változnak. Birodalmakkal, a birodalmi politikák kiszolgálásával, azt hiszem, október 23-a után egy nappal nem kell magyaráznom, miért nem járt jól soha Magyarország. És természetesen más módon, szerencsére jóval békésebb eszközökkel, de ilyesfajta kísérletek mindig voltak, és mindig is lesznek. Vannak országok, amelyek hozzászoktak ahhoz, hogy gyarmatbirodalmuk volt generációkon keresztül. A saját jólétük egy részét nem a saját munkájuk alapozta meg, hanem az a többlet, amit a gyarmatokról hoztak be, akár olcsó ásványkincsben, akár olcsó munkaerőben. De ez nem az ő teljesítményük volt, mégis erre alapozták a jövőjüket. Ma nem ilyen módon történik ez, hanem egy bürokrácia, egy óriási bürokratikus vízfej kiépítésével, de az elv ugyanaz, hogyan tudják az életszínvonalukat úgy fönntartani, hogy ez mások munkájára alapozódjon, nem csak az övékére. Lehetett ez a gyarmati időszakban a gyarmatbirodalom fenntartása, most pedig akár az olcsóbb bérmunkának akár máshol, akár a saját országukba való betelepítésével való elérése. Azt is láthatjuk, hogy európai szinten az európai baloldal ebben igencsak motortevékenységet visz. Hiszen az a klasszikus szavazói réteg, az ipari munkásság, amelyik a szakszervezeteken keresztül szervezetten is az európai baloldal mögött állt, pontosan azért, mivel az európai ipar az elmúlt időszakban leépült, Kínába és máshová tevődött át az ipari termelés, ezért ez a fajta társadalmi réteg kimegy az európai baloldal mögül. Az európai baloldal új szavazóréteget keres magának, és ezt a migránsokban, a bevándorlókban látja, akik pótolni tudják azt a réteget, akik korábban stabil baloldali szavazók voltak. Ezért lettek ideológiailag a liberálisok a jobboldaliak foglyai, és ezért akarják motorizálni, saját politikai fennmaradásuk érdekében mobilizálni a bevándorlást. Új eszközeik vannak, a bürokrácia fölfejlesztése, a különböző NGO-kon, úgynevezett nyomásgyakorló csoportokon, civil szervezeteken keresztül való nyomásgyakorlás és a közösségi média cenzúrája. Azt üzenjük mi Brüsszelnek és minden más egykori gyarmati központnak vagy birodalmi központnak, hogy ha majd Brüsszelben lesz olyan közbiztonság, mint amilyen Budapesten van, akkor majd meghallgatjuk a tanácsaikat. De addig járjuk a magunk magyar útját. Köszönöm szépen. [[Taps a kormánypárti padsorokban.]]
Köszönöm szépen. Tisztelt Országgyűlés! Kocsis-Cake Olivio képviselő úr, a Párbeszéd képviselője, napirend előtti felszólalásra jelentkezett: „Miért nem a magyar emberekre költi a Paks 2-re szánt 4000 milliárd forintot a kormány?” címmel. Képviselő úr, parancsoljon!
Köszönöm a szót. Tisztelt Elnök Úr! Tisztelt Országgyűlés! Az újabb paksi beruházás a mostani számítások szerint körülbelül 4000 milliárd forintba fog kerülni a magyar embereknek. A Párbeszéd álláspontja, hogy mire Paks II. megépül, már veszteséges, elavult technológia lesz. Versenyképtelenséget, lemaradást, importfüggőséget fog okozni ahelyett, hogy a biztonságos, tiszta, függetlenségünket garantáló megújuló energiákat fejlesztenék.Félreértés ne essék, Paks I. élettartamának meghosszabbításával a Párbeszéd is egyetért, mert hiszen nem reális megújuló energiaforrásokra építeni az ország energiaellátását. Az utóbbi időben ebben csak visszalépések voltak. De mire Paks II. megépül, a megújuló energiák már olcsóbb technológiák lesznek. Paks I. kapcsán viszont következtetéseket tudunk levonni Paks II. működésére vonatkozólag, hiszen ugyanazzal az orosz technológiával készül, ami rendszeresen meghibásodik. Idén már 13 alkalommal kellett valamilyen hiba miatt leállítani a blokkokat, legutóbb a múlt héten. A környezeti károkról ne is beszéljünk: a nyári kánikulában majdnem megfőztük a halakat a Dunában. A miniszteri válasz erre az volt, hogy csak egy kis csóvában melegedett fel a Duna, a folyó azért nem érte el a hatóságilag maximált 30 fokot, mert visszaterhelték az erőművet. De mi lesz, ha még egy ilyen teljesítményű erőmű fog a Duna ezen szakaszán működni? Hiszen Paks II.-t 95 százalékos működési területre tervezték, és nem fog 95 százalékosan működni, ha állandóan vissza kell terhelni. De egy pillanatra hagyjuk az energiapolitikát, nézzük meg, milyen más célokra lehetne költeni a paksi bővítésre szánt 4000 milliárd forintot! Az egészségügyben például ennyi pénzből fel lehetne újítani az összes egészségügyi intézményt, és duplájára lehetne emelni a szakdolgozók fizetését. Vagy 4000 milliárdból 13 évig lehetne fedezni az orvosok és az ápolók béremelését. A szociális területen meg lehetne etetni 500 ezer rászoruló gyereket a következő 50 évben. Ebből az összegből ki lehetne fizetni hatévnyi dupla családi pótlékot. És ebből a pénzből megvalósítható 36 évnyi dupla álláskeresési segély is. De hogy aktuális kérdéseket hozzak ide, két aktuális problémát, ebből az összegből kifizethető 32 évnyi ápolási díj, vagy a teljes 4000 milliárdból összesen 778 ezer hajléktalan-férőhelyet lehet létrehozni, ebből a pénzből kijönne 93 ezer mentor, szociális munkás bére a következő tíz évre. És mielőtt a kormánypárti képviselők majd fölállnak és azt mondják, hogy a Párbeszéd hajléktalanszállót akar csinálni 4000 milliárdból, ezek csak példák voltak, hogy mire lehetne költeni ezt. A lakhatás területén ebből a pénzből fel lehetne újítani az országban lévő összes önkormányzati lakást, ez körülbelül százezer lakás, szociális bérlakásrendszert lehetne kiépíteni, ezzel gyakorlatilag meg lehetne szüntetni a lakhatási válságot. A rászorulók, a fiatalok könnyebben jutnának lakhatáshoz. A Paks II.-re szánt pénz negyedéből a teljes magyar lakásállományt korszerűsíteni lehetne, ezzel 100 ezer magyar munkahelyet teremteni, a magyar kis- és középvállalkozókat beszállítónak beállítani. Ezt a pénzt lehetne a lakások energetikai korszerűsítési vissza nem térítendő támogatására költeni, fűtés-korszerűsítésre, épületszigetelésre, nyílászárók cseréjére. Ezzel akár 50 százalékos energiamegtakarítás is elérhető. Ha a lakossági szektorban 40-50 százalékkal csökken az energiafelhasználás, az akár kiválthatja egy újabb erőmű felépítését is, például Paks II.-t. Megoldja az ország kibocsátáscsökkentési vállalásait, megszabadít az energiaimport-függőségtől, illetve egy részétől, és olyan kistelepüléseken is munkát teremt, ahol jelenleg nincs munkahely. Ezek után kérdés, hogy miért Paks II.-re megy el ez a rengeteg pénz. Miért nem a magyar embereknek adja oda ezt a pénzt a kormány? Miért költi el veszteséges, elavult technológiára ezt a pénzt? Igazából kinek az érdeke, hogy megépüljön Paks II.? Mert a magyar embereké biztosan nem. Köszönöm, hogy meghallgattak. [[Szórványos taps az LMP és a Párbeszéd soraiban.]]
Nagyon szépen köszönöm. A kormány nevében Aszódi Attila államtitkár úr fog válaszolni. Államtitkár úr, parancsoljon!
Elnök úr, köszönöm szépen a lehetőséget. Képviselő úr, nagyon-nagyon eltérő az energiapolitikánk, és nagyon-nagyon eltérően látjuk a magyar gazdaság helyzetét. [[11.40]] Én azt gondolom, hogy az a kép, amit ön itt lefestett, hogy ezt a pénzt adott esetben segélyekre vagy a szociális szektorra kellene költeni, teljes félreértése annak, hogy az ország hogyan működik, a gazdaság hogyan működik, és mi kell ahhoz, hogy ez az ország tovább működhessen. Örülök annak, hogy egyetértünk abban, hogy a Paksi Atomerőmű mostani blokkjainak az üzemidő-hosszabbítására szükség van; ezt önök is elismerik, és ez egy nagyon jó kiinduló alap, hiszen a Paks II.-projekt nem más, mint kapacitásfenntartás. Azért valósítjuk meg a Paks II.-projektet, mert a ’30-as években a mostani blokkok le fognak állni. [[Tordai Bence közbeszól.]] Harmincéves üzemidőre tervezték őket, jelenleg egy húszéves üzemidő-hosszabbítása zajlik ezeknek a blokkoknak, a ’30-as években tehát le fognak állni. Ahhoz, hogy az atomenergia megmaradjon az energiamixben, szükségünk van új blokkokra, hiszen a ’30-as évek után a mostani blokkok műszakilag már nem fognak tudni megfelelni, nem fognak tudni tovább működni. Azért fejlesztjük ezt az alap-infrastruktúrát, azért építjük meg a két darab új blokkot a paksi telephelyen, hogy ez a mostani helyzet, ami jelenleg fennáll a villamosenergia-ellátásban, az évszázad végéig megmaradhasson. Miért van szükség az atomerőműre [[Tordai Bence közbeszól.]] [[Tordai Bence közbeszól.]] , és miért nem lehetséges akár lakásfelújítással, akár megújuló energiaforrásoknak a fejlesztésével kiváltani ezt a beruházást? Ez egy jó kérdés. Erre a válasz a következő. A megújuló energiahordozók, amelyeket önök preferálnak, elsősorban szél- és napenergia, az időjárástól függenek. Van helyük a villamosenergia-rendszerben, de nem képesek kiváltani egy atomerőművet, ami alaperőmű. Folyamatosan, éjjel-nappal, télen-nyáron az atomerőmű működik, a nap- és szélenergia folyamatosan nem tud rendelkezésre állni. (Tordai Bence közbeszól.) A lakásoknak a felújítása szintén egy fontos cél, de nem helyettesíti az atomerőmű-beruházást, mert a lakásainknak a fűtése jelenleg alapvetően földgázalapon valósul meg, az atomerőmű pedig villamos energiát állít elő. Ráadásul az atomerőművel az importfüggőségünket, a vezetékesenergiaimport-függőségünket csökkentjük, hiszen a nukleáris üzemanyag nagyon jól készletezhető, több évre tárolható, kis térfogatban elhelyezhető, és ennek következtében nem vagyunk kitéve olyan földgázimportnak és villamosenergia-importnak, aminek ki lennénk téve abban az esetben, ha az atomerőművet leállítanánk, az önök által javasolt energiapolitikát valósítanánk meg, és valójában a rendszer működőképességének a fenntartásához több villanyt és több földgázt kellene importálnunk. Nagyon fontos megemlékeznem a villamosenergia-importról is. Ma Magyarország az egyik legjobban villamosenergia-importnak kitett ország az Európai Unióban, 30 százalék fölötti az importnak a részaránya. Ez nagyon nagy kiszolgáltatottságot jelent. Persze, jelenleg ez a villamos energia olcsó, ami az importforrásból származik, de alapvetően külföldi szénerőművekből jön az a villany, amit importálunk, és ezek a szénerőművek az Európai Unió klímaváltozás elleni fellépése következtében be fogják fejezni a működésüket. Szükségünk van alap-infrastruktúrára a villamosenergia-rendszerben is, szükségünk van az atomerőmű-beruházásra. Szeretnék még kitérni a környezeti kérdésekre is. Ön említette a Dunának a hőterhelését. 2015-ben egy nagyon széles körű környezeti hatásvizsgálati és konzultációs folyamatot valósítottunk meg, amelynek keretében minden érdeklődőt tájékoztattunk arról, hogy milyen környezeti hatásai lesznek ennek a két új blokknak. [[Tordai Bence közbeszól.]] [[Tordai Bence közbeszól.]] A hatás valójában a Duna hőterhelése, ezt a hatást nagyon jól ismerjük, hiszen a jelenlegi blokkok 30 év óta működnek, és pontosan tudjuk, hogy a Dunára ez a hőterhelés milyen hatást gyakorol. (Tordai Bence közbeszól.) Ha ellátogat a paksi szelvénybe, akkor meg fogja látni, hogy a legtöbb horgász a vízkivételi mű, illetve a vízvisszabocsátásnak a környékén található, ezt a részt nagyon szeretik többek között a halak is a változatos áramlási viszonyok miatt. A klímaváltozás következményeit is figyelembe vettük. Ha elolvassa a környezeti hatástanulmányt, láthatja benne, hogy a klímaváltozás következményeit a számításokban figyelembe vettük, és az erőművet, az új blokkokat úgy fogjuk megtervezni, megépíteni és üzemeltetni, hogy a legszigorúbb környezetvédelmi előírásokat is teljesítsék, éppen annak érdekében, hogy mind a Duna, mind pedig a tágabb környezet megvédésre kerüljön, és az erőmű biztonságosan szolgálja a villamosenergia-ellátást egészen az évszázad végéig. Köszönöm a figyelmet. [[Taps a kormánypártok soraiban.]]
Köszönöm szépen. Keresztes László Lóránt képviselő úr, az LMP frakcióvezetője napirend előtti felszólalásra jelentkezett: „A vidéki felsőoktatás helyzetéről” címmel. Parancsoljon!
Köszönöm szépen a lehetőséget, elnök úr. Tisztelt Országgyűlés! Valóban, általánosságban egy kicsit a magyar felsőoktatás helyzetéről szeretnék beszélni, egészen pontosan annak a kormányzati rombolásnak a hatásairól, amit az elmúlt időszakban láthatunk, és kifejezetten a vidéki felsőoktatás helyzetéről, arról, hogy milyen helyzetbe jutott vidéken a felsőoktatás, illetve hogy milyen kilátások várhatóak a tekintetben, hogy a sajtóban különböző nyilatkozatokból lehet arra számítani, hogy a kormány valamiféle reformot indít el, bár ennek a részleteiről nagyon keveset tudunk. Ugyanakkor aggódni van okunk, hiszen ha a Fidesz bejelent valamiféle reformot, akkor az jellemzően általában valamiféle rombolásban, leépítésben, megszorításban ölt testet. Amit tudunk az önök beterjesztett vagy előrevezetett reformjából, az az, hogy kinyitnák a lehetőséget a felsőoktatás magánosítása előtt, és ilyen módon nyilvánvalóan kiterjesztenék a felsőoktatás fizetőssé tételét. Ez nyilván az eddigiekhez képest is sokkal több fiatalt szorítana ki a felsőoktatás lehetőségéből, és hozzájárulna ahhoz a tragikus folyamathoz, hogy az elmúlt időszakban, jellemzően egyébként az önök kormányzása alatt, több százezer fiatal volt kénytelen elhagyni az országot. Abban is egyébként konszenzus van, hogy az a fajta reform, és nagyon határozottan idézőjelben mondom, hogy reform, amit önök belengettek, vagy amire lehet számítani, a már eddig is igen nehéz helyzetben lévő vidéki felsőoktatás szempontjából lenne rendkívül tragikus. Az elmúlt időszakban az önök kormányzása is általában a vidéki felsőoktatást érintette negatívan. Érdemes ezt néhány statisztikai adat alapján aláhúzni, hogy mit jelent, mit jelentett az önök kormányzása e szempontból, és itt hangsúlyozom, hogy országosan a felsőoktatás nagyon nehéz helyzetbe került. Ezt egy számmal tudom aláhúzni, vagy egy számmal nagyon határozottan lehet bemutatni: 2010-ben 109 ezer fő kezdhette meg a felsőoktatásban a tanulmányait, múlt évben már csak 72 ezer fő ez nyilván a folyamatos megszorítások, forráselvonások, a megalázó oktatói bérek és a többi kapcsán egy nagyon jellemző adat és tünet. Ugyanakkor még ezen belül is, a felsőoktatás tragikus helyzetén belül is folyamatos az arányvesztés, tehát folyamatosan szorul ki a vidéki felsőoktatás. 2009 és 2017 között erőteljesen romlott az arány a fővárosi felsőoktatási intézményekbe és a vidéki intézményekbe jelentkezők között. Míg korábban döntő többségben voltak a vidéki intézményekbe jelentkezők, ez 2017-re már 53 százalékos arányváltozást jelentett, most már 53 százalékban fővárosi intézményekbe jelentkeznek a hallgatók. A felvett hallgatók esetében hasonló számokat lehet látni: 2009-ben még 42 százalékát vették fel fővárosi intézményekbe, ma már 51 százalékát. Hasonlóképpen a vidéki, regionális jelentőségű egyetemek az utóbbi időben 13 ezer főt veszítettek a hallgatói létszámból, miközben a budapesti egyetemek stagnáltak, és ez nyilván önmagában pozitív, hogy ott nem volt hallgatóilétszám-vesztés, de miért történik ez a vidéki intézmények kapcsán? A vidéki főiskolák, vagy mondjuk így, alkalmazott tudományegyetemek kapcsán elmondhatjuk, hogy ’11 és ’13 között 10 ezer főt veszítettek a hallgatói létszámból, Budapesten is volt veszteség, itt 5 ezer fő volt. Néhány adat még: a Miskolci Egyetem egykori 14 800-as hallgatói létszáma mára 9200-ra apadt. Szegeden ugyanez a szám 28 ezerről 21 ezer lett. Pécsen az egykori 31 ezerről már 20 ezer alá csökkent a hallgatói létszám, Debrecenben 31 ezerről itt még viszonylag kisebb a csökkenés 27 ezerre csökkent. Azt tudni kell, hogy azon túl, hogy az egyetemekről, a felsőoktatási intézményekről ilyen módon kiszorulnak a vidéki fiatalok, ezeknek az intézményeknek óriási szerepe van az oktatási funkción túl is, a vidéki térségek, vidéki városok szempontjából, tehát társadalmi, kulturális, gazdasági jelentősége van. Mind a hallgatók jelenlétének, az oktatók szerepvállalásának vagy éppen az egyetemek által fenntartott gazdasági társaságoknak is óriási jelentősége van, tehát ez a fajta kormányzás, a kormányzásuknak a negatív hatása súlyosan érinti a vidéki térségeket, és ilyen módon az önök kormányzása hozzájárul a vidék leszakadásához; egyébként minden más szempont alapján is ezt el lehet mondani. Azt lehet mondani sajnos a statisztikák alapján, hogy az uniós lakosság 31 százaléka vett részt felsőoktatásban, Magyarországon 7 százalékkal kisebb az arány, de jellemzően a leszakadó vidéki régiókban a lehető legrosszabb ez az arány, és sajnos ezekből a térségekből mennek el főleg a jól képzett fiatalok. Néhány kérdésem lenne, kihasználva azt, hogy itt van az államtitkár úr. Ismerheti-e bárki, államtitkár úr, az önök által belengetett felsőoktatási reformnak a konkrét részleteit? Történt-e bármiféle egyeztetés vagy születtek-e hatástanulmányok ennek kapcsán, hogy mi várható az önök által és csak önök által ismert úgynevezett reformok után? Mi a céljuk ezzel, a felsőoktatás folyamatos és egyre erőteljesebb rombolásával, leépítésével, a megszorításokkal? Újabb százezernyi fiatalt akarnak-e elüldözni az országból? És azt is szeretném megkérdezni, bár lehet, hogy ebben nem ön az illetékes válaszadó, hogy miért büntetni a magyar kormány folyamatosan a magyar vidéket. Köszönöm szépen. [[11.50]]
Én is köszönöm. Rétvári államtitkár úr válaszol. Parancsoljon!
Köszönöm a szót. Tisztelt Elnök Úr! Tisztelt Frakcióvezető Úr! Tisztelt Ház! Azt hiszem, hogy nem a magyar fiatalok vidéki esélyei csökkennek, hanem inkább az LMP vidéki szervezetei. Nem látunk olyan hetet, amikor valahol valakik fel ne állnának az LMP-ből, ki ne lépnének látványosan a pártból. Legutóbb pontosan az európai parlamenti képviselőjük állt fel, és azt mondta, hogy vita nélkül olyan új stratégiába állt a Lehet Más a Politika, az LMP, amit lelkiismerettel, jó lelkiismerettel nem is tudnék védeni a nyilvánosság előtt. Az önök politikáját az önök európai parlamenti képviselője sem tudja védeni, hanem inkább kilép az LMP-ből, de ugyanilyen idézeteket szinte mindegyik volt elnöküktől tudunk hallani. Nem tudom, ön olyan elnök-e, aki majd két év múlva szintén, hasonlóképpen, mint Schiffer András, Szél Bernadett vagy Hadházy Ákos, ugyanúgy a pártját vállalhatatlannak fogja-e tartani. Sallai R. Benedek azt mondta, hogy szégyen látni, mivé lett az LMP, és nagyon sajnálja, hogy embereket vidéken rábeszélt arra… [[Dr. Keresztes László Lóránt: Egy perc már eltelt!]] „szégyellem magam azok előtt, akik esetében ezt tettem korábban”… [[Közbeszólás a Jobbik soraiból: Beszélj a felsőoktatásról! Folyamatos zaj, közbeszólások.]]
Önök tévednek, az államtitkár úrnál van a szó [[Felzúdulás, közbeszólások.]] , tehát majd ha befejezte, akkor lehet… Próbálkozzon meg, államtitkár úr, akkor még egyszer, parancsoljon!
Köszönöm szépen. Úgyhogy önöknek jól láthatóan a politikusaik és talán egy-két vidéki politikusa is már elhagyta a pártot, ezt a süllyedő hajót, ezért próbálkoznak különböző álhírekből politikai tőkét kovácsolni. Az egyik ilyen nyilván az, amit nem lehet elégszer visszautasítani itt a Parlament falai között, a tandíj bevezetésével kapcsolatos javaslatok, amelyek tíz évvel ezelőtt valóban voltak, de 2008-ban a Fidesz és a KDNP akkor meg tudta akadályozni, hogy bevezessék. Azok a szocialisták, akikkel önök most már egyre szorosabb kapcsolatot ápolnak ugye, az elnöküket is a szocialistáktól kapták, korábbi szocialista politikus vezeti most a Lehet Más a Politikát, amikor ő még a Szocialista Pártban politizált vagy odafelé készülődött, akkor éppen a szocialisták bevezették a tandíjat. Érdekes, hogy az ekkori bevezetők elnökletével küzdenek önök egy olyan tandíjjavaslat ellen, amely javaslat nem is létezik. Ez láttatja azt, hogy az ellenzékben milyen kusza viszonyok uralkodnak, és igazából most már szinte bármelyik pártból bárhova, bármilyen álhírrel át próbálnak menni. Hogy mi a kormányzat szándéka, tisztelt képviselő úr, 2014 óta fenn van az interneten, a kormányzat honlapján a „Fokozatváltás a felsőoktatásban” stratégia. Ha ön ezt elolvassa, ebből mindent láthat, és láthatja azt, hogy hogyan haladtunk lépésről lépésre ennek a megvalósításában. Ennek fontos része volt a felsőoktatási többletforrásoknak a biztosítása, hiszen ha a teljes oktatást nézzük, 606 milliárd forinttal költünk többet most oktatásra, vagy fogunk 2019-ben többen költeni, mint amit elfogadtak a ’10-es költségvetésben. De ha ön csak a felsőoktatási sorokat kigyűjti a 2010-es és ’19-es költségvetésben, akkor azt látja, hogy 46,1 százalékkal költünk többet az egyetemekre, az egyetemistákra, mint ami a 2010-es költségvetésben szerepelt. Ha felüti a felsőoktatási törvényt, abban is egy nagyon fontos változás volt kifejezetten a vidéki diákok érdekében, ami nem csökkenteni, hanem növelni akarta pontosan a vidéki intézményeknek a számát, hiszen létrejöttek azok a közösségi felsőoktatási képzési központok, amelyek pontosan olyan helyekre vitték el a felsőfokú képzést, ahol korábban egyetem vagy főiskola nem működött. Ez a jogi forma is azt a célt szolgálja, hogy minél több vidéki fiatal tudjon helyben továbbtanulni. A stratégiából is kiolvashatja, képviselő úr, hogy a vidéki fiatalok számára is minél szélesebb körű továbbtanulási lehetőséget biztosítunk, erősíteni akarunk több képzést, többek között az agrár-, az informatikai, a műszaki és a pedagógusképzést is. Azt is láthatja, hogy fejlesztési forrásokból 141 milliárd forint áll a felsőoktatási intézmények rendelkezésére, és azt is láthatja, hogy az első helyre felvett jelentkezők aránya nőtt 2017-ben 2010-hez képest. Ön egy számpárt nem mondott el a saját számpárjaival, hogy az érintett korosztály létszáma hogyan csökkent 2010-18 között. Ha azt is mellé tette volna, hogy 18-19 évvel korábban mennyien születtek, akkor láthatta volna, hogy a különbséget egyébként ebből a számból ön meg tudja kapni. [[Szabó Szabolcs: Tételesen nem igaz!]] Sajnos idénhez képest 18 évvel korábban kevesebben születtek, mintha a 2010-es évhez képest megnézi, hogy 18 évvel korábban mennyien születtek. Emellett az oktatók száma 1600-zal nőtt, a mesterképzésben részt vevő hallgatók száma 10 százalékkal nőtt, az osztatlan képzésben részt vevő hallgatók száma pedig 37 százalékkal nőtt. A felsőoktatási intézmények 13 milliárd forintos adósságállománya 3,3 milliárddal csökkent, míg a készpénztartaléka 64 milliárd forintról 289 milliárd forintra emelkedett. Igyekeztünk tehát az egyetemek stabilitását megteremteni, és önök bármilyen álhíreket mondhatnak, ettől függetlenül a fiatalok számára szélesebb körű és a munkaerőpiacon használhatóbb képzési kínálat áll rendelkezésre. Köszönöm szépen. [[Taps a kormánypártok soraiból.]]
Tisztelt Országgyűlés! Kunhalmi Ágnes képviselő asszony, az MSZP képviselője, napirend előtti felszólalásra jelentkezett: „Megoldás a magyar közoktatás problémájára” címmel. Parancsoljon!
Tisztelt Elnök Úr! Tisztelt Képviselőtársaim! Tisztelt Államtitkár Úr! Rétvári Úr! Reagálni szeretnék egy korábban elhangzott mondatára. „Utoljára birodalmi törekvései a náciknak voltak.” Ezt az ön miniszterelnöke, a magyar miniszterelnök egyébként tegnap el is mondta. Önök Horthyt tartják eszmei elődjüknek, az egész horthyzmus rendszerét hozzák vissza. Számoljanak el a saját lelkiismeretükkel és szavazóik előtt, hogy az a nemzetállami struktúra, amely Európát egy korábbi széttagolt nemzetállami struktúrába viszi vissza, milyen háborúhoz vezetett! Meg kell érteni, hogy az Európai Uniónak nem birodalmi törekvése van, hanem a második világháború, egy világégés utáni kísérlet arra, hogy a nemzetállamok ne egymást kaszabolják le, hanem a békét őrizzék a kontinensen, továbbá egy világgazdasági globalizáció környezetében a nemzetállamok a saját jólétüket tudják biztosítani. Ha önök két vesztes világháború után ezen az állásponton vannak, hogy egy ilyen széttagolt és nem együttműködő Európát akarnak látni Magyarországon, az az önök felelőssége, de az egész ellenzék élesen és egyenes gerinccel ezzel szembe fog állni. Mint ahogy nem tűrjük azt sem, hogy Nagy Imrét lassan a Nemzeti alaptantervből is kiírják [[Közbeszólás a Jobbik soraiból: Nagyon helyes!]] , Nagy Imre szobrát elvigyék, és megkérdőjelezzék ’56 demokratikus voltát. Ezt önök szemérmesen eltagadják és elhallgatják, mert akkor igenis volt egy olyan arculat, önök egy kizárólagos nemzeti mozgalomként tekintenek és nacionalista mozgalomként tekintenek ’56-ra, miközben a demokratikus jellegét elfelejtik. Nem tudom, hogy egyáltalán ez a szó mond-e magának valamit. De ha már rátérünk, demokratikus országot csak demokratikus oktatással és iskolarendszerrel lehet megvalósítani Magyarországon, de önök ezt hírből sem tudják. Hatalompolitikai eszközként használják és tekintenek az egész oktatáspolitikára, bizony a válság tünetei mutatkoznak is. Csak az elmúlt héten nem volt olyan nap Magyarországon, hogy ne lett volna valamilyen oktatási botrány. Az egyik iskolában felmondott az igazgató és még a portás is, a másik iskolában másnap éppen 12 tanár azt mondta, hogy ezt nem bírja tovább csinálni. A magyar oktatás a tudásválságon túl, amit önök kialakítottak, mélyen erkölcsi és morális válságba is került, és ezt bizonyítja, hogy a pedagógusok tömegével hagyják el a pályát, és óriási a tanárhiány, hogy ebben a rendszerben már nemcsak tanítani, nevelni, de szinte létezni sem tudnak. De múlt héten volt az is, amikor az önök fideszes képviselője, Magyarország európai uniós bizottsági oktatási biztosa, Navracsics Tibor felhívta a figyelmet arra az Oktatási és Képzési Figyelőben, hogy bizony Magyarországon nagyon súlyos válságtüneteket produkál a magyar oktatás. Az egyik ilyen súlyos tünet, amelyről képviselőtársam előttem szólt, az, hogy a magyar hallgatókat nem engedik a felsőoktatási intézményekbe. 2010 óta több mint 90 ezer hallgató esett ki a felsőoktatásból, akiknek ott lenne a helyük. Ők nem a magyar felsőoktatási intézményekben tanulnak, hanem zömében vagy el sem jutnak odáig, hanem külföldön keresik a boldogulásukat. Az önfenntartó felsőoktatás meghirdetésével, attól félünk, hogy még többen fognak kiesni. Nem azzal kellene a felsőoktatás minőségét javítani, hogy a politika az arra érdemteleneket kizárja a felsőoktatásból! Másik súlyos tünet, amelyre Navracsics Tibor úr felhívta a figyelmet, az pedig a lemorzsolódás. Az Oktatási Hivatal, isten ments, hogy bezárják, de most már azt mondta, hogy több mint 80 ezer olyan gyermek van Magyarországon, akiket nemhogy szakmai, általános iskolai végzettség nélkül takarítottak ki a közoktatásból. Hogy fogják ezek a gyerekek egyáltalán teljesíteni azokat a polgári kötelezettségeiket, amiket önök, jobboldali politikusok mindig a szemére vetnek a magyaroknak? Vegyék észre azt, hogy nem tudnak adót fizetni, nem tudnak munkavállalók lenni azok, nem tudnak nyugdíj- és egészségügyi járulékot fizetni azok a gyerekek, akik nem kapják meg az oktatáshoz való alapvető hozzáférési jogot, amely alapvetően alkotmányos jog is! Szeretném folytatni azzal, hogy éppen ezért a Párbeszéd és az MSZP szövetsége benyújtotta az oktatási minimumról szóló határozati javaslatot a parlamentbe, amelyet a civilekkel együtt több parlamenti párt és országgyűlési képviselő, parlamenten kívüli párt is aláírt, amely alapot ad arra Magyarországon, ha az Országgyűlés ezt megtárgyalja, és önök ezt elfogadják, hogy abból a sanyarú és nagyon szomorú helyzetből, amelybe a magyar társadalmat és a magyar oktatást sodorták, rendes, apró lépések politikájával kilábalhassunk. Fontolják meg, mert ez az ország sokkal többre képes, mint amit önök kihoznak jelenleg belőle! Köszönöm. [[12.00]]
Köszönöm szépen, képviselő asszony. Rétvári államtitkár úr reflektál. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Egy dologban biztosak lehetünk az ön felszólalásának az elejét figyelve, hogy óriási fogalmi zűrzavar van az ön fejében, tisztelt képviselő asszony. Az ön számára a nemzetállam egyenlő azzal, hogy háború, tehát ön szerint a békéért úgy kell küzdeni, hogy felszámoljuk a nemzetállamokat világszerte. [[Kunhalmi Ágnes: Önnek van fogalmi zűrzavara!]] Ez egy kiváló beszéd volt, ezt a Kominternnek vagy bármilyen nemzetközi kommunista szervezetnek az 50-es, 60-as, 70-es évekbeli konferenciáján is elmondhatta volna; ez a kommunista internacionalizmus, amit ön itt most talpig vörösben előadott nekünk. Pontosan ez volt az, amivel a Varsói Szerződés idejében, a KGST-időben a nemzetállamokat próbálták leépíteni, azt mondták, hogy a hazaszeretet, hogy a hit üldözendő, és csak a kommunista internacionalizmus fontos, mert elsősorban kommunisták vagyunk és nemzetköziek, és másodsorban van egy lakóhelyünk, hogy valaki éppen Magyarországról érkezett, valaki éppen Lengyelországból, más Bulgáriából, de ez a közös kommunista eszme az, ami mindenkit összetart. Nem gondoltuk volna, hogy pont október 23. után egy nappal kapunk egy újabb ideológiai képzést. Bár láttunk már csodát, hogy a világgyilkos eszmének, a marxizmus megalkotójának most állítanak szobrot, hónapokkal ezelőtt, és még Jean-Claude Juncker is elmegy oda a tiszteletét tenni, azon is meglepődtünk, de hogy képviselő asszony is újra romantikázott egy kicsit a kommunista internacionalizmus ideológiai eszmekörében, ez még inkább meglepő volt. Azt pedig visszautasítom, hogy ön az ’56-os forradalmárokat lenacionalistázza vagy bármilyen más negatív jelzővel illesse. Egy nagyon dicsőséges időszaka volt ez pár napja volt a magyar történelemnek, és tisztelet és megbecsülés illeti azokat a bátor ifjakat és idősebbeket, akik Magyarországért akár a saját életüket is feláldozták volna. Az oktatás ügyére térve: „Megoldás a magyar közoktatás problémájára” elég ambiciózusnak tűnt a címadás, hogy öt perc alatt ön megoldja a magyar közoktatás minden problémáját. Elfelejtette a korábbi javaslataikat ismertetni, mint például a tandíj [[Kunhalmi Ágnes: Most vezettétek be!]] , a kistelepülési iskolabezárás, 381 településen tettek lakatot az iskolák ajtajára, 15 ezer tanár elbocsátása, egyhavi bér elvétele. Ezek voltak az önök korábbi javaslatai a magyar közoktatás problémáinak megoldására, amivel a problémákat nem oldották meg, viszont újabbakat és újabbakat létrehoztak. Aztán hallgattam az önök rendezvényén a felszólalókat a tegnapi napon. Azt írták, azt mondták a tanárokról, ott álltak önök egy színpadon, sokan, egy ilyen vörösen elmosódó felszólalói sorban, hogy a tanároknak ma [[Közbeszólások az ellenzéki padsorokból.]] ezt mondták önök, az önök által rendezett tegnapi rendezvényről van szó, 170 ezer tanárról önök tegnap így beszéltek: a tanároknak ma ugyanolyan hazugságot kell tanítaniuk, mint akkor. [[Közbeszólások az MSZP soraiban.]] Önök azt mondták, hogy 170 ezer tanár [[Dr. Harangozó Tamás: Mi rólatok beszéltünk!]] , az önökkel közösen rendezett rendezvényen az hangzott el, hogy 170 ezer tanár minden nap hazudik a magyar iskolákban a magyar diákoknak. Tisztelt Képviselő Asszony! Ez azt jelenti, hogy önök háborúban állnak az összes tanárral is. Egyébként a tanárok nevében is nyilván kikérjük azt, hogy önök azt mondják 170 ezer magyar pedagógusra, hogy minden nap hazudnak a diákoknak, hazudnak a gyerekeknek. [[Közbeszólások az MSZP soraiból.]] Hogy önök nem kedvelik a tanárokat, mert az elmúlt választásokon sem a tanárok, sem mások nem szavaztak olyan mértékben önökre, hogy kormányozni tudnának, hanem ellenzékbe kerültek, és többek között a tanárok sem szavaztak önökre, ez lehet, hogy önöknek egy érthető gondolatmenet [[Kunhalmi Ágnes: Honnan tudod? Honnan tudja, államtitkár úr?]] de ettől függetlenül elfogadhatatlan; elfogadhatatlan, hogy önök olyan rendezvényt szerveznek társszervezőként, ahol az egyik felszólaló 170 ezer magyar pedagógust egytől egyig lehazugoz. [[Dr. Harangozó Tamás: Ez a kormányról szólt! Zaj az ellenzéki sorokban.]] Tisztelt Képviselő Asszony! Azzal szemben, amit önök mondanak és tesznek, mi emeltük 50 százalékkal a pedagógusok bérét [[Kunhalmi Ágnes: Mi is!]] éppen ezért 30 százalékkal nőtt a pedagóguspályára jelentkezők száma. Ma Magyarországon kevesebb gyermek jut egy pedagógusra, mint az OECD átlaga. Az OECD átlagában egy pedagógusnak 13,6 gyermekkel kell foglalkozni, egy magyar pedagógusnak 10,4 diákkal. 68 520 pedagógus a minősítési rendszerben már minősítette magát pedagógus II. kategóriába. [[Közbeszólás az MSZP soraiból: Teljesen feleslegesen!]] Ez a 606 milliárd forintos többlet, ami az oktatási költségvetésben van, ez még megfejelhető egy 125 milliárd forintos oktatási-fejlesztési programmal. Mindemellett digitális eszközökből összesen 97 ezer került az iskolákba az elmúlt hónapokban és egy-két évben, ingyenessé tettük 1-9. osztályig a tankönyveket, a korábbinál többet költünk jóval, 2,5-szer annyit az iskolai szociális gyermekétkeztetésre. [[Közbeszólások az elnök felé: Idő! Idő!]] A felsőfokú végzettségűek száma 17-ről 20,5 százalékra növekedett [[Az elnök a csengő megkocogtatásával jelzi az időkeret leteltét.]] és az egyetemre járó romák, cigányok aránya is kétszeresére emelkedett. [[Arató Gergely közbeszól.]] Köszönöm szépen. [[Taps a kormánypártok soraiban.]]
Köszönjük szépen, államtitkár úr. Böröcz László képviselő úr, a Fidesz képviselője, napirend előtti felszólalásra jelentkezett: „Aktuális ügyek” címmel. Parancsoljon, képviselő úr!
Köszönöm a szót, elnök úr. Tisztelt Ház! Tisztelt Képviselőtársaim! Láthatjuk, hogy a bevándorlással kapcsolatos vita nem csitul, hiszen Brüsszelben az Európai Bizottság továbbra is olyan megoldási javaslatokkal áll elő, amelyek betelepítési programokról szólnak. Hiába áll ellen számos ország, Brüsszel továbbra is központosítani akarja a határvédelmet, ezzel elvéve a tagállamok jogát, a jogunkat, hogy mi döntsünk arról, kik tartózkodhatnak Magyarországon és Európa többi országában. Az Európai Bizottság javaslataival szemben Magyarország határait magyar katonák és magyar rendőrök fogják védeni, és az ország semmilyen betelepítési programot nem fogad el. A határvédelem nemzeti és uniós kötelezettség is, nemcsak a nemzeti jogszabályok, hanem a schengeni egyezmény is erre kötelez bennünket, így Magyarországnak és a többi országnak is eleget kell tennie e kötelezettségének. Magyarország e téren többször bizonyított: mi meg tudjuk védeni a határainkat, nem kell ehhez semmilyen felsőbb uniós hatalom ránk kényszerítése. A határvédelem szuverenitási kérdés, és Magyarország ragaszkodik ahhoz, hogy ellássa ezt a feladatot. Hiába növelnék meg a Frontex létszámát, ez nem tenné alkalmassá a feladat elvégzésére. A migráció miatti véleménykülönbség odavezetett, hogy Magyarország ellen politikai köntösbe öltöztetett boszorkányüldözés folyik, a magyar bevándorláspolitikát most a Sargentini-jelentéssel próbálják sarokba szorítani, mindezt úgy, hogy az Európai Parlament a saját szabályait sem tartotta be. Megdöbbentő, hogy az EP két nappal a szavazás előtt még nem tudta, milyen szabályok szerint fog szavazni, és jogi szakvéleményt kellett kérnie. Ez az eljárás sérti a jogbiztonságot és a jóhiszemű együttműködés elvét. A kormány az Európai Bírósághoz fordult múlt szerdán, mert vitatja a Sargentini-jelentés európai parlamenti elfogadásának szabályszerűségét. A magyar álláspont szerint az EU-alapszerződés 7. cikke szerinti eljárás Európai Tanács előtti megindítására irányuló EP-szavazáson nem volt meg a szükséges kétharmados támogatás, a tartózkodások ugyanis leadott szavazatként kellett volna hogy számítsanak. Egyértelmű rendelkezés, hogy a tartózkodó szavazatokat is figyelembe kell venni, a tartózkodás is egy szavazat, méghozzá „nem” szavazatnak minősül, és ez alapján nem volt meg a szükséges kétharmados többség az EP-szavazáson. Ez egy nagyon fontos, precedensértékű ügy, hiszen az EU egy jogközösség, és ha a tagállamoktól elvárható a szabályok betartása, akkor ugyanígy az EU intézményeitől is, közöttük az Európai Parlamenttől is. A magyar jogállamisággal foglalkozó jelentés érzelmileg túlfűtött, a tényeket figyelmen kívül hagyta, ezért annak tartalmát is sokan vitatják. A jelentés oka az lehet, hogy a kormánynak határozott álláspontja van a migrációról, amin nem kíván változtatni. Ebben a visegrádi országok vezetőinek nyilatkozatai is megerősítenek minket, hiszen ők is látják, hogy Magyarország vegzálása és a kettős mérce használata velünk szemben az ő megfélemlítésükről is szól. Pontosan tudják, hogy ha ezt szó nélkül hagyják, akkor amennyiben nem értenek egyet a brüsszeli döntéshozók véleményével, könnyen abban a helyzetben találhatják magukat, mint most Magyarország. Ebből is látszik, hogy a brüsszeli és a strasbourgi bürokraták, fittyet hányva a szabályokra, mindent megtesznek annak érdekében, hogy a jövő májusi EP-választás előtt lejárassák Magyarországot és megfélemlítsék a közép-kelet-európai országokat. Szomorú, hogy mindehhez a hazai ellenzék asszisztál, és még szomorúbb, amikor ennek a folyamatnak magyar politikusok válnak a vezéralakjaivá. [[12.10]] A magyar emberek a bevándorlás témájában már számos alkalommal egyértelműen állást foglaltak, hiszen másról sem szólt az áprilisi kampány, mint a bevándorlásról és ezzel összefüggésben hazánk jövőjéről, nem beszélve a 2016-os népszavazásról, ahol több mint 3 millió magyar állampolgár nyilvánította ki véleményét, hogy nem kér a bevándorlásból. Köszönöm szépen. [[Taps a Fidesz soraiból.]]
Dömötör Csaba államtitkár úr reflektál. Parancsoljon, államtitkár úr!
Elnök Úr! Tisztelt Ház! Tegnap ünnepeltük az ötvenhatos forradalom és szabadságharc 62. évfordulóját, magyarok tízezrei ünnepeltek békésen a világ öt kontinensén. Köszönetet szeretnék mondani mindenkinek, aki méltó módon emlékezett a pesti srácokra, azokra, akik a legdrágább árat fizették a magyar szabadságért és a függetlenségért.Október 23-a számunkra arról is szól a megemlékezés és a főhajtás mellett , hogy erőt merítünk a jövőbeni küzdelmekhez. Erre szükségünk is lesz, mert másféle módon, de most is több irányból fenyegetik Magyarország önrendelkezését és függetlenségét. Ezt a fenyegetést nem hagyhatjuk figyelmen kívül. A legnagyobb fenyegetés, amivel most szembenézünk, az, hogy egy jól meghatározott ideológia mentén megpróbálják felülírni a nemzetállami jogköröket ezt még Kunhalmi képviselő asszony is bevallja, ő is erről beszélt , a nemzetek Európája alapelvet a nyílt társadalom alapelvével szeretnék felváltani. Ha valaki azt mondja, hogy mindez egy elvont vita és nincs a valóságban lába, akkor azt javaslom, nézze meg nyugodtan, hogy a brüsszeli intézmények milyen terveket tettek le az asztalra különböző stratégiai területeken, és ezeket a terveket előbb-utóbb mind-mind betonba szeretnék önteni. Ezekben az a közös, hogy rendre túlterjeszkednek a szerződésekben lefektetett jogkörökön, hatáskörökön, csakúgy, mint a Sargentini-jelentés, amely még írásba is foglalta azt, hogy túlterjeszkedett azokon a kérdéseken, amelyekre egyébként joga lenne. Ami az egyes területeket illeti, vegyük, mondjuk, az adózás kérdését, mindannyian jól emlékszünk arra, hogy hogyan próbáltak beavatkozni a multikat terhelő különadó, a társasági adó kérdésében, és ha jól értjük, az Európai Parlament most az áfaszabályozásba is belenyúlna. Aztán ott van az energiaárak meghatározása; időről időre felbukkan az a gondolat, hogy ne legyen egyetlen tagállamban sem hatósági árazás, ne legyen árkorlát. Ha ezt megvalósítanák, akkor az gyakorlatilag kinyírná a rezsicsökkentést. [[Arató Gergely: Olcsóbb lesz a gáz!]] Annak ellenére bukkan fel egyre többször ez a gondolat, hogy a piaci árszabályozás a legtöbb helyen áremelkedéshez vezetett. Jogkörelvonási kísérleteket látunk az igazságszolgáltatás terén is. Sajnálatos módon ezekhez a kísérletekhez az ellenzék gyakorlatilag összes pártja asszisztál. Végül, de nem utolsósorban, és most ez a legégetőbb, ott van a bevándorlás kérdése. Ha valaki azt gondolná, hogy az Európai Bizottság az elmúlt három év tapasztalatai alapján felülvizsgálja az eddigi elképzeléseit, annak sajnos csalódnia kell. Az a fő probléma, hogy még mindig kizárólag gazdasági szemüveggel tekintenek az egész migrációs válságra, azt mondják, hogy ez jó lehetőség a munkaerőpiaci és a népesedési problémák megoldására. Ezzel szemben nem tudnak egyetlen helyet mondani, ahol bármilyen ilyen jellegű problémát megoldott volna a migráció. Bárhogy is legyen, az Európai Bizottság és az uniós intézmények gyengítenék a határvédelmi jogköröket. Megint visszakúszik a kötelező kvóta ötlete, sőt egy úgynevezett humanitárius vízumot is szeretnének bevezetni, hogy fokozzák az úgynevezett munkavállalók beáramlását. Ezek a javaslatok mind-mind ott vannak a tárgyalóasztalon [[Tordai Bence: Miről beszélsz?]] , mindenki nyugodtan megnézheti. Ami Kunhalmi képviselő asszony kommentjét, illetve álláspontját illeti, úgy fogalmazott, hogy az európai együttműködés békét és jólétet biztosít. [[Kunhalmi Ágnes: A nemzetállamoknak!]] Ez a célkitűzés egyébként helyes, jól is hangzik. De az a helyzet, képviselő asszony, hogy ami most zajlik, az nem szolgálja sem a békét, sem a jólétet. Bejött az elmúlt években több millió ember [[Kunhalmi Ágnes: Amit ti csináltok, az nem szolgálja! Bangóné Borbély Ildikó: Az nem szolgálja a jólétet!]] , bejött az elmúlt években több millió ember, nem tudjuk igazán, hogy kicsodák. Ezt az uniós intézmények is elismerik. Több a terrortámadás, párhuzamos társadalmak alakulnak ki, és ami a jólétet illeti, ez a jelenség rendkívüli módon megterheli a célországok költségvetéseit. Németországban például 700 ezer forintnak megfelelő kiadás az fejenként, amibe egyetlen bevándorló ellátása kerül, és ez minket is érintene, amint bevezetnék a kötelező betelepítési programot. [[Bangóné Borbély Ildikó: A letelepedési kötvény mennyibe került?]] Azokra a kommentekre, azokra az ellenzéki állításokra, amelyek azt állítják, hogy az egész migrációs válság csillapodott, szeretném a figyelmükbe ajánlani a Törökországban született nyilatkozatokat. Törökország követeli, hogy egyre gyorsabban, minél hamarabb kezdjük el bevezetni a kötelező betelepítési programot. Szóval, tisztelt Ház, a mi álláspontunk szerint [[Arató Gergely: A ti haverotok volt itt! A ti haverotok!]] Magyarországnak ellen kell állnia a tagállami önrendelkezést gyengítő törekvéseknek [[Az elnök a csengő megkocogtatásával jelzi az idő leteltét.]] felelősségünk van abban, hogy senki ne vehessen el Magyarországtól stratégiai jellegű jogköröket. Köszönöm, hogy meghallgattak. [[Taps a kormánypárti padsorokból.]]
Nagyon szépen köszönöm. Tisztelt Országgyűlés! Most, 12 óra 15 perckor elkezdjük a kérdések és azonnali kérdések tárgyalását. Tisztelt Országgyűlés! Ander Balázs képviselő úr, a Jobbik képviselője, kérdést kíván feltenni az emberi erőforrások miniszterének: „Miért nem érzik a fokozódó tanárhiány veszélyét?” címmel. Ander képviselő urat illeti a szó. Parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Annak ellenére, hogy az Osztályfőnökök Országos Szakmai Egyesülete, valamint a Pedagógus Szakszervezetek is több ezres tanárhiányról beszélnek, a kormány tagadja a nyilvánvaló tényeket. A pedagógusképzésben az egyharmados lemorzsolódást tovább súlyosbítja a pályaelhagyók magas száma, és ezen az ösztöndíj sem segít. Ráadásul a tanári kar elöregedett, ketyeg a nyugdíjbomba, ami robbanni is fog. Nem csoda. Hol vannak már azok az idők, amikor még a miniszterré lett földosztó Nagyatádi Szabó István is megsüvegelte és mester uramnak szólította egykori elemi iskolai tanítóját, vagy amikor egy kezdő középiskolai tanár úgy vitt haza havi 250 pengőt, hogy az átlagos napszámbér 2 pengő körül mozgott? Persze akkor Klebelsberg még nem csak egy fedőcímke volt. Nemrég Orbán Viktor azt mondta, hogy Európa versenyképességének aranyfedezete a fiatalok tehetsége és tudása. Mára viszont a Munkaadók és Gyáriparosok Országos Szövetsége is beismerte, hogy komoly baj van, és szakított az Iparkamara lebutított képzést hirdető süket dumájával. Tanárok nélkül, a mélyülő pedagógushiánnyal miként akarnak javítani azon a helyzeten, hogy még a V4-államokkal összevetve is Magyarországon a legalacsonyabb a hozzáadott érték az exportban? Ezen javítani csak jól képzett társadalommal, megbecsült tanárokkal lehetne. De önök még egy lapáttal rátesznek a fenyegető tanárhiányra azzal, hogy 2020-tól csak azok felvételizhetnek, akik rendelkeznek már egy középfokú nyelvvizsgával. Viszont a felmérések szerint a pedagógusképzésbe jelentkező fiatalok kétharmadának nincs nyelvvizsgája. Miért nem érzik, hogy óriási bajban van a hazai oktatásügy? Ha érzik, márpedig érzik, államtitkár úr, akkor azt magyarázza meg, hogy miért van az a pofátlanság, hogy önök milliós tandíjakat követelő magániskolákba mentik ki a saját gyermekeiket, a köznép számára pedig meghagyják ezt a közoktatást. Várom megtisztelő válaszát. [[Taps a Jobbik padsoraiban.]]
Rétvári államtitkár úr készült neki.
Köszönöm szépen a szót, elnök úr. Tisztelt Képviselő Úr! Tisztelt Ház! Európa számos országában hasonló helyzettel, hasonló feladatokkal néz szembe az oktatás kérdése. Magyarországon és máshol is nyilván vannak ötven év fölötti pedagógusok, akik majd egy-két évtized múlva át kell hogy adják a helyüket a fiatalabb pedagógusoknak. De ez az arány például Németországban jóval magasabb, mint nálunk, Magyarországon. Az elmúlt években számtalan intézkedést tettünk annak érdekében, hogy a pedagógusok utánpótlása minél inkább biztosított legyen.Ebben a legfontosabb nyilván a béremelés volt. Ennek következtében míg 2010-ben egy pályakezdő fiatal csak 129 500 forintot keresett, ez most már 73 ezer forinttal magasabb, 203 ezer forint, és ezt szeretnénk majd a következő években tovább emelni, amint erre lehetőségünk adódik. Szintén fontos példa, hogy míg egy 20 éve dolgozó, főiskolai végzettségű pedagógus 2010-ben 149 145 forintot keresett, most 152 ezerrel többet, 301 ezer forintot keres. Ezek az emelkedések olyan mértékűek voltak, hogy ha ön megnézi, hogy a legfejlettebb országok között, az OECD-tagállamok között, mondjuk, 2013-15 között hol emelkedtek a legnagyobb mértékben a pedagógusbérek, akkor Magyarország van az első helyen. Azért is meg kellett ezt tenni, nyilván ön is tudja, mert elődeink egyhavi bért elvettek a pedagógusoktól, és a pedagóguspálya megbecsültségét az is szolgálja, ha magasabb a pedagógusok bére. Az is fontos, hogy mindemellett bevezettük a Klebelsberg képzési ösztöndíjat, pontosan azért, amit ön is mondott problémaként, egyrészt hogy vannak hiányterületek, hiányszakmák, bár lehet, hogy erre nem tért ki, de a lemorzsolódással szemben is egy fontos eszköz, fontos lehetőség. [[12.20]] Eddig már a Klebelsberg képzési ösztöndíjban 2 ezer hallgató vett részt, és ez a szám évente 400-zal emelkedik. Ennek is a következménye, hogy 30 százalékkal nőtt a pedagóguspályát választók aránya. És hogy mennyi figyelem jut egy diákra máshol és mennyi nálunk? Ön is tudja, az előbb is elmondtam [[Az elnök a csengő megkocogtatásával jelzi az idő leteltét.]] : az OECD átlagában 13,6 diák jut egy pedagógusra…
Kérem szépen, fejezze be!
…nálunk 10,4, de ettől függetlenül az utánpótlás számunkra is fontos kérdés. Köszönöm a türelmét, elnök úr. [[Taps a kormánypártok soraiból.]]
Tisztelt Országgyűlés! Szabó Sándor képviselő úr, az MSZP képviselője, kérdést kíván feltenni a pénzügyminiszternek: „Mi lesz a következő? Mikor teszik rá a kezüket az önkéntes nyugdíj-megtakarításokra is?” címmel. Szabó képviselő urat illeti a szó. Parancsoljon!
Köszönöm a szót, elnök úr. Tisztelt kormánypárti Képviselőtársaim! Önök nagyjából 24 óra alatt szántották be a 22 éve jól működő lakás-takarékpénztári rendszert. Ez a megtakarítási forma sajnos a jövőben nem elérhető, pontosabban: nincs hozzá állami támogatás. Teszik ezt mind az önök által oly sokszor hangoztatott családok évében. A mélyen antidemokratikus eljáráson túl talán az volt a legmegdöbbentőbb, hogy ezt az egészet azzal indokolták, hogy igazából ez a lakás-takarékpénztári rendszer nem szolgálja jól az otthonteremtési célokat, extraprofitot termelnek a lakás-takarékpénztárak. És azért kellett ezt az egészet ilyen gyorsan átverni, nehogy már még véletlenül esetleg valaki új szerződéseket kössön. Nem csak új szerződéseket nem lehet már kötni, a meglévőket sem lehet meghosszabbítani. És természetesen felmerül bennünk a kérdés, vajon mikor fogja azt mondani a kormány, hogy egyébként a már meglévő szerződéseket sem támogatja. Nem áll ez önöktől olyan távol, láttuk, hogy mi történt a magánnyugdíjpénztári befizetésekkel: közel 3000 milliárd forint tűnt el szinte néhány hónap alatt. Előbb azt mondták, hogy csak felfüggesztik a tagdíjbefizetést, majd azt mondták megzsarolva az embereket , hogy vissza kell lépni az állami rendszerbe, mert majd nem lesz tb-ellátás. Majd elhúzták a mézes madzagot, hogy egyébként mindenkinek egyéni számlája lesz, és majd mindenki nyomon követheti a fizetését. Semmiből nem lett semmi, a 3000 milliárd pedig eltűnt. Azóta persze mindenféle hírek jelentek meg az önkéntes nyugdíjpénztárakkal kapcsolatban is. Önök ezt is meg akarják védeni, egy garanciaalapot akarnak létrehozni, amit elsősorban sőt kifejezetten az emberek befizetéséből kívánnak létrehozni. Sajnos, hogy egyből az jut eszünkbe, hogy ugyan kinek fog kelleni megint ez a garanciaalap, hogy ezt is le akarják-e nyúlni. Tehát adódik a kérdés és egyértelmű választ várok rá , hogy mikor akarják rátenni a kezüket az önkéntes nyugdíj-megtakarításokra. Várom válaszát, államtitkár úr.
Köszönöm szépen. Tállai András államtitkár úr válaszol. Tessék!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Tegyünk egy alapvetést! Az az alapvetésem, hogy míg az MSZP 2002 és 2010 között lerombolt egy egyébként működő lakástámogatási rendszert, addig a Fidesz ezt felépítette. [[Bangóné Borbély Ildikó: Államtitkár úr, nyolc év…]] Hogy ezt miért mondom? Hallgassa meg, és utána kiabáljon vagy beszéljen! Azért mondom, mert az MSZP-kormány finanszírozhatatlanságra és igazságtalanságra hivatkozva korlátozásokat léptetett életbe, előtérbe helyezte a devizaalapú hitelezést, és jelentősen megszigorította a forintalapú hiteleket 2003 közepétől, majd megszigorította az szja-kedvezményeket, korlátozta, csökkentette, majd 2007-től ezt teljes egészében megszüntette. [[Közbeszólások az ellenzéki padsorokból, többek között: Válaszoljon, államtitkár úr!]] 2009-ben válságkezelési intézkedések keretében a kormány teljes egészében megszüntette a lakástámogatási rendszert, és előtérbe helyezte a devizahitelezést, 2 millió szerződést kötöttek magyar emberek. [[Közbeszólás az ellenzék soraiból: Válaszoljon a kérdésre!]] Mi volt a Fidesz feladata? A Fidesz-kormány feladata, hogy először is abból a tragédiából, amit önök okoztak több mint egymillió családnak a devizahitelezéssel ezt megmentse, kimentse, átalakítsa, megszüntesse. Ezt követően kialakította a családi otthonteremtési kedvezmény rendszerét, illetve az otthonteremtési programot, amit ma már 90 ezer család vett igénybe, mintegy 250 milliárd forint kormányzati támogatást vettek igénybe eddig ezek a magyar családok. Ami pedig az önkéntes nyugdíjpénztárra vonatkozóan tett riogatását illeti, szeretném kijelenteni, hogy a magyar kormány semmilyen változtatást nem szeretne az önkéntes megtakarítási rendszerben, így az önkéntes nyugdíjpénztári rendszerben. Ez egy riogatás [[Tordai Bence: Válaszolni mikor fogsz?]] , amit önök, MSZP-sek egyébként kiválóan tudnak, de semmi mást. Köszönöm szépen. [[Taps a kormánypártok soraiból.]]
Tisztelt Országgyűlés! Arató Gergely képviselő úr, a DK képviselője, kérdést kíván feltenni az emberi erőforrások miniszterének: „Mikor szüntetik meg a vallásszabadság alkotmányellenes korlátozását, a magyar evangéliumi testvérközösség diszkriminálását?” címmel. Ennyi. [[Derültség.]] Parancsoljon!
Köszönöm szépen. Tisztelt Elnök Úr! Tisztelt Ház! Tisztelt Államtitkár Úr! Magyarországon hét éve szüntették meg a vallásszabadságot, hozták meg azt az új egyházügyi törvényt, amit bírált többek között az Európai Tanács emberi jogi biztosa, a Velencei Bizottság, amiről az Alkotmánybíróság kimondta, hogy alkotmányellenes, és amelyről a strasbourgi Emberi Jogok Bírósága is megállapította, hogy nem felel meg az emberi jogi alapkövetelményeknek. Önök kétszer próbálkoztak meg a törvény módosításával, szigorították a feltételeket, és más módon is próbálták bebetonozni az egyházak jogfosztottságát, de egyes egyházak, köztük a Magyar Evangéliumi Testvérközösség minden akadályt megugrott, minden elé állított feltételnek megfelelt, és benyújtotta Balog miniszter úr ide az Országgyűlés elé is azt a javaslatot, amelynek alapján jóvá kellett volna hagyni az egyházi státuszt. Ennek ellenére ez nem történt meg, az Országgyűlés ezt a kérdést négy éve nem hajlandó a napirendjére tűzni. Teljesen nyilvánvaló az, hogy az Alkotmánybíróság megállapította ebben az ügyben az Országgyűlés mulasztásos alkotmánysértését, és emlékeztetek arra is, hogy a strasbourgi emberi jogi bíróság már eddig is egymilliárd forintot ítélt meg a testvérközösségnek a jogfosztásból eredő anyagi hátrány kárpótlására. Az Alkotmánybíróság a napokban ismét felhívta az Országgyűlés figyelmét arra, hogy ezt a törvénysértést és a jogellenes helyzetet minél gyorsabban javítsa ki, reparálja. Ezért kérdezem tisztelt államtitkár urat, hogy mikor állítják helyre a vallásszabadságot, mikor hajtják végre az Alkotmánybíróság döntését [[Dr. Rétvári Bence: Ha majd rendszeresen bérmálkoztok!]] a Magyar Evangéliumi Testvérközösség és a többi jogfosztott egyház diszkriminációjának megszüntetéséről. Egyeztetnek-e az új törvényjavaslatról az érintett jogfosztott egyházakkal is, vagy ismét csak a katolikus egyházzal? És végül: felülírhatja-e önök szerint a miniszterelnök Iványi Gáborral szembeni személyes gyűlölete az Alaptörvényt és hazánk nemzetközi szerződésekben vállalt kötelezettségeit? Köszönöm szépen.
Köszönöm szépen. Tisztelt Országgyűlés! A kérdés megválaszolásával a miniszterelnök a téma szerint feladat- és hatáskörrel rendelkező Gulyás Gergely Miniszterelnökséget vezető minisztert bízta meg, akinek képében Soltész Miklós államtitkár úr válaszol. [[Derültség.]] Parancsoljon!
Köszönöm a szót, elnök úr. Tisztelt Országgyűlés! Képviselő Úr! Azért annak mindig van egy bája, amikor kommunisták kérnek minket számon egyházi törvény kapcsán és az egyházak kapcsán. [[Derültség az ellenzéki padsorokban.]] De azért szeretném jelezni önnek, hogy az önök által szeretett Velencei Bizottság, amelynek egyébként diktálták, hogy mit kell írniuk, a kritikák mellett azt is leírták már-már fájó módon, azt kell mondanom , hogy a vallásszabadság liberális és nagyvonalú keretét biztosítják Magyarországon. Tehát azért egy kicsit érdekes, amit ön elmondott, ehhez képest a Velencei Bizottság véleménye.Egyébként ön is nagyon jól tudja, hogy ennyi bevett egyház, mint Magyarországon 32 , sehol Európában nincsen. És ön is tudja, hogy 2010 előtt hiszen államtitkár volt annyi kisegyház működött, amelynek a többsége bizniszegyházként működött, és visszaéltek azokkal a pénzekkel, támogatásokkal egyébként, amit jogtalanul vettek föl, de önök mégis hagyták. Ha ön ennyire aggódik egy bizonyos egyházért, akkor kérdem én, Gyurcsány Ferenc, az ön pártelnöke, amikor lehetőség volt arra, miért nem szavazta meg azt a módosító kétharmados jogszabályt [[Arató Gergely: Mert az is jogfosztó volt, azért!]] , amit az előző parlament elé beterjesztettünk és mindenki elfogadta. És egyébként pedig, csak azért, hogy mindenki tudja azt, önök kit szeretnének mindenképpen a 32 bevett egyház soraiban tudni: egy volt SZDSZ-s képviselőt, egy olyan embert, aki egyébként Soros Györgynek jó barátja, és Nobel-békedíjra terjesztette föl Soros Györgyöt. Olyan embert akarnak egyébként a bevett egyházak közé sorolni, aki nagyvonalúnak és emberbarátnak nevezi azt a Soros Györgyöt, aki több százmillió ember életét tette tönkre a bizniszével. Olyan embert akarnak önök támogatni [[Kunhalmi Ágnes: Mikor keresztelte meg Orbán fiát?]] aki a magyarság egyik szimbólumáról, a turulmadárról azt mondta, hogy dülledt szemű mesebeli tojósszárnyas [[Korózs Lajos: Ez nagyon jó! Az elnök a csengő megkocogtatásával jelzi az idő leteltét.]] , és az egész magyarságot bűnösnek nevezi. Ezt az egyházi vezetőt akarják önök mindenképpen [[Kunhalmi Ágnes: De hát ő keresztelte meg Orbán fiát!]] az egyházak közé sorolni. [[Közbeszólások az ellenzéki padsorokból.]] Köszönöm szépen kérdését. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Csárdi Antal képviselő úr, az LMP képviselője, kérdést kíván feltenni az innovációért és technológiáért felelős miniszterének: „Ki fizeti a paksi leszerelést?” címmel. Parancsoljon, képviselő úr! [[12.30]]
Köszönöm szépen a szót. Tisztelt Miniszter Úr! Amint azzal bizonyára ön is tisztában van, egy atomerőművet nemcsak felépíteni kerül nagyon sokba, hanem lebontani is. A Paksi Atomerőműben bő másfél évtized múlva meg kell kezdeni az elhasznált reaktorblokkok leszerelését. Az eljárás során képződő nagy aktivitású radioaktív hulladék kezelésének és tárolásának költségeiről a Magyar Tudományos Akadémia Lévai András Energetikai Alapítványa 1000 milliárdos nagyságrendű becslést adott ezermilliárdost! Az elkerülhetetlen kiadásra a vonatkozó magyar törvények szerint az atomerőmű működése során az ott termelt áram eladásából kell fedezetet teremteni. A paksi áram árába épített atomfillérekből eddig, vagyis a 30 éves működés alatt alig 280 milliárd forint gyűlt össze a Nukleáris Alapban. Nehéz elképzelni, hogy a bezárásig hátralévő 16-18 év során jelentős áramáremelés nélkül sikerülne összegyűjteni a szükséges és hiányzó százmilliárdokat.Hogyan kíván az Orbán-kormány a fenti törvényi kötelezettségének eleget tenni? Kérem tehát, szíveskedjék ismertetni, pontosan milyen kivezetési menetrenddel számol a kormányzat, honnan lesz minderre pénz. Jelentősen megemelik-e az erőmű befizetéseit, tehát az áram árát, vagy pedig megsértve magyar és uniós jogszabályokat, jogellenesen az adófizetőkre terhelik a költségeket, hogy a paksi atomáram árát továbbra is olcsónak hazudhassák? Várom megtisztelő válaszát. Köszönöm szépen. [[Demeter Márta tapsol.]]
Köszönöm szépen. A képviselő úr kérdésére Cseresnyés Péter államtitkár úr válaszol. Tessék!
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Az atomenergiáról szóló törvény rendelkezései szerint az atomenergia azon alkalmazói, akiknek a tevékenysége során radioaktív hulladék vagy kiégett üzemanyag keletkezik, kötelesek viselni azok kezelésének költségeit, nukleáris létesítmény esetén pedig a leszerelési költséget is.Az atomtörvény előírásai alapján a Központi Nukleáris Pénzügyi Alap finanszírozza a radioaktív hulladék végleges elhelyezése, a kiégett üzemanyag átmeneti tárolása és a nukleáris üzemanyagciklus lezárása mellett a nukleáris létesítmény leszerelési feladatait is. Az alap pénzeszközei kizárólag e tevékenységek finanszírozására fordíthatók. A Paksi Atomerőmű Zrt.-nek a fenti feladatok fedezetének előteremtése érdekében évente egyenletesen elosztott befizetést kell teljesítenie az alapba. A befizetés mértékét úgy kell megállapítani, hogy az teljes mértékben fedezze az atomerőmű teljes üzemideje alatt és a leszereléskor keletkező radioaktív hulladék végleges elhelyezésével, a kiégett üzemanyag átmeneti tárolásával és a nukleáris üzemanyagciklus lezárásával járó költségeket. Az atomerőmű befizetésének éves mértékét a központi költségvetésről szóló törvény határozza meg. Felhívom a figyelmét, tisztelt képviselő úr, hogy a kormány elfogadta a kiégett üzemanyag és radioaktív hulladék kezeléséről szóló nemzeti programot. E program tartalmazza a nukleáris létesítmények leszerelésének tervezett ütemezését, tájékoztatást ad a kiégett üzemanyag és a radioaktív hulladék kezelésével kapcsolatos tevékenységek finanszírozásáról is. A nemzeti program pedig nyilvános, a kormányzati honlapon szabadon hozzáférhető. Köszönöm a figyelmét. [[Taps a kormánypártok soraiban.]]
Nagyon szépen köszönöm. Burány Sándor képviselő úr, a Párbeszéd képviselője, kérdést kíván feltenni az innovációért és technológiáért felelős miniszternek: „Zajterhelés Kőbányán, avagy a megváltoztatott légifolyosók” címmel. Képviselő úr, parancsoljon!
Köszönöm a szót, elnök úr. Tisztelt Államtitkár Úr! Egy hónapja tettem fel önöknek írásbeli választ igénylő kérdést a 2018. augusztus 16-án életbe léptetett új repülőgép-indulási eljárásokkal kapcsolatban. Válaszukban önök azt írják, hogy az új nyomvonal használata esetén a korábbi nyomvonal alkalmazásával szemben a mérések szerint kisebb a földfelszínt érő zajhatás és károsanyag-kibocsátás. Nos, államtitkár úr, a hozzám érkező és a helyszínen is megtapasztalható tények szerint ez egészen egyszerűen nem így van. Elég néhány közösségi oldalt meglátogatni, hogy ön is szembesüljön a probléma nagyságával. Hosszú évek óta keseríti a zaj a reptér légifolyosói alatt élők életét, de az új nyomvonalaknak köszönhetően ebből a nem kívánt szennyezésből most már a kőbányaiaknak is jut bőven, mindennapi nyugodt életüket lehetetlenné teszi ez a zajszennyezés. Ezért is érzem rettentően cinikusnak a válaszukban, hogy mivel új futópálya nem létesült úgymond, ezért zajgátló védőövezet újbóli kijelölésére nincs szükség, mert bár igaz, hogy új pálya nem létesült, de a légifolyosó áthelyezésével Kőbánya Óhegy és Újhegy területei fölé terelődött a légi forgalom. Önök egy tollvonással átrajzolták Magyarország légi forgalmi térképét. Az itt élő emberek joggal háborodnak fel, hogy ilyen rútul elbántak velük. Nem mellesleg a repülőtér okozta környezeti szennyezéstől, elsősorban a zajtól nemcsak a közvetlen környék lakói szenvednek, a probléma összességében több százezer embert érint. És ha már az előző válaszukban független szakértő által végzett zajterhelési vizsgálatokról és az érintett szakmai szervezetek által készített vizsgálatokról beszéltek, akkor ezúton kérem, hogy ezeket az anyagokat hozzák nyilvánosságra [[Az elnök a csengő megkocogtatásával jelzi az idő leteltét.]] és egy fórum keretében vitassák meg. Kérdezem tehát önöket: mit kívánnak tenni? Köszönöm.
Nagyon szépen köszönöm. Ismét Cseresnyés Péter államtitkár urat hallhatjuk. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Képviselő úr, úgy látszik, hogy nem akarja érteni a Budapest Liszt Ferenc Nemzetközi Repülőtér működésével kapcsolatos körülményeket, vagy tudatosan téveszti meg a választóit, a választókat. Mindkét esetben méltatlan helyzetbe hozza azokat az embereket, akiket képviselni akar.Ön is nagyon jól tudja, hogy a légikikötő működésével járó zaj sajnos olyan tényező, amely elkerülhetetlenül megterheli a repülőtér környékén élőket. Sajnálatos, de ma már szinte nincs olyan összefüggő lakatlan területsáv, amely lehetővé tenné, hogy a légi járművek végig lakatlan vagy ritkán lakott terület felett közelítsék meg vagy hagyják el a repülőtér kifutópályáit. A légi közlekedési zajcsökkentő eljárások a mérések szerint hangsúlyozom: a mérések szerint elegendőek ugyan a zajhatárértékek betartásához, teljesen zavarmentes környezet azonban a legnagyobb jóindulattal sem biztosítható. A légi közlekedési szakmai szervezetek arra törekednek, hogy a zajterhelés a lehető legkevesebb lakost érintse. Az útvonalak meghatározásakor az egyes települések polgárai egymással egyenrangúak, a szakmai tervek bármiféle egyéb különbségtétel nélkül az összes érintett lakosságszámot veszik figyelembe. A 2018. augusztus 16-án életbe lépett új szabályozás, amelyre egy uniós rendeletnek való megfelelés miatt volt szükség, a légi közlekedés biztonsága, zavartalansága és a környezetvédelmi szempontok terén egyértelmű előrelépést hozott a repülőtér környékén élő lakosság egészére, az ön által hivatkozott több százezer emberre nézve. A vizsgálatok szerint az új felszállási eljárások az érintett területeken összességében pozitív zajterhelés-változást hoztak. Budapesten a zajjal érintett kerületek száma egyértelműen csökkent a mérések szerint. Mindemellett természetesen a légi közlekedési szakmai szervezetek, ahogy eddig, úgy a jövőben is nyitottak a további párbeszédre. Köszönöm a figyelmét. [[Taps a kormánypártok soraiban.]]
Köszönöm szépen. Tisztelt Országgyűlés! Kovács Sándor képviselő úr, a Fidesz képviselője, kérdést kíván feltenni az emberi erőforrások miniszterének: „Hogyan segíti a kormány a megváltozott munkaképességű embereket?” címmel. Képviselő úr, parancsoljon!
Köszönöm szépen. Tisztelt Elnök Úr! Tisztelt Képviselőtársaim! Tisztelt Államtitkár Úr! Nekünk a Fidesz-KDNP-ben az a határozott célunk, hogy minden fogyatékkal élő ember számára biztosítsuk a teljes életlehetőséget, amelyhez hozzátartozik a foglalkoztatási esélyek javítása és a konkrét munka biztosítása is. Ezért úgy döntöttünk, hogy többlettámogatást biztosítunk a megváltozott munkaképességűeket alkalmazó akkreditált foglalkoztatóknak. Az ideihez képest emelkedik a támogatás, 2018-ban 39,5 milliárd forintra lehetett pályázni. Az országszerte több mint 350 akkreditált cég mintegy 30 ezer megváltozott munkaképességű embert foglalkoztat, és ezt a számot tovább szeretnék növelni. Az elmúlt évek gazdasági növekedésének köszönhetően ma már a munkaerőhiány is előfordul, ezért fontos megtalálni azokat, akiket be lehet vonni a foglalkoztatásba. Ilyen „tartalékot” jelenthetnek a megváltozott munkaképességűek is. Kiemelendő, hogy a kormány mindig olyan programot támogat, amely a fogyatékossággal élők önálló életvitelét segíti, hogy a lehető legteljesebb és leghasznosabb tagjai lehessenek a társadalomnak, és értékteremtő, hasznos munkát végezhessenek. [[12.40]] Továbbá ki kell emelni, hogy a foglalkoztatást segítő rehabilitációs kártyával rendelkező munkavállalók után nem kell szociális hozzájárulást fizetni. Tisztelt Államtitkár Úr! Mik a tapasztalatok a megváltozott munkaképességű emberek foglalkoztatását elősegítő intézkedések, támogatások kapcsán? Milyen további intézkedések segítik a fogyatékossággal élő emberek foglalkoztatását? Várom megtisztelő válaszát. Köszönöm szépen.
Köszönöm szépen, képviselő úr. Rétvári Bence államtitkár úr következik. Tessék!
Köszönöm szépen a szót, elnök úr. Tisztelt Képviselő Úr! Tisztelt Ház! A kormányzati többletforrások többleteredményeket is eredményeztek. Ön is utalt rá, hogy növekedett a megváltozott munkaképességűek foglalkoztatási rátája, most már 40 százalék, ez azt jelenti, hogy tíz megváltozott munkaképességűből négy tud dolgozni, és ez nemcsak spontán piaci folyamatoknak köszönhető, sőt elsősorban nem annak, hanem olyan kormányzati intézkedéseknek rehabilitációs kártyának, megnövelt támogatásoknak , amelyek segítették ezt. 2012-ben alakítottuk át a támogatott foglalkoztatás rendszerét, azóta akkreditált munkáltatónál, illetőleg fejlesztő foglalkoztatás keretében lehet ezeket a támogatásokat igénybe véve segíteni a megváltozott munkaképességűeknek, hogy teljes értékű életet tudjanak élni. ’19-ben, a jövő évi költségvetésben már 42 milliárd forintot fogadtunk el támogatásként arra, hogy a rehabilitációs foglalkoztatás minél többször megtörténjen. Ez nemcsak azt a célt szolgálja nyilván, hogy minél hasznosabban tudják eltölteni az idejüket, hogy tényleg hasznos tagjának érezhessék magukat a közösségnek, hanem nyilván azt is, hogy ezáltal a jövedelmeik is növekednek, így a különböző juttatásokkal együtt ezt a jövedelemhatárt is felemeltük a minimálbér 150 százalékáig. Másrészről pedig nyilván azért is adjuk ezt a többlettámogatást a munkáltatónak, mert értelemszerűen neki kicsit, valamelyest többletfeladata van a megváltozott munkaképességűek foglalkoztatásával. Ezt a fajta többletköltséget az állam kompenzálja, hogy így minél inkább ösztönözzük a munkáltatókat arra, hogy megváltozott munkaképességűt alkalmazzanak. Ha a munkáltatók számának a növekedését nézem a ’12-es, általam említett törvényi változás óta, akkor 3217 ilyen munkáltató volt, most 9125 van, 2,8-szeresére emelkedett a programban részt vevő munkáltatók száma. A foglalkoztatottaknál még magasabb a szám, ott 5547-ről 37 245-re emelkedett, ami azt jelenti, hogy 6,7-szeresére nőtt a résztvevők száma. Ez sikeres, ezt kívánjuk folytatni. Köszönöm szépen. [[Taps a kormánypártok soraiban.]]
Köszönöm szépen. Rig Lajos képviselő úr, a Jobbik képviselője, kérdést kíván feltenni az emberi erőforrások miniszteréhez: „Meddig asszisztál még a kormány ahhoz, hogy a dizájner drogok drasztikus terjedése tönkre tegye a magyar társadalmat?” címmel. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Pont egy évvel ezelőtt kezdeményeztem a dizájnerdrogok terjedése miatt ötpárti egyeztetést, amelyre sajnos önök nem jöttek el, pedig a szakma legnagyobb képviselője, dr. Zacher Gábor is megjelent ezen az egyeztetésen, és szakértelmével próbálta segíteni a munkánkat. Elnézzük önöknek, biztos komolyabb dolguk volt, gondolom, épp egy Brüsszel elleni támadást vagy harcot dolgoztak ki.Államtitkár úr, túllátnak önök Soroson és a migránsokon? Tisztában vannak azzal, hogy a magyar emberekre a legnagyobb veszélyt ezek a gyilkos szerek jelentik? Tudják, hogy sokkal több magyar család életét keserítik meg ezek a szerek, mint ahány migránst önök összesen láttak? Engedjék meg, hogy idézzek Dobó Zoltán, Tapolca város polgármesterének leveléből, amelyet vehetnek egy végső segélykiáltásnak is több településvezető nevében: „Olyan problémával keresem meg, képviselő úr, amely nem csak Tapolca gondja, az ország majdnem minden településén jelen van. Városunkban tarthatatlanná és kezelhetetlenné vált a dizájnerdrogok megjelenése nyomán a közterületeken kábítószert fogyasztók súlyos, közösségellenes magatartása. A helyzet komoly, hisz nem ismerjük ezeknek a pszichoaktív szereknek a hatását. Szemünk előtt mennek tönkre fiatal életek, ráadásul a legszegényebb sorsú családok gyermekei a leginkább érintettek. Kérem önt, hogy vizsgálják meg az ausztrál modellt, ahol nem a tiltott szereket rendezik listába, hanem azokat a tudatmódosítókat ez lehet alkohol, gyógyhatású készítmény , amelyek engedélyezettek. Kérem önt továbbá, hogy szakértők bevonásával tegyenek javaslatot a terjesztőkkel szembeni szigorúbb eljárás érdekében, hiszen mindenféle szankció és következmény nélkül árasztják el településeinket ezek a dílerek.” Államtitkár úr, eltelt egy év, mióta először próbáltam önökkel egyeztetni. Ez az egy év rengeteg emberéletet követelt, családok mentek tönkre. Eljött végre az idő a cselekvésre. Kérem, ne azt nézzék, hogy egy ellenzéki képviselő nyújtja be a javaslatot. Hajlandóak-e ebben együttműködni velünk? Köszönöm a válaszát. [[Taps a Jobbik soraiban.]]
Köszönöm szépen. Ismét Rétvári államtitkár úr válaszol. Tessék!
Köszönöm szépen a szót, elnök úr. Tisztelt Képviselő Úr! Tisztelt Ház! A kábítószerrel való visszaélést Európa legszigorúbb büntető törvénykönyve Magyarországon a lehető legszigorúbb szankcióval sújtja. Amikor ennek a vitája volt itt a parlamentben, akkor kellett volna bátornak lenni, és támogatni azokat a nagyon szigorú, Európában véve is legszigorúbb szabályokat, amelyeket a kábítószer-terjesztőkkel szemben itt a Ház elfogadott, a Fidesz-KDNP-többség elfogadott, hiszen mi is úgy gondoljuk, hogy ez az egyik legnagyobb veszély, ami a fiatalokra leselkedik. Nem relativizálnám azt sem, amit ön ironikusan, viccelődve próbált tenni, hogy a migráció és a bevándorlás nem veszély a magyar fiatalokra nézve és Magyarországra nézve; az is fontos veszély, de mindemellett, amit ön említett, a dizájnerdrogokkal szembeni fellépés szintén a legfontosabb. Teljesen átalakítottuk, minden más európai országnál rugalmasabbá tettük, gyorsabban reagálóvá tettük a magyar büntetőjogi szabályozást, hiszen már nem a büntető törvénykönyvben kell felsorolni a tiltott szereket, nem egy kormányrendeletben szerepel, hanem egy miniszteri rendeletben szerepel, ez volt az úgynevezett C-lista, az a lista, ahol az új pszichoaktív anyagok megjelennek. Ez most már Európában a leggyorsabban tud reagálni arra, hogy milyen kábítószerek kerülnek a piacra. Ez egy örült verseny nyilván a droglaborok és a kormányzat között, de azért van ebben sokkal hatékonyabb eszköze a rendőrségnek, mint korábban, mert most már a dizájnerdrogok törzsképleteit, azaz az alapösszetevőit tudjuk büntetni, amelyekhez képest ha egyik vagy másik részösszetevő változik, attól függetlenül az a szer ugyanúgy büntethető. Nagyon fontos számunkra a figyelemfelhívás is. Éppen ezért a gyermek- és ifjúságpszichiátriai, addiktológiai, mentálhigiénés ellátásra 6 milliárd forint többletfejlesztési forrást csoportosítottunk, a megelőzési programokra 3 milliárd forintot fordítunk, az óvodai, iskolai szociális segítő tevékenységre amely ebben is segíthet 2 milliárd forintot, továbbá 2,5 milliárd forintot megelőzési és visszaszorítási programokra fordítunk, pontosan azért, hogy vissza tudjuk szorítani a dizájnerdrogokat, így a drogokon belül az arányuk 70 százalékról 35 százalékra esett vissza, de ezt tovább kell folytatni. Köszönöm szépen. [[Taps a kormánypártok soraiban.]]
Korózs Lajos képviselő úr, az MSZP képviselője, kérdést kíván feltenni az emberi erőforrások miniszteréhez: „Mi lett 6,3 milliárd forint sorsa, amit eredetileg Erzsébet-utalványokra szántak?” címmel. Parancsoljon!
Köszönöm szépen. Tisztelt Ház! Mindenki előtt ismeretes, hogy a múlt héten kezdtük el tárgyalni a múlt évi zárszámadást mint előterjesztést, és a 2017. évi zárszámadás indoklásában szerepel a következő mondat: „Tovább növelte a bevételeket a nyugdíjasok részére a 2016. évi karácsonykor kiosztott Erzsébet-utalványokra elkülönített keret fel nem használt részének visszatérítéséből eredő eredetileg nem tervezett 6,3 milliárd forint is.” Ez alapján arra kell gondolni, hogy mintegy 630 ezer nyugdíjas nem kapott Erzsébet-utalványt. Éppen ezért szeretném, ha itt a Ház falai között is tisztáznánk ezt a helyzetet. Államtitkár úr, hogyan keletkezhetett ekkora összeg, 6,3 milliárd forint? Adódik a kérdés: ennyire pontatlanul mérték fel a helyzetet, vagy ilyen sokan nem vették igénybe ezt a támogatást? Konkrétan mennyien kaptak Erzsébet-utalványt ezen a rovaton a múlt év karácsonyában, illetve az azt megelőző év karácsonyában? Mennyi jogosult nem vette fel az Erzsébet-utalványát? Melyek voltak azok az ellátási formák, amelyekben leginkább visszautasították vagy nem vették igénybe az Erzsébet-utalványt? Ezen túlmenően szeretném megkérdezni, hogy külföldre hány Erzsébet-utalványt juttattak el, és a külföldre eljuttatott Erzsébet-utalványok összege mekkora pénzösszegbe került. Itt természetesen a postázás költségeire szeretnék rávilágítani. Köszönöm a figyelmüket.
Köszönöm szépen. Rétvári Bence államtitkár úr válaszol.
Köszönöm szépen a szót, elnök úr. Tisztelt Képviselő Úr! Tisztelt Ház! Természetesen minden jogosult megkapta az Erzsébet-utalványait, 2 658 550 főről beszélünk, akik a tízezer forintos Erzsébet-utalványra jogosultak voltak, és akik részére ezt a postán keresztül az állam ki is küldte. Ha ebből a 2 658 550 főből az ön kérdésében említett 630 ezer ember nem kapta volna meg az Erzsébet-utalványt, akkor arról ön nem a zárszámadási törvényből értesülne, hanem akkor nyilván tömegesen az emberek panasszal éltek volna. Mindenki esetében többször is megpróbáltuk a kézbesítést, ha valaki akkor sem vette át, akkor utólagos kérelemre is elküldtük számára az Erzsébet-utalványt. Lehetséges volt, hogy valaki több hétig nem volt otthon, nem tudta ezt átvenni. [[12.50]] Összességében, ha megnézzük, hogy az elmúlt években a nyugdíjasoknak kifizetett többletjuttatásokban mekkora összeg szerepel, akkor azt láthatjuk, hogy 2016 novembere és 2018 márciusa között Erzsébet-utalványokra, nyugdíjprémiumra 129 milliárd forintot fizettünk ki. S az idei évben is nyugdíjprémiumra várhatóan 41,3 milliárd forintot fogunk fordítani. Az előző években is hasonló magas számok voltak a nyugdíjasoknak juttatott többletjuttatásokból. Az Erzsébet-utalványok összességében 81 milliárd forint értékben érkeztek a nyugdíjasokhoz, a nyugdíjprémium 24 milliárd forint értékben, és a nyugdíj-kiegészítés összege is 2017-ben 24 milliárd forint volt. Ezeket a többleteket tudtuk adni. Emlékezhetünk arra, hogy 2010 előtt nem többletekről beszéltünk, hanem nyugdíjmegvonásról, egyhavi nyugdíj elvételéről. Azt minden egyes nyugdíjassal szemben érvényesítette az önök kormánya; ön is abban a kormányzatban szolgált, tisztelt képviselő úr. Most viszont arról beszélhetünk, hogy hány tíz- és összességében százmilliárdos összeggel többet tudunk szerencsére a nyugdíjasok juttatására fordítani. Köszönöm szépen. [[Taps a kormánypártok soraiban.]]
Köszönöm szépen. Varju László képviselő úr, a Demokratikus Koalíció képviselője, kérdést kíván feltenni az emberi erőforrások miniszterének: „Mire ez az optimizmus államtitkár úr?” címmel. De ez az államtitkár nem az az államtitkár úr, ugyanis a kérdésre a miniszterelnök megbízásából a téma szerint feladat- és hatáskörrel rendelkező Palkovics László innovációért és technológiáért felelős miniszter válaszolna, ő viszont nem államtitkár, hanem az ő képében Cseresnyés Péter válaszol. Örülök, hogy így összefoglalhattam önöknek azt, hogy Cseresnyés államtitkár úr majd elmondja, mit akar. Parancsoljon, képviselő úr!
Köszönjük szépen a segítséget. Ma valóban szükség van iránymutatásra, mert az a fogalmi zűrzavar, amibe a kormány keveredett, illetve itt minden tagja ma reggel kommunistázik, talán ebben a válaszban elhagyhatják, már csak azért is, mert itt elsősorban szülők érdekében kell hogy szóljak. Elsősorban azt szeretném kérni önöktől, hogy ne ártsanak többet, hanem inkább teremtsenek lehetőséget a gyerekeinknek. Majdnem egy teljes osztályt buktattak meg egy újpesti szakközépiskolában. Diákok és szülők… szinte három évig gyakorlatilag semmi hasznos oktatás nem volt. Hiába küzdöttek a szülők és jelezték az iskolavezetés felé a problémát, az utolsó pillanatban az iskola részéről tett intézkedések már nem lehettek eredményesek. Hogyan alakulhatott ki ez a helyzet? Konkrétan az Újpesti Két Tanítási Nyelvű Műszaki Szakgimnázium és Szakközépiskola 3/11.H kísérleti osztályának történetéről van szó, ahol a tanulók a képzésükhöz alig kaptak tankönyvet. Hároméves képzésükre a második és harmadik évben két tanítási nap és három gyakorlati oktatásnap volt tervezve. A tananyagot olyannyira nem adták le, hogy a diákok a gyakorlati órákon szinte semmilyen feladat végrehajtására nem voltak képesek, mert amit leadtak, azt csak önök nevezik cinikusan tananyagnak, a szakmához nem kapcsolódott, és a vizsgán való megfeleléshez ez nem volt elégséges. Ilyen előzmények után nem csoda, hogy a 27 fős osztályból mindössze nyolcnak lett bizonyítványa. A többiek elveszítették a lehetőségüket, se vizsgájuk, se érettségijük. Tisztelt Államtitkár Úr! Szeretném kérdezni öntől, hogy milyen következtetéseket vontak le a jövőre vonatkozóan, mert az ön korábbi írásbeli válaszából úgy tűnik, hogy semmit. Miért asszisztál az ön által vezetett minisztérium ahhoz, hogy hároméves oktatás után úgy jönnek ki a gyerekek, hogy nem tanultak semmit? Köszönöm szépen. [[Taps a DK és az MSZP soraiban.]]
Tessék, államtitkár úr!
Tisztelt Elnök Úr! Tisztelt Országgyűlés! Tisztelt Képviselő Úr! A kérdésére válaszolva úgy illik, hogy szóban újravegyük mint elhangzott, írásban már feltette ezt a kérdést a korábban már írásban is rögzített tényeket. Az ön által hivatkozott osztály nem volt kísérleti osztály. A megtanulandó tananyag a 2013-ban bevezetett kerettanterven alapult, arra az iskola 2015-re megfelelően felkészülhetett. Az elméleti és gyakorlati tanulmányok aránya, azaz a 700 óra elméleti és 1600 óra gyakorlati képzés a szakképzés egészére jellemző sajátosság. A tanuláshoz szükséges tananyagok minden tanuló számára egyformán elérhetők voltak, s nemcsak az iskola könyvtárában, hanem elektronikus felületen is. Ön azt kérdezte, mi történik az Újpesti Két Tanítási Nyelvű Műszaki Szakgimnázium és Szakközépiskolában. A 2017-18-as tanévben például az történt, hogy a tanulmányait ott megkezdő 1247 diák mindössze 4 százalékának, 54 tanulónak kellett javítóvizsgát tennie, a szakmai vizsgaeredmények terén pedig kiemelkedően teljesít az intézmény, 95 százalék a sikeres vizsgázók aránya. Nem csoda, hogy az ön által is idézett rangsor szerint Budapesten az Újpesti Két Tanítási Nyelvű a huszadik legjobb szakgimnázium, és a második legjobb szakközépiskola. Mindezek alapján kérem képviselő urat, hogy az intézményben tanuló diákok tudásának lekicsinylésétől, az ott dolgozó pedagógusok befeketítésétől, az iskola jó hírnevének megsértésétől a jövőben tartózkodni szíveskedjék. Következtetést akart levonni ön a végén. Én ezt megteszem, ha lehet. Újra és újra megkérdőjelezi képviselő úr egyes területek elferdített kiragadásával a tényeket, de ettől még a 2010 óta elért eredményeket és fejlődést, amit ez a kormány elért, nem tudják eltagadni, bármennyire is próbálnak csúsztatni és sokszor hazudni önök, DK-sok. Három országgyűlési választás egybehangzó eredménye mutatja ezt. Meggyőzheti önöket, illetve meggyőzhetné önöket arról, hogy a magyar embereket az olyan csúsztatásokkal, amiket önök végeznek, nem lehet félrevezetni. Köszönöm a figyelmüket. [[Taps a kormánypártok soraiban.]]
Csárdi Antal képviselő úr, az LMP képviselője, kérdést kíván feltenni a belügyminiszternek: „Tervezi-e a tárca a szociális tűzifa program átalakítását?” címmel. Parancsoljon!
Köszönöm szépen a szót. Tisztelt Ház! Tisztelt Miniszter Úr! Tisztelt Államtitkár Úr! Bár az idén sokáig örülhettünk, hogy az ősz sokáig meleget hozott nekünk, de azért pontosan tudjuk, hogy ez már a téli felkészülés ideje. Annak a télnek a felkészülési ideje, amely sokak számára várhatóan nem örömöt hoz, hanem hideget, energiaszegénységet, merthogy nincs miből és nincs mivel fűteni. Mi sem bizonyítja ezt jobban, mint hogy idén is 2320 település, az összes hazai település 74 százaléka nyújtott be kérelmet szociális tüzelőanyag-pályázatra. Csak azért ennyi, mert az 5 ezer főt meghaladó települések nem is pályázhattak. Pedig a szegénység nem településnagysághoz kötött, és a többi kritérium is hibádzik. A megítélt tüzelőanyag mennyiségét a közfoglalkoztatottak és a 80 éven felüliek létszáma alapján állapítják meg, mintha nem lenne sok egyszemélyes vagy sokgyermekes rászoruló család is, akik fával vagy szénnel fűtenek. S az az elosztás is elfogadhatatlanul aránytalan, rászorultságtól független, hogy van, aki kevesebb, mint 3 ezer forintot kap, és van, aki 63 ezer forint támogatást kap egy évre. Az LMP évek óta sürgeti a keret megemelését, a tüzelőanyag minőségi követelményeinek előírását, azt, hogy a rászorulók már novemberben és legalább két téli hónapra kapjanak tüzelőt, valamint lehessen támogatást kapni a korszerű fűtőberendezésekhez és a szigeteléshez is, hogy ne az eget fűtsük. Miniszter Úr! Nem gondolja, hogy végre a rászorulók szükségletei szerint kellene megújítani a rendszert? Ön is úgy gondolja, hogy a fejlesztés helyett fel kell számolni a százezrek számára öngondoskodást nyújtó lakás-takarékpénztárt? Várom megtisztelő válaszát.
Köszönöm szépen. Pogácsás Tibor államtitkár úr válaszol. Tessék! [[Pogácsás Tibor mikrofonja nem működik.]] Kérünk egy mikrofont államtitkár úrnak. Parancsoljon!
[[Hordozható mikrofonba:]] Köszönöm szépen, elnök úr. Tisztelt Országgyűlés! Tisztelt Ház! A képviselő úr által felvetett kérdéssor számtalan pontatlanságot tartalmaz. A szociális támogatások rendszere, azt gondolom, mindenki számára ismert kell hogy legyen. A lakásfenntartási támogatások, a lakásfenntartással kapcsolatos szociális támogatások az önkormányzatok hatáskörébe tartoznak. Ez így volt akkor is, 2011-ben, amikor elindult az úgynevezett szociális tűzifaprogram, amely program azért indult el, mert egyes krízishelyzetben lévő családok számára az önkormányzatok nem tudtak támogatást adni, vagy nem találták meg a lehetőségeket arra, hogy támogatást adjanak. Hogy a krízishelyzetben lévők számára többletforrás juthasson, ezért indította a kormány útjára az úgynevezett szociális tűzifaprogramot. [[13.00]] Itt azonban jeleznem kell, tisztelt képviselő úr, hogy a kormányzat az önkormányzatoknak pénzügyi keretet biztosít, az önkormányzatok döntik el azt, hogy a támogatást milyen elvek alapján osztják szét. Az önkormányzatok döntik el azt, hogy egy-egy család szociális helyzete alapján milyen támogatásban ré-szesül. Természetesen a pályázat feltétele az, hogy az önkormányzatok rendelkezzenek egy szociális rendelettel, és a szociális rendelet alapján, egy átlátható rendszer alapján osszák fel a támogatást. A szociális tűzifakereten túlmenően az önkormányzatok mintegy 36 milliárd forintnyi költségvetési forrásból gazdálkodnak a szociális támogatások rendszerében, és azok az önkormányzatok, amelyek úgy ítélik meg, hogy a településükön nem tudják a szociális feladatokat ellátni, pályázhatnak a szociális működési kiegészítő támogatásra. Itt jelezném, hogy erre átlagosan évente 150-200 közötti pályázat érkezik be, és ezeket az önkormányzatokat külön tudjuk támogatni. Köszönöm szépen, elnök úr. [[Taps a kormánypárti padsorokban.]]
Nagyon szépen köszönöm. Tordai Bence képviselő úr, a Párbeszéd képviselője, kérdést kíván feltenni az emberi erőforrások miniszteréhez: „Mit tesz a kormány a szegény gyermekekért?” címmel. Parancsoljon!
Köszönöm a szót, elnök úr. Államtitkár Úr! Az EU alapjogi ügynökségének múlt héten publikált jelentése szerint Magyarországon minden harmadik gyermek szegénységben vagy társadalmi kirekesztettségben él. Ennél csak Görögországban, Romániában és Bulgáriában rosszabb a helyzet. Íme, egy újabb bizonyíték arra, hogy a kormánypropaganda mit sem ér, ha a tényekről beszélünk. Hiába játszadoznak a statisztikákkal, hiába szigorítják a jogosultsági feltételeket, hogy így egy tollvonással csökkentsék a rászorulók számát, hazánk még mindig a sereghajtók között van.50 ezer gyermek rendszeresen éhezik, 170 ezren olyan lakásban laknak, ahol nincs vécé, több tízezren esnek ki az iskolapadból végzettség nélkül, mert önök 16 évre szállították le a tankötelezettségi korhatárt, támogatva ezzel a gyerekmunkát, a gyerekek kizsákmányolását. Nem jut hozzá minden gyerek a minőségi oktatáshoz, negyedük funkcionális analfabéta marad, nem megfelelő a gyerekek egészségügyi ellátása, különösen a sérülékeny társadalmi helyzetűeké és a fogyatékkal élőké. A jelentés egyértelműen kimondja, hogy a családoknak adott támogatások nem emelkedtek annyival, mint a megélhetés költségei. Ma minél több gyermeket vállal valaki, annál nagyobb az esélye, hogy elszegényedik. És van itt még egy dolog, ami mellett nem mehetünk el szó nélkül: a rászorulókat támogató operatív program, amelynek célja pont az volt, hogy a szegény családokon és kiváltképp a szegény gyerekeken segítsen élelmiszercsomagokkal és más természetbeni juttatással. Nem elég, hogy a projekt két év csúszással indult, és a választások előtt osztogatott belőle a kormány a Fidesz kampányának részeként élelmiszert, most 11 milliárdot ad konferenciázásra ebből a keretből Vajna Tímea barátnőjének és más Fidesz-közeli vállalkozóknak. A fideszes slepp majd megbeszéli, hogy milyen sikeres volt az Európai Csalás Elleni Hivatal által is vizsgált program, úgyhogy lesz ingyenebéd, csak éppen nem a szegényeknek. A Fidesz-kormány napi szinten alázza meg a szegény családokat, és a gyerekeiktől is elveszi a felemelkedés lehetőségét. 2010 óta egy fillérrel sem nőtt a családi pótlék, és folytathatnám a sort. Figyelembe véve az EU friss jelentését, kérem, válaszoljon a következő kérdésekre. Mit fog tenni a kormány a gyerekszegénység visszaszorításáért, kiterjesztik-e a gyermekétkeztetést a hétvégékre? Milyen megoldást kínálnak a lakhatási válságra a szegregált telepeken élőknek? Vitát folytatnak-e az alapjövedelemről kommunistázás helyett? Miért az EU vizsgálja csak a magyar szegények pénzének ellopását az RSZTOP ügyében? Köszönöm a türelmet, elnök úr.
Képviselő úr kérdésére Rétvári Bence államtitkár úr válaszol. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Olyan alapvető tényekkel nincs tisztában, tisztelt képviselő úr, hogy magam is meglepődtem ezen, amikor itt gyorsan elhadarta.Ön azt mondja, az RSZTOP-ból konferenciázásra 11 milliárd forintot költünk. A konstrukciónak, az operatív programnak alapvető kiírása, hogy semmi másra nem lehet fordítani, csak élelmiszerre. Még az élelmiszer odaadása kapcsán munkabérre sem lehet fordítani. Ön összekeveri a szezont a fazonnal, tisztelt képviselő úr. Ebből olyan szolgáltatásokat vettünk, hogy a rászorulók számára, a hajléktalanok, nagycsaládosok, szegény idős emberek, megváltozott munkaképességűek számára ezeket biztosítjuk, 170 ezer ember tudott már ebből évente részesülni. [[Az elnöki széket Jakab István, az Országgyűlés alelnöke foglalja el.]] A másik, hogy a nemzetközi adatok alapján mennyi nehéz helyzetben lévő gyermek van. Természetesen ön is és én is, remélem, mind a ketten úgy gondoljuk, hogy amíg egyetlenegy nehéz helyzetben lévő gyermek is van, addig van feladatunk. De ettől függetlenül érdemes a tendenciát megnézni, hogy ’10-12 után mi következett be Magyarországon. Az Eurostat adatai alapján 2012 és 2017 között éppen a gyermekszegénység területén következett be a legnagyobb mértékű javulás. A 18 év alattiak körében, az Eurostatból idézek, tisztelt képviselő úr, a relatív jövedelmi szegénység 23,8 százalékról 14,8 százalékra csökkent. Persze, sok a 14,8 százalék, csak a 23,8 jóval magasabb volt. Ha az önök útját választottuk volna, ez emelkedett volna; szerencsére csökkent. Ha a teljes lakosságot nézem, nem csak a gyerekeket, a súlyos anyagi nélkülözést, szintén Eurostat alapján, mert önök szeretik ezeket a nemzetközi kimutatásokat, 1,3 millióval csökkent ’12 és ’17 között a szegénységgel vagy anyagi nélkülözéssel súlyosan veszélyeztetett emberek száma, aránya. A mélyszegénységben élők aránya 375 ezerrel csökkent szintén Eurostat az önök kedvéért. Úgyhogy, hála istennek, ebben pozitív tendenciák voltak, és ezt a munkahelyteremtés és az adórendszer alapozta meg legfőképpen. Köszönöm szépen. [[Taps a kormánypárti padsorokban.]]
Köszönöm szépen, államtitkár úr válaszát. Köszöntöm képviselőtársaimat. Tisztelt Országgyűlés! Dankó Béla, a Fidesz képviselője, kérdést kíván feltenni az innovációért és technológiáért felelős miniszterhez: „Milyen fázisban tart az M44-es gyorsforgalmi út kivitelezése?” címmel. Képviselő úr, öné a szó.
Köszönöm a szót, elnök úr. Tisztelt Államtitkár Úr! 2016 szeptemberében a kormány 2500 milliárd forintos közútfejlesztési programot hagyott jóvá, amelynek köszönhetően 2022-ig 81 főút újulhat meg, és mintegy ezer kilométer új, négysávos autóút, valamint autópálya készülhet el. A program alapvető célja, hogy Magyarország összes autópályája az ország határvonaláig tartson, a megyei jogú városok pedig gyorsforgalmi utakkal legyenek összekapcsolva az autópályákkal.Ennek értelmében magas szintű közúti kapcsolatot fognak kapni azon megyeszékhelyek, amelyek még nem rendelkeznek ilyen minőségű útvonalakkal. Az érintett városok többek között Eger, Kaposvár, Salgótarján, Békéscsaba, Szolnok, Sopron és Zalaegerszeg. A megépülő gyorsforgalmi utaknak, sztrádáknak köszönhetően gyorsabban és biztonságosabban megközelíthetőek lesznek a turisztikai célpontok, komoly ipari teljesítményt nyújtó, gazdasági potenciállal rendelkező térségek kerülnek összekötésre. Az érintett régiókban ezáltal még hatékonyabban fog növekedni a turizmus, a gazdaság. A Békés megyében élők már régóta vártak egy ekkora jelentőségű útfejlesztésre, nagy érdeklődéssel és örömmel várják azt, hiszen az országhatártól 20 kilométerre, a fővárostól 210 kilométerre fekvő megyeszékhely és vonzáskörzete soha nem rendelkezett ilyen korszerű, kiépített úthálózattal. Kérdezem tisztelt államtitkár urat, milyen fázisban tart az M44-es út kivitelezése, mikor vehetik igénybe a Békés megyeiek az utat, milyen útfejlesztések várhatóak még Békés megyében. Várom megtisztelő válaszát. [[Taps a kormánypárti padsorokban.]]
Köszönöm szépen, képviselő úr. A kérdésre Cseresnyés Péter államtitkár úr válaszol. Államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Az M44-es gyorsforgalmi út Kecskemét-Békéscsaba közötti szakasza a Magyarország rövid és középtávú közútfejlesztéséhez kapcsolódó infrastrukturális beruházások összehangolásáról és azok 2022-ig történő megvalósításáról szóló kormányhatározatban szerepel.A Tiszakürt-Kondoros közötti 62 kilométer hosszú rész kivitelezés alatt áll. A tervek szerint 2019 őszén vehetik birtokba az autósok ezt a szakaszt, amely forgalmi szempontból jelenleg az M44-es legkritikusabb része. Szintén dolgoznak a kivitelezők a 18 kilométer hosszú Kondoros-Békéscsaba közötti szakaszon, 2021 második negyedévi befejezési határidővel. A harmadik, közel 15 kilométer hosszú szakasz előkészítése is folyamatban van. Ez a rész Szentkirály térségétől köti majd össze a gyorsforgalmi utat a Tiszakürttől induló építési szakasszal. A munkálatok előreláthatólag itt is még az idén megkezdődnek. Előkészítés alatt áll továbbá Békéscsaba térségében a fürjesi út megvalósítása is. Az elmondottakat összegezve: 2022 második felében teljes, közel 95 kilométeres hosszban átadjuk a közlekedők számára azt a négysávos gyorsforgalmi utat, amelynek köszönhetően a Viharsarok térsége is kiemelt szolgáltatási szintet biztosító útkapcsolattal fog rendelkezni. Az út kiépülése további gazdasági fejlődési lehetőséget biztosít a térség számára, a fővárosba és az ország más területeire való eljutás pedig gyorsabbá, kényelmesebbé és biztonságosabbá válik. Köszönöm a figyelmét. [[Taps a kormánypárti padsorokban.]] [[13.10]]
Köszönöm szépen államtitkár úr válaszát. Tisztelt Országgyűlés! Tájékoztatom a tisztelt Országgyűlést, hogy Varga-Damm Andrea képviselő asszony a Jobbik-képviselőcsoportból jelezte, hogy a mai napon nem kívánja a kérdését elmondani.Tisztelt Országgyűlés! Molnár Gyula képviselő úr, az MSZP képviselője, kérdést kíván feltenni az innovációért és technológiáért felelős miniszternek: „Mikor viszik el a szemetet?” címmel. Molnár Gyula képviselő urat illeti a szó.
Köszönöm a szót, elnök úr. Tisztelt Államtitkár Úr! Tisztelt Ház! Kezdhetném úgy is, hogy valami bűzlik, de nem Dániában, hanem a városainkban, és gondolom, hogy nem is azon a környéken, ahol talán az államtitkár úr vagy a fideszes potentátok laknak. Egyre több helyről kapjuk azt a jelzést, különösen a saját választókörzetemben, Budafokon, Tétényben és Újbudán, hogy gyakorlatilag hetekig nem szállítják el a szelektív hulladékot, és az egyéb hulladékszállítási ügyekkel is probléma van. Ha látta, pont ma jelent meg egy cikk, hogy 116 településen lehet a következő napokban probléma, mert az egyik hulladékkezelési cég nem kapta meg a pénzét, és készen áll arra, hogy a legsúlyosabb és a legkeményebb lépést is megtegye ezzel kapcsolatban. Önök 2016-ban hívták életre a Nemzeti Hulladékgazdálkodási Koordináló és Vagyonkezelő Zrt.-t. Igazi sikersztori, igazi NER-sikersztori: két év alatt 20 milliárdos veszteséget sikerült produkálni; az 1 milliárdért fejlesztett informatikai szoftver a mai napig nem működik; a behajtást ki kellett szervezni; és ahogy halljuk, további hitelekért áll sorba ez a Hulladékgazdálkodási és Koordináló Zrt. Tehát az igazi kérdés az és ezt egyszer éppen egy oktatási ügy kapcsán már felvetettem államtitkár-kollégájának , hogy nincs-e itt az a pillanat, államtitkár úr, hogy talán nem kéne tovább menni befelé az erdőbe, hanem meg kellene állni, és vissza kellene fordulni. Ez a koncepció, ez a konstrukció megbukott, ez a konstrukció nem működik. Talán mégiscsak vissza kéne adni a települési önkormányzatoknak, és azt a pénzt, amit erre költenek, hogy ezt az egyébként működésképtelen rendszert fenntartsák, talán tényleg a szemétszállításra kéne fordítani. Tehát a kérdéseim, államtitkár úr. Mikor lesz ennek a dolognak vége? Tervezik-e felszámolni az NHKV Zrt.-t? Kik viselik a felelősséget ezért a veszteségért? Köszönöm szépen.
Köszönöm, képviselő úr. Tisztelt Országgyűlés! Megadom a szót Cseresnyés Péter államtitkár úrnak, aki a kérdésre válaszol.
Köszönöm szépen, elnök úr. Tisztelt Országgyűlés! Tisztelt Képviselő Úr! Először is, engedje meg, hogy az ön által az imént megfogalmazott valótlanságok kapcsán felhívjam a figyelmét arra, hogy a csúsztatás, akárhányszor is ismételgetik, attól még csúsztatás marad. [[Közbeszólások és zaj az MSZP padsoraiból.]] Egyúttal ismételten kérem, hogy hagyjon fel a politikai haszonszerzés érdekében folytatott hangulatkeltéssel és riogatással, ugyanis minden eddigi vádaskodással szemben tény, az állami koordináció megjelenése óta a közszolgáltatás műszaki infrastruktúrájának fejlesztése folyamatos, a szelektívhulladék-gyűjtés az uniós célokkal összhangban fejlődik. 2015-ben bevezettük a kötelező házhoz menő hulladékgyűjtést, a működő hulladéklerakók pedig megfelelnek a szigorú uniós követelményeknek és a korszerűség elvárásainak. A Nemzeti Hulladékgazdálkodási Koordináló és Vagyonkezelő Zrt. a közszolgáltatók közszolgáltatáshoz kapcsolódó működési költségeit a közszolgáltatók adatszolgáltatási kötelezettségének teljesítését követően folyósítja. Az NHKV Zrt. koordinációja és a közszolgáltatókkal fenntartott szoros együttműködése biztosította és biztosítja a hulladékgazdálkodási közszolgáltatás folyamatos működésének feltételeit. A társaság fokozott figyelmet fordít a kiemelt térségek ellátására. Az NHKV Zrt. emellett képes arra is, amire az önök kormánya, egyáltalán a baloldali kormányok 8 év alatt még csak kísérletet sem tettek: alacsony szinten tudja tartani… [[Szabó Sándor közbeszólására:]] hallgassa, képviselő úr! a mind összetettebbé és kiterjedtebbé váló hulladékgazdálkodási folyamatok költségeiből a lakosságra eső részt. Jelentős mértékben csökkent a lakosság terhe e területen, amit önök nem tettek, hanem folyamatosan emelték az árakat minden területen. Az állampolgárokat ebben a rendszerben sem kár [[Az elnök a csengő megkocogtatásával jelzi az időkeret lejártát.]] sem más egyéb hátrány nem érheti. Köszönöm a figyelmüket. [[Taps a kormányzó pártok padsoraiból. Korózs Lajos: Derékig ér a szemét! Cseresnyés Péter: Alacsonyak vagytok, azért! Gréczy Zsolt: Két hete ott áll a kuka! Két hete!]]
Megköszönöm államtitkár úr válaszát. Tisztelt Országgyűlés! Folytatjuk munkánkat. László Imre képviselő úr, a Demokratikus Koalíció képviselője, kérdést kíván feltenni az emberi erőforrások miniszterének: „Anarchia és káosz? Csak a kórházakban, vagy másutt is?” címmel. [[Dr. Rétvári Bence: Az ellenzékben!]] László Imre képviselő urat illeti a szó.
Köszönöm a szót, elnök úr. Tisztelt Ház! Tisztelt Államtitkár Úr! Domokos László, az Állami Számvevőszék elnöke nyáron heves kirohanást intézett a kórházak ellen: anarchia, káosz, botrány így jellemezte a kórházak gazdálkodását , közbeszerzés nélkül vásárolnak, nincs hiteles leltár, az elszámolások pedig átláthatatlanok. Egyes kórházakban előfordulhat ilyesmi, bár az is igaz, hogy ezeket az elmarasztaló következtetéseket a száznál több gyógyintézet közül alig tucatnyinak a vizsgálatából vonták le. A kórházakat önök hat éve államosították, és az Állami Egészségügyi Ellátó Központ az önök véleménye szerint idézem „folyamatosan figyelemmel kíséri az egészségügyi intézmények gazdálkodását”. Ehhez képest az ÁSZ-jelentésben méltatlanul kevés szó esik ennek a felügyeleti szervnek a felelősségéről, amely nemcsak elsiklott az ÁSZ-elnököt felháborító hiányosságok fölött, de a nagyobb értékű vásárlásokat központosított közbeszerzéssel ő maga intézi. Viszont annak szabálytalanságaiért a Gazdasági Versenyhivatal bizony többször szabott ki több tízmilliós bírságot erre a szervezetre. Minden valós adatnak ellentmondva, az egészségügy nincs alulfinanszírozva állapította meg a kormány, indokolva ezzel az egyetemi kancellária-rendszerhez hasonló rendszer bevezetését. Kérdezem államtitkár urat: a központosítást szuper-központosítás követi? Vizsgálták-e komolyan az Állami Egészségügyi Ellátó Központ felelősségét, és milyen következtetésekre jutottak? Nem annak előszele mindez, hogy az elszaladt költségvetési hiány miatt most ebből az alulfinanszírozott ágazatból akarnak újabb forrásokat kivonni? Tisztelettel várom a választ. Köszönöm. [[Szórványos taps az ellenzéki pártok padsoraiból.]]
Köszönöm, képviselő úr. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Érdekes az ellenzék magatartása az Állami Számvevőszékkel kapcsolatban, hiszen amikor az Állami Számvevőszék a pártok gazdálkodását vizsgálja, akkor azt mondják, hogy ez mennyire szakmaiatlan és politikai motiváltságú vizsgálat [[Arató Gergely: A tények szerint…]] amikor pedig a kórházaknál tár fel hiányosságokat az Állami Számvevőszék, akkor pedig itt a parlamentben is dicsérik, hogy mennyire jó munkát végez az Állami Számvevőszék, milyen jól feltárja azokat a hiányosságokat, amelyek egyes intézmények gazdálkodásában vannak. Jó lenne, ha megpróbálná az álláspontját egy kicsit, legalább egy-két éves távon állandósítani az ellenzék, és nem éppen ügyről ügyre változtatni azt, hogy az Állami Számvevőszék most szakmai vagy politikai alapon dönt-e az önök véleménye szerint. [[Arató Gergely közbeszólása.]] Szerintünk egyébként mind a két esetben szakmai alapon történt a vizsgálat, és ennek az eredményeit az egészségügy terén szeretnénk is hasznosítani. Az egészségügyet mi egy közszolgálatnak, közszolgáltatásnak tekintjük, éppen ezért teljes mértékben szemben állunk azzal az ideológiával, ami 2010 előtt volt, ami igyekezett ezt is piaci alapon, üzletként kezelni, és ami nyereség kivihető, azt kivinni az egészségügyből, még akkor is, ha ezzel csökkentették az egészségügyi kiadásokat, márpedig 2003-2010 között az OECD-országok közül egyedül Magyarországon csökkentek az egészségügyi kiadások, azóta viszont a hetedik legnagyobb mértékben emelkedtek. Ma 647 milliárd forinttal költünk többet az egészségügyre, mint 2010-ben. Az Egészségbiztosítási Alap összege már nem 1476 milliárd forint, hanem 2319 milliárd forint, és mindemellett rengeteg vidéki fejlesztés is lezajlott. Tisztelt Képviselő Úr! A vizsgálataink átfogóak, igyekszünk a rossz gazdálkodási mutatókkal rendelkező kórházakat és a jó gazdálkodási mutatóval rendelkező kórházakat egyaránt vizsgálni, és megállapítani, hogy mi a különbség a kettő gazdálkodási modell között: egy nagy hiányt felhalmozó kórháznál mi vezetett oda, hogy nagy hiányt halmozott föl, és egy jól működő kórháznál milyen intézkedések kellettek ahhoz, hogy jó gazdálkodása legyen a kórháznak? Ezeket fogjuk elemezni, és hónapokon belül ezeket az intézkedési terveket mindenkinek be is mutatni. Köszönöm szépen. [[Taps a kormányzó pártok padsoraiból.]]
Köszönöm szépen államtitkár úr válaszát. Tisztelt Országgyűlés! Demeter Márta képviselő asszony, az LMP képviselője, kérdést kíván feltenni az agrárminiszternek: „Mit tesznek a repülőtéri egészségkárosító zajszennyezés megszűntetéséért?” címmel. Képviselő asszony, öné a szó. [[13.20]]
Köszönöm a szót. Tisztelt Elnök Úr! Tisztelt Államtitkár Úr! Eddig is óriási volt a környezetterhelés és a zajszennyezés a budapesti XVII., X. és XIV. kerület bizonyos részein, de augusztus közepétől módosultak a reptér felszállási irányai. Így naponta több száz repülőgép repül át a XVIII. és X. kerület eddig csendes részei felett is. Kőbányán így érintett a Bajcsy-Zsilinszky Kórház, több lakótelep, iskola, óvoda is. A lakóknak és az érintett önkormányzatoknak már rég elfogyott a türelme, mert a reptér külföldi üzemeltetői saját hasznuk gátlástalan növelése érdekében, a magyar kormány és hatóságai szemhunyásával, sok év óta szabálytalan, nemzetközi normákat és hazai szabályozást is messze alulmúló, az emberek és otthonaik maradandó károsodását okozó gyakorlatot folytatnak.Az elhúzódó perek sokasága környezetvédelmi és egészségügyi aspektusokban is, a jogalkotásban és jogérvényesítésben érintett tárcák és hatóságok közömbössége és időhúzásra játszása csak még jobban elmérgesíti az amúgy is súlyos helyzetet. A repülőtér ráadásul rohamosan bővíti a forgalmát. A korábbi 10 millió helyett már 15 milliós az utasforgalom, és a teherszállítás volumene is folyamatosan nő. Az érintett lakosok közül sokan küzdenek állandó stresszel, egészségi problémákkal, nem ritka esemény, hogy a gépek hatása családi házak tetejét bontja meg, az ingatlanokat eladni, cserélni lehetetlen, ezek értéküket vesztik, és nagyon komoly környezetszennyezés és egészségkárosodás valósul meg a térségben. Olyan megoldásra van tehát szükség, ami nem mindig máshova tereli a problémát, hanem komplex megoldást ad, fenntartható és minden területen megszünteti a környezetkárosítást is és az egészségügyi zajterhelést is. Államtitkár úr, kinek az érdekét képviseli az agrártárca? Külföldi üzemeltetőkét, vagy az érintett több százezer magyar lakosét? Hajlandóak-e végre egy olyan komplex megoldást kidolgozni együttműködésben az innovációs tárcával, amely révén az ide-oda terelés helyett minden érintett településrészen egyidejűleg csökkenthető a zaj-, rezgésterhelés? Támogatják-e azt önök is a másik tárcával egyetemben, hogy mélyalvási időszakban a le- és felszállást tiltsák be? Illetve létrehoznak-e olyan alapot, amiből kártalanítani tudják a lakosokat és a környezeti károkat is mérsékelni? Köszönöm szépen, elnök úr.
Köszönöm. Tisztelt Országgyűlés! A kérdésre Farkas Sándor államtitkár úr, miniszterhelyettes válaszol.
Köszönöm szépen. Tisztelt Elnök Úr! Tisztelt Képviselő Asszony! Az elmúlt tíz napban ez már a harmadszor felvetődő ugyanazon téma. Ez már ma is elhangzott egy alkalommal itt a Liszt Ferenc Nemzetközi Repülőtérrel kapcsolatban.Azt el kell mondani, hogy ez a repülőtér közel 70 éve, a környezet védelmét biztosító jogszabályi környezet kialakulását megelőzően létesült. Így megelőző jellegű környezetvédelmi intézkedések meghozatalára nem volt lehetőség akkor, az évtizedek során a repülőtér környezete beépült, a légi forgalom pedig megnövekedett. Ezek tények. Ennek eredményeképpen alakult ki a repülőtér mai sajátos helyzete, amelyben jelentősen beszűkült azon lehetséges intézkedések köre, amellyel érdemi zajcsökkentés érhető el. A légi közlekedés szakmai szervezetei ezért arra törekednek, hogy a repülőgépek zaja a lehető legkisebb zavarást eredményezze. Ennek érdekében módosultak, ahogy ma már egyszer elhangzott, 2018. augusztus 16-án a repülési útvonalak. A bevezetés előtt a HungaroControl Zrt. több lakossági érintettség- és zajterhelés-vizsgálatot készített a légi navigációs szakmai szervezetekkel és a hatóságokkal egyeztetve. Mint képviselő asszony számára is ismeretes, a repülőtér működése gazdasági és társadalmi szempontból kiemelt jelentőséggel bír. Több ezer munkahelyet biztosít, növeli az ország versenyképességét, így működése nemcsak az üzemeltető, hanem egyúttal a magyar állam és így a magyar emberek érdekeit is szolgálja. A kormány a továbbiakban is mindent megtesz annak érdekében, hogy a repülésből adódó zajterhelés a lehető legkisebb mértékben érintse a repülőtér környezetében élő lakosságot, törekszünk a zaj csökkentésére, keressük a megoldásokat, és bízom abban, hogy az új technológiák, technikai feltételek mind ezt fogják szolgálni az elkövetkezendő időszakban. Köszönöm megtisztelő figyelmüket. [[Taps a kormánypártok padsoraiból.]]
Megköszönöm az államtitkár úr válaszát. Tisztelt Országgyűlés! Kepli Lajos, a Jobbik országgyűlési képviselője, kérdést kíván feltenni az innovációért és technológiáért felelős miniszternek: „Az emberek átverését államtitkári pozícióval jutalmazza a Fidesz?” címmel. Kepli Lajos képviselő urat illeti a szó.
Köszönöm szépen, elnök úr. Tisztelt Államtitkár Úr! Márciusban a választási kampány hevében Kontrát Károly, választókerületem azóta újraválasztott országgyűlési képviselője [[Cseresnyés Péter: Hiteles, azért!]] ígéretet tett a királyszentistváni hulladéklerakó térségében élőknek a probléma megoldására, a telep bezárására. A Királyszentistván, Papkeszi, Balatonfűzfő és Litér térségében élők évek óta panaszkodnak a telep néha elviselhetetlen bűzhatására. Számtalan alkalommal fordultak a hatósághoz, képviselő úrhoz, a kormányhoz és mind ez idáig, úgy tűnik, végeredményben eredménytelenül. A lerakó azóta is működik, megkeserítve a környékbeliek életét. Az a néhány kiszabott, csekély összegű bírság láthatóan nem szegte kedvét az üzemeltetőnek. Tavasszal maga Weingartner Balázs, aki azóta az önök államtitkárává avanzsált, de akkor még a kétes hírű nemzeti kukaholding elnök-vezérigazgatójaként tevékenykedett, levélben ígérte meg a telep bezárását. Furcsa módon azonban ezt a levelet csak a két érintett fideszes országgyűlésiképviselő-jelölt kapta meg, akik nem is késlekedtek közösségi oldalukon ezt közzétenni, mint egy győzelmi jelentést. A szépséghiba mindössze annyi, hogy azóta eltelt fél év, azonban úgy tűnik, hogy a választáson bezsebelt extraszavazatok tudatában mintha az érintettek megfeledkeztek volna az ígéretükről. Arra gondolni sem merek, hogy a hulladéklerakó bezárására tett ígéret is hazugság lett volna, és már a levél megszületése pillanatában sem gondolták volna komolyan. Egy biztos: a helyben élők joggal várják a megoldást egyre türelmetlenebbül. Tisztelt Államtitkár Úr! Mire várnak még? Meg fog-e valósulni ez a választási ígéret, vagy csak egy az újabb, légből kapott kacsák sorában? Valami bűzlik, nemcsak Királyszentistvánon, de önöknél is. A helyzet viszont egyre feszültebb. Valljanak színt, vagy hallgassanak, de viseljék az átverésük következményeit! Ugyanis nincs távol az a nap, amikor az emberek élni fognak a törvény adta jogaikkal, és saját kezükbe fogják venni a helyzet megoldását, akár a polgári engedetlenség árán is. Ezt szeretnék? Várom érdemi válaszát. [[Taps a Jobbik padsoraiból.]]
Köszönöm. Tisztelt Országgyűlés! A kérdésre Cseresnyés Péter államtitkár úr válaszol.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Az ön kérdése és a feltevés módja újabb bizonyítéka annak, hogy önök a szakmaiság és a felelősség kérdését milyen könnyelműen kezelik. Önök úgy képzelik: egy hulladéklerakót egy tollvonással meg lehet szüntetni, a lerakott hulladék és a közszolgáltatás meg majd gondoskodik önmagáról. [[Szilágyi György: Ti ígértétek meg!]] A valóság az, képviselő úr, bármennyire is zavarja önöket, hogy a kormány ebben a kérdésben is úgy jár el, ahogyan már megszokhattuk az elmúlt nyolc évben: a vállalását lassan mondom, hogy értse következetesen, de felelős intézkedésekkel, az emberek érdekét szem előtt tartva hajtja végre. Ön egyszerűen nem mond igazat, amikor azt állítja, hogy a királyszentistváni hulladéklerakó ügyében nem történt semmi. Az NHKV Zrt. megkezdte a bezárás előkészítését, annak vizsgálatát, hogy milyen helyszínen és milyen formában váltható ki a szóban forgó hulladéklerakó tevékenysége. Ezzel párhuzamosan a lerakót érintő uniós projektek átszervezése is megtörtént annak érdekében, hogy a források megfelelő hatékonysággal hasznosuljanak. A lerakó továbbfejlesztése helyett beterveztünk egy, a hulladéklerakás áthelyezését megalapozó átrakóállomást. Tisztelt Képviselő Úr! Mivel tisztában vagyunk egy ilyen mértékű változtatás időigényével és komplexitásával, a helyzet javítása, a lakossági panaszok kezelése érdekében nemcsak a hosszú távú munkát kezdtük meg, hanem rövid távú, áthidaló intézkedéseket is hoztunk. A királyszentistváni lerakóba számos olyan új eljárás kerül bevezetésre, ami csökkenti a hulladékkezelés nyomán felléphető szaghatásokat. Képviselő úr, válaszomat összegezve: a királyszentistváni hulladéklerakó ügyében folyik a munka, a probléma súlyának csökkentését követően a lakók számíthatnak annak megnyugtató megoldására. Önt pedig arra kérem, hogy lehetőleg csúsztatásokkal ne próbálja riogatni az ott és a környéken élő embereket. Köszönöm a figyelmüket. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Gurmai Zita, az MSZP képviselője, kérdést kíván feltenni az emberi erőforrások miniszterének: „Hogyan fogják megoldani a kirúgott orvosok pótlását?” címmel. Gurmai Zita képviselő asszonyt illeti a szó.
Köszönöm szépen, elnök úr. Államtitkár Úr! Tisztelt Képviselőtársaim! Az egészségügy az elmúlt hónapokban botrányoktól, kirúgástól, tömeges felmondástól hangos Budapesten és több vidéki városban is. A legfrissebb példa: a napokban kiderült, hogy az ajkai kórház bér- és munkaügyi osztályának dolgozói sem bírták a kórházban kialakult légkört, és az osztályvezetőn kívül mindannyian távoztak.Ezek a példák jól mutatják az egészségügyi ellátórendszerrel összefüggő problémákat. Az állam nem hajlandó megfelelő béreket fizetni az egészségügyi dolgozóknak, évről évre csak egy kicsit emel, ez azonban nem tudja megállítani az orvosok elvándorlását, felmondását. [[13.30]] Mára odáig jutottunk, hogy Romániában is többet keresnek az orvosok és az ápolók, mint Magyarországon. Ők ugyanis rájöttek arra, hogy csak az azonnali és jelentős mértékű béremelés nyújt segítséget az orvosok elvándorlásának megállításához. Erre nemcsak keleti szomszédunk jött rá, hanem az északi is, hiszen az egészségügyben dolgozók bére Szlovákiában már évek óta magasabb, mint az, amit az Orbán-kormány Magyarországon méltányosnak tart. Sőt, ahogyan az ajkai példa alapján joggal gondolhatjuk, az egészségügyi kormányzat el is várja a kórházaktól, hogy az általuk túlfizetett, vagy olyan orvosokat, akik nem feltétlenül állnak közel az egészségügyi kormányzat szívéhez, rúgják ki, vagy hozzák őket olyan helyzetbe, hogy maguktól felmondjanak. A fentiekre tekintettel kérdezem most államtitkár urat, mit tesznek a kirúgott vagy távozásra kényszerített orvosok pótlása érdekében. Mit tesznek azért, hogy az ápolók ne hagyják el tömegesen a pályájukat vagy ne menjenek külföldre? Mit tesznek annak érdekében, hogy az egészségügyi szakdolgozók végre jobb bérekhez juthassanak? Köszönöm megtisztelő válaszát, államtitkár úr.
Köszönöm szépen, képviselő asszony. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót. Azért szocialista képviselők arcán van bőr, amikor ilyen felszólalásokat fogalmaznak meg a parlamentben. [[Gréczy Zsolt: Egy hölgyről beszélsz, csak szólok!]] Magasabb bért követel ön az egészségügyi dolgozóknak, amikor az önök kormánya csökkentette az összes magyar orvos és az összes magyar ápoló bérét. [[Arató Gergely: Ez nem igaz! Gréczy Zsolt: Hazugság!]] Minden magyar orvostól és minden ápolótól elvettek egyhavi bért, majd pár évvel később, abban bízva, hogy az emberek ezt elfelejtették, ön feláll, és elmondja [[Dr. Gurmai Zita: A kérdésre válaszoljon, államtitkár úr!]] hogy milyen kevés, hogy 2012-2019 között a kormány ugyan megduplázza az ápolók bérét, de ez ön szerint kevés. Szerintünk is tovább növelendő, csak ezt a kritikát nem attól fogadnám el, aki csökkentette az ápolók bérét, hanem attól, aki esetleg ezért valamit tett. És azt mondja, hogy kevés az, hogy 207 ezer forinttal nőtt a bruttó alapbére az orvosoknak két év alatt, amelynek természetesen mi is örülnénk, és reméljük, lehetőségünk is lesz, hogy még nagyobb mértékben növeljük, de nem attól a párttól fogadnám el az ezzel kapcsolatos kritikát, amely minden magyar orvostól elvett egyhavi bért. És az egészségügyből is elvette a forrásokat, hiszen, mint ahogy ma is már az szóba került, az OECD-országok közül csak a szocialista vezetésű Magyarország volt az az ország, ahol 2003-2010 között csökkentek az egészségügyi kiadások. Minden más országban, az összes többi fejlett országban nőttek, egyedül Magyarországon csökkentek; azóta, 2010 óta a hetedik legnagyobb mértékben nőttek az egészségügyi ráfordítások a fejlett országok teljes mezőnyét tekintve. [[Gréczy Zsolt: Akkor miért menekül mindenki?]] És ezután egy szocialista képviselő feláll, és azt mondja, hogy keveset keresnek az egészségügyben, miért nem keresnek többet. Szerencsére azért keresnek legalább ennyit, és azért növekedett legalább ennyivel azért a százszázalékos ápolói növekedés 2012-19 között, azt hiszem, nem kis mértékű, és az orvosi béremelések is most már érezhetőek , mert nem szocialista kormány volt Magyarországon. Ön arról beszélt az írásban leadott szövegében, hogy hogyan pótolnak akár a GOKI-ban is orvosokat, amikor ott egyetlenegy orvosnak az elbocsátásáról volt szó. Ön is ismerheti, azért ezt fontosnak tartom elmondani, a Népegészségügyi Központ vizsgálatát is, az ÁEK, a kórház honlapján tájékozódhat, és akkor nem állítana olyan valótlanságokat, hogy a miniszter úrnak bármifajta köze lenne az itt lefolytatott eljárásokhoz és azok végkimeneteléhez. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Demeter Márta, az LMP képviselője, kérdést kíván feltenni a belügyminiszternek: „Mit tesz a kormány Magyarország biztonságáért?” címmel. Öné a szó, képviselő asszony.
Köszönöm, elnök úr. Tisztelt Államtitkár Úr! Önök azt mondják, hogy az Európai Unió el akarja venni a kapukulcsot Magyarországtól, pedig pontosan a magyar kormány az, amely átadta a kapukulcsot. És kiknek adta át? Sajnos bűnözőknek adta át.Minden országnak joga van eldönteni, hogy kikkel akar együtt élni és kikkel nem, ez így van. Önök döntöttek: amikor a letelepedésikötvény-programot bevezették, eldöntötték, hogy bűnözőkkel akarnak együtt élni, és ezeket a bűnözőket hozták ide Magyarországra. Minden héten botrány közepette derül fény újabb esetre, amikor kiderül, hogy a között a 20 ezer ember között, akiket a letelepedési kötvényekkel élethosszig tartó engedéllyel jutalmaztak, semmilyen érdemi biztonsági ellenőrzésen nem mentek át, számtalan bűnöző kapott így letelepedési engedélyt és tartózkodási engedélyt is Magyarországon. Önök azt mondják, hogy a bevándorlást nem kell támogatni. Természetesen ez így helyes. Ám folyamatosan önök ez ellen cselekednek: 20 ezer embert engedtek így be Magyarország területére és a teljes schengeni övezetbe, bűnözőket és nem kizárhatóan ellenérdekelt titkosszolgálatok embereit. A nemzetközi hatóságok jelzésére korábban is több esetre derült fény, viszont az elmúlt időszakban három ilyen eset is történt, ezeket szeretném kiemelni. Így kapott például letelepedési kötvénnyel élethosszig tartó engedélyt az Aszad-rezsim pénzmosó embere. Az orosz hírszerzés vezetőjének több családtagja mellett olyan orosz üzletember is kapott ilyet, aki a maffiakapcsolatairól ismert. Finnországban pedig elfogtak egy orosz üzletembert pénzmosásért és adócsalásért, aki szintén letelepedési kötvénnyel kapott tartózkodási engedélyt Magyarországon. És államtitkár úr, nem érdemes más országokra mutogatni, hiszen az ellenőrzés a magyar hatóságok dolga. A letelepedési kötvényeseket csak azért engedték be, mert a kötvényforgalmazó, kormányzati szereplőkhöz köthető off-shore cégek 150 milliárd forintot kaszáltak ezen az üzleten úgy, hogy a magyar embereknek sajnos kizárólag vesztesége származott ebből, immár 30 milliárd forint. Tehát véleményünk szerint az összes letelepedési kötvénnyel kiadott engedélyt vissza kell vonni. A kérdésem államtitkár úrhoz, hogy eddig hány esetben vontak vissza ilyen engedélyt, és visszavonják-e az összes, mind a 20 ezer kiadott engedélyt. Köszönöm.
Köszönöm. Tisztelt Országgyűlés! A kérdésre Kontrát Károly államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Asszony! Magyarország biztonságát nem kell önnek féltenie, az jó kezekben van. Aggodalomra ad viszont okot, amikor ön politikai haszonszerzés céljából olyan kérdéseket tesz fel, illetve olyan kérdésekre vár választ az Országgyűlés nyilvános ülésén, amelyeknek zárt ülésen való megtárgyalásának lehetne csak helye.A kormány az elmúlt időszakban már bebizonyította, hogy intézkedéseinek célja a magyar emberek biztonságának garantálása. A képviselő asszony viszont képviselői megbízatását felhasználva, iratbetekintésekor megszerzett adatokkal visszaélve, a politikai haszonszerzés és a társelnöki pozíció reményében hoz hamis hírbe ártatlan személyeket. Önnek tisztában kellene lennie a minősített adatokra vonatkozó szabályozással. Hiteltelen, hogy egy olyan képviselő aggódik a magyar emberek biztonságáért, aki a missziókban szolgálatot teljesítő katonák adatait használja fel sajtócélokra és használja fel saját politikai céljaira. Ön és a pártja rendszeresen nem szavazzák meg a rendvédelmi szervek támogatását biztosító törvényeket. Ön sem 2015-ben, sem 2016-ban, sem 2017-ben nem szavazta meg a hivatásosok következő évre vonatkozó béremelését. Ami a letelepedési kötvényeket illeti, tájékoztatom, hogy a letelepedésikötvény-program ellenőrzési mechanizmusában feladatot végrehajtó belügyminisztériumi szervek minden esetben a törvények betartásával, Magyarország érdekeit szem előtt tartva járnak el. A letelepedési kötvényt kérelmező személyek mindegyike átvizsgálásra került, csak azok kapták meg az engedélyeket, akik vonatkozásában nemzetbiztonsági kockázat nem állt fenn, nemzetközi tilalmi listán, sem NATO-, sem európai uniós listán nem szerepeltek. Azon személyek, illetve családtagjaik, akik vonatkozásában valamilyen biztonsági kockázat merült fel, kérelmük elutasításra került. A törvény rendelkezésének megfelelően a kérelmezők személyére és azok körülményeire vonatkozóan nem adható tájékoztatás. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Brenner Koloman, a Jobbik képviselője, kérdést kíván feltenni az emberi erőforrások miniszterének: „Átalakuló osztrák családtámogatás, kiszolgáltatott magyar munkavállalók. Mit tesz a magyar kormány?” címmel. Brenner Koloman képviselőt illeti a szó.
Köszönöm a szót. Tisztelt Elnök Úr! Tisztelt Államtitkár Úr! A bevándorlás megfékezése mellett a Jobbik mint szociálisan érzékeny nemzeti néppárt [[Cseresnyés Péter: Jaj, istenem!]] legfontosabb politikai célkitűzései közé tartozik a lassan világháborús veszteséggel felérő kivándorlás megállítása is. Mint azt önök már annyiszor nyilvánvalóvá tették, ez utóbbi problémáról nem hajlandóak tudomást venni. Szeretném emlékeztetni önöket, hogy éppen az önök által teremtett élhetetlen és fullasztó politikai-gazdasági légkör az, amely magyar családok tízezreit kényszerítette arra, hogy külföldön próbáljanak boldogulni. Mint ismeretes, az osztrák kormány döntött arról, hogy az Ausztriában dolgozó magyar munkavállalók gyermekei után járó családtámogatás összegét 2019-től jelentősen csökkenti. Nemrégiben „Hány magyar családot érint az ausztriai családtámogatási rendszer szigorítása?” címmel intéztem írásbeli kérdést miniszter úrhoz. Miniszter úr válaszát elfogadhatatlannak tartom, hiszen Brüsszelre mutogat. Brüsszelre mutogat abban a válaszban, és ez számomra azt mutatja, hogy amikor nem riogatásról és ellenségkép-keresésről, hanem valódi magyar érdekképviseletről lenne szó, akkor önök tökéletesen tehetetlenek európai szinten. [[13.40]] Ennek oka pedig abban keresendő, hogy láthatóan napról napra komolyabb hitelességi problémákkal küzdenek Európában az Orbán-rendszer jogállamot és a média szabadságát leépítő törekvései és a mindent behálózó korrupció miatt. Szeretném önöket emlékeztetni, hogy önök példátlan módon még az európai korrupcióellenes ügyészséghez sem hajlandóak csatlakozni. Mégis hogyan várnak így elismertséget, partneri viszonyt az európai politikában? A Jobbik felszólítja önöket, hogy a probléma Brüsszelre kenése helyett lépjenek fel az ausztriai magyarok érdeksérelmével szemben. Tisztelettel várjuk válaszukat arra vonatkozóan, hogy e tekintetben milyen konkrét intézkedéseket terveznek. Köszönettel várom államtitkár úr válaszát. [[Taps a Jobbik soraiban.]]
Köszönöm, képviselő úr. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! A képviselő úr ezen felszólalásának jó pár mondatával Brüsszelben, azt hiszem, egy „doromboló cicus” díjra számíthat [[Gyöngyösi Márton: Mi bajod a cicusokkal?]] olyan szépen írta körbe, hogy jófiúnak kell mutatkozni Brüsszelben, és akkor majd segítenek nekünk. Hát, nem tudom, tisztelt képviselő úr, lehet, hogy a Jobbik, a szociálisan érzékeny nemzeti néppárt, ahogy ön definiálta most éppen magukat a jövő héten majd várjuk a következő definíciót [[Cseresnyés Péter: Van belőle!]] , így gondolja; mi az erős nemzeti érdekképviseletben hiszünk, még akkor is, ha ez konfliktusokkal jár. [[Szilágyi György: Juncker táblái…]] Aztán arról beszélt ön [[Közbeszólások a Jobbik soraiból.]] hogy Magyarországról azért mennek külföldre [[Az elnök csenget.]] munkát vállalni emberek, mert embertelen és fullasztó a légkör Magyarországon. [[Közbeszólás a Jobbik soraiban: Így van!]] Nem tudom, olvasta-e a hétvégén, hogy a francia 18 és 24 év közötti fiatalok 72 százaléka mondja azt, hogy külföldre menne, külföldre költözne, ha ott többet keres, jobbak az éghajlati körülmények, ha stabilabb a politikai rendszer vagy ott új kalandokat talál. Nem tudom, milyen embertelen és fullasztó lehet a légkör Franciaországban, ha ott 72 százaléka mondja ezt a fiataloknak, és nem tudom, ott milyen felszólalással élne. Ön is ismeri, tisztelt képviselő úr, hogy a Magyarországról külföldön tartósan munkát vállalók aránya jóval alacsonyabb, mint Szerbiában, Romániában, Csehországban, Szlovákiában, Lengyelországban, a balti országokban [[Közbeszólás a Jobbik soraiban: Most már megnyugodtunk!]] de még annál is alacsonyabb, mint ami a svájci vagy a portugál mutató. [[Cseresnyés Péter: Így van! Vagy a brit!]] És azt az örömteli tényt ön is ismerhetné, tisztelt képviselő úr, hogy szerencsére a kivándorlók száma csökken, és emellett a hazatérőké nő, csak a tavalyi évben 18 500-an tértek haza [[Szávay István: Az ausztriai magyarokról szólt a kérdés!]] , ezért jóval többen jöttek most már haza, mint amennyien elmennének. Az ausztriai magyarokkal kapcsolatban pedig a kormány a leghatározottabban kiáll. Az Ausztriában dolgozó magyar emberek ugyanazt az adót fizetik, mint az osztrákok, ezért ugyanazok az ellátások járnak nekik, mint az osztrákoknak, ez az azonos bánásmódnak egy fontos európai követelménye is, hogy betartják-e valóban azt, hogy mindenkire ugyanazok a jogszabályok vonatkoznak. Élesebb kiállást vártunk volna Brüsszel részéről is más kérdésekben mennyire élesek tudnak lenni, ebben sajnos nem. Magyarország minden lehetséges nemzetközi eszközt ki fog használni [[Szilágyi György: Idő! Az elnök csenget.]] , mert rendkívül sérelmesnek, kirívóan sérelmesnek tartjuk és az uniós joggal összeegyeztethetetlennek tartjuk ezt az osztrák gyakorlatot. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Magyar Zoltán, a Jobbik képviselője, kérdést kíván feltenni az agrárminiszternek: „Újabb két ágazatot veszélyeztet a Fidesz gazdaságpolitikája?” címmel. Magyar Zoltán képviselő urat illeti a szó.
Köszönöm a szót, elnök úr. Tisztelt Ház! Képviselőtársaim! Államtitkár Úr! Azt már megszokhattuk, hogy a szavak terén a kormány a hazai agrártársadalom legnagyobb támogatója, azonban a valóság nagyon gyakran egészen más képet mutat. Sajnos minden évben beszélgetnünk kell például a felvásárlási árakról, ami a családi gazdaságok számára egy nagyon komoly probléma. Ugyan az ipari jellegű növényi termékek ára idén 3,5 százalékkal növekedett, ami a felvásárlást illeti, de ez hatalmas terhet ró a malom- és gabonafeldolgozó iparra, hiszen ezt a magas árat nem tudják beépíteni az értékesítési árba. De én most nem erről kívánok legfőképpen beszélni, hanem a gyümölcsök helyzetéről, hiszen ez pont az ellenkező képet mutatja: ott 19 százalékkal esett vissza a felvásárlási ár, ami az eddigi gyenge évekhez képest is hatalmas visszaesés, főleg az eleve alacsony 2017-es bázisévből kiindulva. Itt az egyik problémát az jelenti, hogy az önök által mindig kiváltságot élvező ipari multik elszívják a munkaerőt a hazai mezőgazdaság elől, ami komoly pluszterhet jelent a gyümölcstermesztők számára, ráadásul nem is egy gyümölcsfajta esetében jelezték a termelők, a gazdák, hogy szándékos felvásárlási stop van sok esetben a felvásárlók részéről, így próbálják az árakat lenyomni, illetve árkartell gyanúja is több esetben felmerült. Kérdezem tehát mindezek alapján az államtitkár urat, hogy mit tesznek, milyen eszközöket vetnek be annak érdekében, hogy megfékezzék ezt a hatalmas ingadozást, ami a felvásárlási árak területén évről évre jelentkezik. Mit tesznek annak érdekében, hogy jövőre már ne kelljen beszélnünk a meggyesek, dinnyések, málnások, almások, szőlősök, mézesek helyzetéről itt hétről hétre az Országgyűlésben, hanem végre tartósan megoldódjon ez a probléma? Higgye el, államtitkár úr, hogy a magyar vidék és a mezőgazdaság nemcsak az önök által jól ismert néhány családból áll, hanem vannak itt még tisztességes, valóban termelő, valóban dolgozni akaró magyar családi gazdálkodók, akik semmi mást nem kérnek önöktől, csak hogy megélhessenek a munkájukból. Várom érdemi válaszát. [[Taps a Jobbik soraiban.]]
Köszönöm, képviselő úr. Tisztelt Országgyűlés! A kérdésre Farkas Sándor államtitkár úr, miniszterhelyettes válaszol. Öné a szó, államtitkár úr.
Köszönöm szépen. Tisztelt Elnök Úr! Tisztelt Képviselő Úr! Mindenekelőtt szeretném hangsúlyozni, hogy a piacgazdaságban az államnak nincs befolyása az árakra, azokat alapvetően a kereslet és a kínálat alakítja. Magyarország a világpiac felé nyitott gazdaság, ezért a mezőgazdasági termékek hazai árait elsősorban a világpiaci folyamatok határozzák meg, ha tetszik, ha nem. Ezeket az ármozgásokat piacgazdasági körülmények között EU-tagországként a magyar állam nem tudja érdemben befolyásolni. Azt azért önnek, képviselő úr, úgy gondolom, nem kell elfeledni, hogy minden évben minden ágazatnak vannak hullámzásai. A tavalyi évi gabonaárak rendkívül alacsonyak voltak az idei gabonaárakhoz képest, ezt sem a magyar piac és a magyar mezőgazdaság befolyásolta, hanem a világpiaci trendek. Az alma, a meggy és a szilva esetében a kedvező hazai és nemzetközi termésmennyiség és a magas készletek hatására valóban jelentősen csökkentek az árak. A termelők és a feldolgozók elsősorban hosszú távú szerződésekkel képesek a piaci folyamatok hatását tompítani nem pedig akkor lépni, amikor rájuk szakadt az ég és rájuk szakadt a termésmennyiség , és a kölcsönös előnyök mentén mindenki számára elfogadható, hosszú távú, jövedelemtermelést biztosító feltételeket kialakítani. Megjegyzem, a termelői szervezetek, az összefogás sajnos még ezen a területen hiányzik, de ezt először is, alulról kezdeményezve a termelői szervezetek kialakítását, a termelőknek kell megoldani. A kormány a közös agrárpolitika nyújtotta eszközök segítségével az agrár-, vidékfejlesztési támogatásokkal, kedvezményes hitelekkel csökkenti az áringadozásokat, ez a segítség többek között, mintegy 500 milliárd forintnyi EU-s és hazai forrásból származó jövedelempótló és piaci támogatást fizettünk ki a gazdák számára. Ennek eredményeképpen elmondhatjuk, hogy a szántóföldi növénytermesztésben és gyümölcstermesztésben az agrártámogatások adózás előtti eredményekből származó bevételi aránya meghaladja a 80 százalékot. Biztosíthatom a képviselő urat, a kormány eltökélt abban, hogy minden további feltételt biztosítson a gazdáknak jövedelemtermelő tevékenységük folytatásához, végzéséhez. Köszönöm megtisztelő figyelmüket. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! A kérdések tárgyalásának végére értünk. Ügyrendi kérdésben kért szót Kontrát Károly államtitkár úr. Államtitkár úr, öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Kepli Lajos képviselő úr szóbeli kérdésében megszólított, és a határozati házszabály 20. § (1) bekezdése alapján erre szeretnék reagálni. Köszönöm elnök úrnak, hogy ezt lehetővé teszi. Kepli Lajos valótlanul azt állította, hogy én ígértem azt, hogy a királyszentistváni hulladéklerakót bezárják, és erről engem értesített a Nemzeti Hulladékgazdálkodási Koordináló és Vagyonkezelő Zrt. elnök-vezérigazgatója. Ezzel szemben az igazság az, hogy rajtam kívül Takács Szabolcs kormánymegbízottnak, Ovádi Péter önkormányzati képviselőnek, Czaun János elnöknek, Kőszegi Ilona polgármesternek, Királyszentistván [[Magyar Zoltán: Akkor jó! Így már jó!]] Fésüs Sándor polgármesternek, Vilonya, Ráczkevi Lajos polgármesternek, Papkeszi, Marton Béla polgármester úrnak, Balatonfűzfő, Szedlák Attila polgármesternek, Litér… [[Gyöngyösi Márton: Akkor ez egy bűnszövetkezet!]] Elnök úr, kérem [[Az elnök csenget.]] tegye lehetővé, hogy a szemmel láthatóan izgatott és zaklatott jobbikos képviselők megnyugodjanak, és elmondhassam a válaszomat! Tehát Sövegjártóné Barta Krisztina ügyvezető is megkapta ezt a tájékoztatást, amelyben az elnök-vezérigazgató úr azt írta, idézem: [[Szilágyi György: Ők is kirakták a Facebookra?]] „Megvizsgálva a helyzetet, mindezekre tekintettel, az elmúlt hetek tapasztalatai és a további megoldási lehetőségek áttekintése után társaságunk a telephely bezárása, a hulladékkezelési folyamatok teljes átszervezése mellett döntött. Az egyes lépések megtételéről, illetve a további ütemről folyamatosan tájékoztatjuk önöket, illetve a telephely tehermentesítése és lezárása folyamatosan meg fog történni.” Azt is kértük az elnök-vezérigazgató úrtól, hogy az embereket is tájékoztassa. [[13.50]] Szeretném elmondani itt, a tisztelt Házban az Országgyűlésnek és az érintett települések polgárainak, hogy kezdettől fogva az ő érdekeiket szolgáltam. Azon dolgoztunk, hogy ez a kellemetlen bűzhatás megszűnjön. Mindent meg fogunk tenni annak érdekében, hogy összefogva az önkormányzattal és a szolgáltatókkal, az önkormányzati társulással, a holdinggal, hogy ez meg is valósuljon. Arra kérem tisztelt képviselőtársamat, bár megértem, hogy savanyú a szőlő, mert április 8-án nem kapott bizalmat [[Közbeszólások a Jobbik padsoraiból, köztük Szilágyi György: Megígérte vagy nem ígérte meg? Az elnök csenget.]] de valótlant a jövőben se állítson, és ha ebben az ügyben fölszólal, akkor előtte szívesen adok tájékoztatást az ő számára is. Köszönöm szépen. [[Taps a kormánypárti padsorokban.]]
Köszönöm. Tisztelt Országgyűlés! Szintén ügyrendi kérdésben kért szót Demeter Márta képviselő asszony. Öné a szó kettő percben.
Köszönöm, elnök úr. Kontrát államtitkár úr megszólított, úgyhogy feltétlenül válaszolnom kell neki erre. Ön, szerintem pontosan tudja, hogy én semmilyen adattal nem éltem vissza. [[Közbeszólások a kormánypárti és az államtitkári padsorokból, köztük: Dehogynem! Németh Szilárd István: Folyamatosan! Dr. Rétvári Bence: Magyar katonákat hoztál hírbe!]] Egy dologra jelentek veszélyt: az önök visszaélésgyanús ügyeire, a kormány visszaélésgyanús ügyeire. Azokat próbálják eltitkolni, erre jelentek veszélyt, igen.A honvédelmi és rendészeti bizottságban például ott lenne a helye annak, hogy önök elmondják és végre megválaszolják, egyébként itt, a plenáris előtt is, hogy hány letelepedési engedélyt vontak vissza; azoktól a bűnözőktől visszavonták-e például, akiket konkrétan említettem, és hogy visszavonják-e az összes letelepedési kötvénnyel kiadott engedélyt. Önök ezt nem hozzák be a Honvédelmi és rendészeti bizottságba, még zárt ülésre sem hozzák be. Most adtam be a negyedik napirend-kiegészítést ebben a témában, és nem volt hajlandó a Honvédelmi bizottság napirendre venni. [[Dr. Rétvári Bence: Magyarázkodás!]] Egyébként most már tényleg megkérdezem: titkos? Titkos lenne ez az országban, hogy önök visszavonják-e a kiadott letelepedési engedélyeket? Azt a húszezer darabot, amiről folyamatosan derül ki, hogy bűnözők jöttek be ebbe az országba. Akkor mondják ki innentől kezdve, hogy Magyarországon mostantól minden titkos, azért, hogy önöknek ne kelljen beszámolni. Folyamatosan ellenőrizni fogjuk a kormányt továbbra is minden képviselői eszközzel, ami a kezünkben van, akár tetszik önöknek ez, akár nem.
Tisztelt Országgyűlés! Folytatjuk munkánkat; az azonnali kérdések tárgyalására térünk át. Mielőtt azonban megkezdenénk a munkát, bejelentem, hogy mivel a kormány képviseletében az első felszólaláshoz a miniszter úr nem érkezett meg, kettőperces technikai szünetet rendelek el. Kérem, maradjanak a helyükön. [[Rövid szünet. Gulyás Gergely megérkezik.]] Tisztelt Országgyűlés! Köszöntjük a miniszter urat. Folytatjuk munkánkat az azonnali kérdések tárgyalásával. Sneider Tamás, Gyöngyösi Márton és Szi-lágyi György, a Jobbik képviselői, azonnali kérdést kívánnak feltenni a miniszterelnök úrnak: „Mennyire hiteles a kormány politikája?” címmel. A miniszterelnök úr halaszthatatlan közfeladat ellátása miatt válaszadásra Gulyás Gergely Miniszterelnökséget vezető miniszter urat jelölte ki. Kérdezem a képviselő urat, elfogadja-e a válaszadó személyét, vagy személyesen a miniszterelnök úrtól kéri a választ. [[Gyöngyösi Márton: Köszönöm, elnök úr. Megvárom a miniszterelnök urat.]] Tájékoztatom, képviselő úr, hogy a miniszterelnök úrnak a soron következő azonnali kérdések órájában kell válaszolnia. Tisztelt Országgyűlés! Lukács László György és Rig Lajos, a Jobbik képviselői, azonnali kérdést kívánnak feltenni az emberi erőforrások miniszterének: „Mennyire hiteles a kormány politikája?” címmel. A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem a képviselő urat, elfogadja-e a válaszadó személyét, vagy személyesen a miniszter úrtól kéri a választ.
Tisztelt Elnök Úr! Rétvári államtitkár úr elegedet hazudott már ma, úgyhogy kérem…
Kérem, ne minősítsen! Elfogadja-e, vagy nem? A válaszát várom.
Köszönöm szépen. Megvárnánk a miniszter urat. [[Taps a Jobbik padsoraiban. Dr. Rétvári Bence: Humoros vagy!]]
És figyelmeztetem, képviselő úr! [[Közbeszólások a Jobbik padsoraiban.]] Tisztelt Országgyűlés! Pintér Tamás, a Jobbik képviselője, azonnali kérdést kíván feltenni a miniszterelnök kabinetfőnökének: „Mennyire hiteles a kormány politikája?” címmel. A kabinetfőnök úr halaszthatatlan közfeladat ellátása miatt válaszadásra Dömötör Csaba államtitkár urat jelölte ki. Kérdezem a képviselő urat, elfogadja-e a válaszadó személyét, vagy személyesen kéri a választ.
Elfogadom, köszönöm szépen.
Öné a szó, képviselő úr.
Köszönöm szépen a szót, elnök úr. Tisztelt Ház! Engedjék meg, hogy a kérdésemmel kezdjem a felszólalásomat. Mi ez a bolsevik tempó, uraim?! Meddig akarják még telehazudni az országot azokkal az egészen törvénytelen dolgokkal, amiket kitaláltak az elmúlt időszakban? Engedjék meg, hogy Deák Ferencet idézzem: „Ha tőlem függene, a sajtótörvénynek csak egy paragrafusa volna: hazudni nem szabad.”De játsszunk el a gondolattal: mi lenne, ha Deák Ferenc ma is élne, és ezt a mondatát ellenzéki képviselőként mondaná? Mondanának őróla most már bármit önök: azt, hogy sorosista ügynök volt, hogy bevándorláspárti politikus, azt, hogy hitet tett Allah mellett, de még a nemi identitását is megkérdőjeleznék. Így működik az önök sajtógépezete. Aki az igazságot kimondja, aki szembe mer szállni a hazugságokkal, az önök szerint hazug, és rögtön megtámadják, a legaljasabb eszközökkel járatják le. [[Dr. Hoppál Péter: Miért remeg a kezed?]] Számos példát láttunk erre az elmúlt években. Több, mint 150 pert nyertünk meg százötvenet! Csak azokat… ezt azt jelenti, hogy csak azt a pert nem nyertük meg, amit nem indítottunk el. De önök ezekből nem tanulnak, és tovább folytatják. Én például a múlt héten nyertem egy dunaújvárosi portál ellen egy pert, ami szintén egy közpénztemető. Engedje meg akkor tehát, miniszter úr, hogy föltegyem a kérdésemet! Önök a 2002-es bukásuk után élharcosai voltak annak, hogy az ellenzék is kapjon egy állami tévécsatornát az akkor valóban létező baloldali médiatúlsúly felett. Szeretném tehát akkor megkérdezni még egyszer: mi ez a bolsevik tempó? Hova tűntek az egykori nemes gondolatok a kiegyensúlyozott médiáért, amikor aggódtak? Elfogadhatónak tartják-e önök, hogy egy magát régi vágású, kereszténydemokratának nevező kormányzat csak olyan médiafelületeket támogat állami hirdetésekkel, ahol nyilvánvalóan csak a fake news és a hazugsággyár folyik? Megtisztelő válaszát előre is köszönöm. [[Taps a Jobbik padsoraiban.]]
A kérdésre Dömötör Csaba államtitkár úr válaszol. Parancsoljon, államtitkár úr!
Köszönöm a szót, elnök úr! Tisztelt Képviselő Úr! Az, hogy a Jobbik milyen pert indít, a bíróságok hogyan döntenek, az az igazságszolgáltatásra tartozik, nem pedig az Országgyűlésre. Hogy a témára is, illetve a ma bejelentett kezdeményezésükre reagáljak: azért az jól látszik, hogy a Jobbik identitászavara sok mindenre kiterjed, és úgy látom, hogy a nyilvánossághoz, a sajtóhoz való viszonyukra is. [[Gyöngyösi Márton közbeszól.]] [[14.00]] Nehéz azt követni, hogy pontosan mit is akarnak, mert volt arra példa, hogy önök azt követelték, hogy egyik vagy másik tévé hívja be önöket gyakrabban, aztán bementek, és nagyjából úgy viselkedtek, mint a Kétfarkú Kutya Párt csirkejelmezes aktivistája. Aztán, ha most jól értem, akkor bojkottot hirdetnek ezt a tempót nehéz követni; azt javaslom, hogy a párton belül folytassák le ezt a vitát. Bárhogy is legyen, szeretném felhívni a figyelmét arra, hogy a médiumok Magyarországon szakmai autonómiát élveznek, ezért ha önök támadást intéznek egyik vagy másik ellen, az nem más, mint nyílt nyomásgyakorlás, és az a helyzet, hogy megfélemlítési kísérlet is. Mi ebben nem szeretnénk részt venni. És egyébként, ami a magyar nyilvánosságot, a magyar sajtót illeti, a magyar sajtó sokszínű, mindenki megtalálja a saját érdeklődésének, világlátásának, igényének megfelelő médiumokat [[Közbeszólás a Jobbik soraiból: Furcsa az ízlésetek!]] az önök közeléből indult kuruc.infótól kezdve a Népszaváig, és ez így is van rendben. Köszönöm, hogy meghallgatott. [[Taps a kormánypártok soraiban.]]
Köszönöm szépen az államtitkár úr válaszát. Viszonválaszra megadom a szót a képviselő úrnak. Parancsoljon!
Tudja, most a válaszából is egyértelműen kiderült, hogy most már nemcsak hogy hazudoznak, hanem totális háborút indítottak a valóság ellen. Az egyik képviselőtársa például Mansfeld Péternek az arcmásával díszített pólóban pompázik itt, miközben pont azokat az embereket, akik harcoltak egykor Magyarország szabadságáért, sőt a sajtószabadságért, azokat köpik leginkább szembe, az őseinket, akik kiálltak Magyarországért. Nem szégyellik magukat, uraim?! Ezt a bolsevik tempót akarják tovább folytatni? Én azt gondolom, hogy ez nagyon nem helyénvaló. Köszönöm szépen a szót. [[Taps a Jobbik soraiban. Közbeszólások a kormánypártok soraiból, többek között: Jó mélyen vagyunk!]]
Tisztelt Országgyűlés! Viszonválasz illeti meg az államtitkár urat.
Köszönöm a szót. Önök működnek egyre több területen együtt azokkal, akik egyébként kivégeztették Mansfeld Pétert [[Farkas Gergely: Ezt ti hazudjátok, attól még nem így lesz!]] akiknek az utódpártja, úgyhogy ne rajtunk kérje ezt számon!Egyébként, ha a nyilvánosságról van szó, önök támogattak olyan portált, amely közéleti szereplők személyes adatait tette közzé, önök támogattak olyan netes tévét [[Közbeszólások a Jobbik soraiból. Az elnök csenget.]] amely Hitler születésnapjáról is megemlékezett [[Közbeszólások a Jobbik soraiból, többek között: Te vagy a sztár azon a portálon!]] egy korábbi főszerkesztő a napokban arról beszélt, hogy a fizetésen felül készpénzben juttattak el hozzájuk pénzeket, és ezek után még önök próbálnak minket számonkérni. [[Közbeszólások a Jobbik soraiból.]] De hogy egy friss példát hozzak: az önök tüntetői inzultáltak erőteljesen tegnap egy tévés tudósítót; ha hatalomra jutnának, akkor ugyanígy járnának el mindenkivel szemben, aki nem azt mondja vagy nem azt kérdezi, amit önök hallatni szeretnének. Ebben áll a Jobbik médiapolitikája; nem lenne jó kipróbálni. [[Közbeszólás a kormánypártok soraiból: Szégyelljétek magatokat! Szilágyi György közbeszól.]] Köszönöm, hogy meghallgattak. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Azt gondolom, hogy az Országgyűlés épületében vagyunk, és ehhez talán méltó magatartást kellene tanúsítani. [[Közbeszólás a Jobbik soraiból: Nem szabad hazudni…]] Azt gondolom, hogy egymást meghallgatni nem bűn [[Közbeszólás a Jobbik soraiból: De hazudni viszont igen, elnök úr! Ne vegye magára!]] és talán illik ebben a Házban. Köszönöm. És ha a szavakat meg úgy válogatják meg, hogy nem máshol vannak, hanem az ország Házában, talán jó lenne. [[Szilágyi György: Ott vagyunk, igen…]] Tisztelt Országgyűlés! Folytatjuk a munkánkat. Bangóné Borbély Ildikó, az MSZP képviselője, azonnali kérdést kíván feltenni a miniszterelnök úrnak: „Több millió ember szenved tőle, de Önöket ez sem érdekli?” címmel. A miniszterelnök úr halaszthatatlan közfeladat ellátása miatt válaszadásra Gulyás Gergely Miniszterelnökséget vezető miniszter urat jelölte ki. Kérdezem a képviselő asszonyt, elfogadja-e a válaszadó személyét. [[Jelzésre:]] A képviselő asszony jelzi, hogy elfogadja. Öné a szó, képviselő asszony.
Köszönöm szépen, elnök úr. Tisztelt Miniszter Úr! Tisztelt Képviselőtársak! Ma kijelenthetjük, hogy Magyarországon a magas vérnyomás népbetegségnek számít. A felnőtt lakosságnak közel 42 százalékát érinti, a 8,3 millió felnőtt lakosból 3,5 millió emberről beszélünk. Nyáron robbant a hír, hogy 200 ezerre tehető azoknak a betegeknek a száma, akik rákkeltő anyaggal szennyezett gyógyszert szedtek, akár éveken keresztül. Többször tettem fel írásbeli kérdést, hogy kit terhel ezért a felelősség, a kormányzat folyamatosan a gyártó cégre terelte a figyelmet, a mai napig nem kaptam a kérdéseimre választ, viszont a feljelentést én megtettem. A kormány azt mondta, hogy kivonják a forgalomból ami helyes is ezeket a rákkeltő gyógyszereket, csak képzeljék el, hogy azóta mi történt! Magyarországon több millió emberről beszélünk, aki magasvérnyomás-betegséggel kapcsolatban gyógyszert szed napi szinten. Ma odáig jutottunk, hogy a kivont gyógyszerek kapcsán óriási hiány alakult ki Magyarországon a vérnyomáscsökkentőkből. Folyamatosan mondták, hogy nem lehet azonnal abbahagyni ezeknek a gyógyszereknek a szedését, mivel veszélyessé válhat a betegeknek, ha abbahagyják, csak, tisztelt képviselőtársaim, tisztelt miniszter úr, a patikákban nincs vérnyomáscsökkentő. Az ember elmegy kiváltani a gyógyszerét, és azzal szembesül, hogy nem tudja kiváltani, mert közlik településről településre, bár utána Budapesten is megpróbáltam, és közölték, hogy országos a hiány, és azt mondták, hogy helyettesítő gyógyszert lehet alkalmazni, de azt is csak korlátozott mennyiségben. Választ nem tudtam arra kapni, hogy mikor fog ez a probléma megoldódni. Tisztelt Miniszter Úr! Arra szeretnék választ kapni, hogy mi fog történni ezzel a több millió magyar szívbeteggel, hogyan fogja a kormány ezt a problémát megoldani. Három hónapra tud gyógyszert kiváltani, aki ma vérnyomáscsökkentőt szed. [[Az elnök a csengő megkocogtatásával jelzi az időkeret leteltét.]] Mi fog ezekkel a betegekkel történni? Várom a megtisztelő válaszát.
Köszönöm, képviselő asszony. Tisztelt Országgyűlés! Megadom a szót Gulyás Gergely miniszter úrnak. Parancsoljon, miniszter úr!
Köszönöm a szót. Igen tisztelt Elnök Úr! Tisztelt Országgyűlés! Tisztelt Képviselő Asszony! Amikor azon gondolkozunk és azt próbáljuk megfejteni, hogy minek köszönhetőek a Fidesz és személyesen a miniszterelnök sikerei, akkor, úgy gondolom, a lehetséges magyarázatok közé tartozik az, hogy az ellenzék úgy gondolja, hogy a miniszterelnök mindenhez ért, ez lehetséges, a Miniszterelnökséget vezető miniszterre ez már biztos, hogy nem igaz. Ezért ha egy tisztán egészségügyi kérdésben ön egy rejtélyes címmel „Több millió ember szenved tőle, de Önöket ez sem érdekli?” tesz fel kérdést, akkor érdemes lenne esetleg az illetékes tárcához, az Emberi Erőforrások Minisztériumához fordulni. Amit tudok mondani: az ön által említett gyógyszer kapcsán a hatóanyag Európában mindenhol engedélyezett volt, és a magyar hatóság volt az első, amely fellépett ez ellen. Tehát azzal kapcsolatosan, hogy az orvosok milyen formában, milyen gyorsasággal tartják indokoltnak egy gyógyszer kivezetését, ha már valaki elkezdte szedni, ez egy olyan orvosszakmai vita, amiben én végképp nem kívánok állást foglalni. De azt javaslom a képviselő asszonynak, hogy ha legközelebb egészségügyi témában kíván kérdést feltenni, akár azonnali kérdés, akár interpelláció formájában, akkor bizalommal forduljon a szaktárcához. Köszönöm szépen. [[Taps a kormánypártok soraiban.]]
Köszönöm szépen. Viszonválaszra megadom a szót a képviselő asszonynak. Parancsoljon!
Köszönöm szépen, miniszter úr, hogy figyelmezteti a minisztereit arra, hogy el kellene látni a feladatukat. Kásler miniszter úr be se jár a parlamentbe, csak azokban a kötelező [[Dr. Rétvári Bence: Itt volt a múlt héten is! Közbeszólás az ellenzék soraiból: Nem „is”! Akkor!]] helyzetekben jön be, amikor válaszolni kell. Államtitkár úr, a minisztériumnak többször tettem fel kérdéseket, és csak hárító válaszokat kapok, ami nem megfelelő. [[Dr. Rétvári Bence közbeszól.]] zért kérdeztem öntől, miniszter úr, mert 3,5 millió emberről beszélünk. 3,5 millió magyar lakosról beszélünk, aki azzal szembesült, hogy éveken keresztül szedhetett 200 ezer beteg rákkeltő hatóanyagú vérnyomáscsökkentőt, és miután ez kiderült, olyan gyógyszerhiány alakult ki a XXI. században Magyarországon, ami elfogadhatatlan. Nem tudtak hónapok alatt felkészülni arra, hogy hogyan fogják ezeket a gyógyszereket kiváltani. Azt lehet mondani most, miniszter úr, hogy 3,5 millió ember akár életveszélyben is lehet. Az sem megoldás, hogy bemegyünk a patikába, és azt mondja a patikus, kényszerhelyzetben, mert nem tud mást csinálni, hogy helyettesítő gyógyszert fog adni, mert nem mindenre jó a helyettesítő gyógyszer sem. Mert amikor az ember elmegy a problémájával az orvoshoz [[Az elnök a csengő megkocogtatásával jelzi az időkeret leteltét.]] akkor kivizsgálások kellenek, és lényegében azt kell alátámasztania [[Az elnök ismét csenget.]] , hogy azt a gyógyszert szedheti. Miniszter Úr! 3,5 millió ember [[Az elnök ismét csenget.]] [[Az elnök ismét csenget.]] tanácstalan ebben az ügyben, és önök nem hajlandóak hónapok óta megszólalni. (Az elnök ismét csenget.) Ez az önök feladata, miniszter úr. Köszönöm. [[Szórványos taps az MSZP soraiban.]]
Képviselő asszony, köszönöm, egy perc áll viszonválasz esetén rendelkezésre. Köszönöm a megértését. Miniszter úr, viszonválasz illeti meg önt. Öné a szó.
Köszönöm a szót. Tisztelt Elnök Úr! Tisztelt Képviselő Asszony! Bízom abban, sőt biztos vagyok benne, hogy mind a 3,5 millió ember, aki ön szerint érintett szerintem ennél lényegesen kisebb az érintettek száma , bölcsebb önnél és orvoshoz fordul, ha ilyen problémája van, vélhetően nem a miniszterelnöktől vagy tőlem kérne segítséget. Mi egyet tudunk mondani, és az állam nyilván a hatóságok működéséért felel, hogy az a hatóanyag, amelyet ha jól értem kivezettek, egész Európában volt engedélyezve. A magyar hatóságok… [[Bangóné Borbély Ildikó: Vérnyomáscsökkentő!]] Vérnyomáscsökkentő, így van. A magyar hatóságok voltak az elsők, amelyek felléptek ez ellen. Ezért aztán a magyar államnak ebben az ügyben különösebb teendője nincs. [[14.10]] Természetesen az fontos, hogy a vérnyomáscsökkentő gyógyszerek mindenki számára elérhetőek legyenek, de a konkrét ügyben a kritikát azért nem értem, mert éppen a magyar hatóságok voltak az elsők, hogy amikor felmerült bármilyen kritika ezzel a gyógyszerrel kapcsolatosan, akkor Európában elsőként léptek föl. Engedje meg, hogy a Miniszterelnökséget vezető miniszterként ebben az egyértelműen az egészségügyi államtitkársághoz tartozó kérdésben ennyi tájékoztatást tudjak önnek adni. Bízom benne, hogy a választópolgárok ilyenkor orvoshoz fordulnak. Köszönöm szépen. [[Taps a kormánypártok soraiból.]]
Köszönöm szépen miniszter úr válaszát. Tisztelt Országgyűlés! Székely Sándor, a DK képviselője, azonnali kérdést kíván feltenni a pénzügyminiszternek: „Meddig kell még várnunk?” címmel. Miniszter úr halaszthatatlan közfeladat ellátása miatt válaszadásra Tállai András államtitkár urat, miniszterhelyettest jelölte ki. Kérdezem a képviselő urat, elfogadja-e a válaszadó személyét, vagy személyesen miniszter úrtól kéri a választ. [[Jelzésre:]] Igen. Öné a szó, képviselő úr.
Köszönöm szépen a szót. Tisztelt Miniszter Úr! Bismarck óta tudjuk, hogy politikusok háborúban vagy választások előtt szokták a legnagyobbat hazudni. Önök már 8 éve háborúban vannak, és folyamatosan hazudnak, gyakorlatilag gyártják a hazugságokat. Az egyik legnagyobb termékük az, hogy a magyar embereknek a bérei szárnyalnak, és az átlagbéreik például 320 ezer forint körül vannak, holott a valóságbolygón mindenki tudja, hogy jó, ha ez a szám 200-220 ezer forint. De a valóságnak a szilánkjai nem tartották vissza önöket, hogy megszavazzák azokat az adótörvényeket, amelyek kivezették a béren kívüli juttatásokat a magyar dolgozóknak a fizetéséből, így aztán önök 4 millió ember zsebében turkálnak, és kivettek onnan nettó 25-30 százalék bevételt. Hogy nevesítsük a dolgot, például az Audiban dolgozó embereknél ez havi 30 ezer forint lesz 2019. január 1-jétől. De még ez mind semmi, hiszen a megmaradt kafetériát is az emberek nem arra költhetik, amire úgy nagy általánosságban, hanem étteremre, vendégházra, fürdőre, hiszen önök azt gondolják, hogy a magyar dolgozók erre költik a béren kívüli juttatásokat. Persze ez nem igaz: a magyar emberek általában ételt, tanszert és bérleteket vásároltak ezekből a juttatásokból. De hát honnan tudhatnák önök ezt, hiszen önök nem szolidárisak ezzel az országgal. Mostanában olyan híreket hallunk szakszervezeti vezetőktől, hogy esetleg mégis módosítanak az adótörvényen még idén, és ezért kérdezem a miniszter urat, hogy tervezik-e vagy lehetővé kívánják-e tenni, hogy a béren kívüli juttatás, a kafetéria mégse bérjövedelemként adózzék. Megtisztelő válaszát ezúttal nemcsak én várom, hanem 4 millió másik munkavállaló. Köszönöm szépen.
Köszönöm, képviselő úr. Tisztelt Országgyűlés! Megadom a szót Tállai András államtitkár úrnak, miniszterhelyettesnek.
Köszönöm szépen, elnök úr. Tisztelt Országgyűlés! Tisztelt Képviselő Úr! Azt gondolom, hogy a Fidesz-kormánynak nincs szégyenkeznivalója a tekintetben, hogy a bérek az elmúlt években hogyan emelkedtek. A bérek, bérjövedelmek növekedése az Európai Unióban is kiemelkedő Magyarországon. Hogy ennek mi az oka? Ennek természetesen több oka is van. Elsősorban az adórendszerben kereshető az oka, hiszen az egykulcsos adórendszer, illetve a családi adókedvezménynek a bevezetése, visszavezetése az MSZP-kormány után és annak folyamatos emelése, növekedése ugye, ma már két gyermek után 2019-től 40 ezer forint lesz havonta az adókedvezmény mértéke , illetve a családi adókedvezményeknek a járulékokra való átvezetése is jelentős eredményt és bérnövekedést hozott a magyar gazdaságnak, illetve a magyar munkavállalóknak a magyar gazdaságon keresztül. 2018. januárban és augusztusban így már 324 ezer forintot tettek ki a bruttó bérek. A kafetéria a kérdésének egyik alapeleme volt; ugye ez már nem mostani kérdés, ezt a parlament is megvitatta, meg is szavazta. Itt egyértelműen ki kell jelenteni, hogy a kormány és az Országgyűlés többségének is az volt a véleménye, hogy az emberek ne természetben kapják meg a bérjövedelmüket, hanem elsősorban forintban, és azt arra költsék el, amire azt ők akarják. Ez az új rendszer, a két évvel ezelőtti bérmegállapodás, illetve a kedvező adórendszer is, úgy gondolom, ebbe az irányba hat, és ezt a célt szolgálja. Köszönöm szépen. [[Taps a kormánypártok soraiból.]]
Köszönöm szépen államtitkár úr válaszát. Viszonválasz illeti meg képviselő urat, parancsoljon, egy percben!
Igen, hát választ nem kaptam a kérdésemre, de a valóság egyáltalán nem ez. Az önök kormánya azt ígérte, hogy majd segíteni fogja a munkaadókat is abban, hogy esetleg több bért tudjanak adni a munkavállalóknak, hogy azoknak nagyobb legyen a mobilitása, de erről szó nincsen. Ezek a dolgok ezek szerint akkor nem fognak megtörténni, vagy nem tudom, hiszen nem kaptam rá választ. De azért, hogy a valóságról is beszélgessünk, hogy mennyire jók Magyarországon a bérek, ez egy mai hirdetése az Aldinak, ahol havi bruttó, tehát bruttó 102 forintot ajánlanak havi 12 nap munkáért raktárosnak. Ugye, hogyha ennek a duplája, ha kétszer annyit dolgozik, persze éjszakai pótlékról beszélünk, akkor is csak bruttó 200 ezer forint lenne, amiről mindannyian tudjuk, hogy havi 130-140 ezer forintról beszélünk. Tehát ezek azok a fantasztikus bérek, az átlagbérek, amikről önök beszélnek, és erre gondolják azt önök, hogy Magyarországon meg lehet belőle élni akkor, amikor egy lakás bérleti díja nagyjából nagyobb, mint amennyit fizetnek az embereknek általában. Köszönöm szépen.
Köszönöm. Viszonválasz illeti meg államtitkár urat. Öné a szó, államtitkár úr.
Köszönöm szépen. Az a tényadat, hogy 750 ezerrel több ember dolgozik most, mint 2010-ben, nem az ön állítását igazolja, hanem azt igazolja, hogy Magyarországon az a cél, hogy munkából kell megélni, és hogy a munkából megérje megélni, mégiscsak azt támasztja alá, hogy ez így is van. És azt támasztja alá az a KSH-adat is, hogy 68 hónapja töretlenül növekednek a reálbérek Magyarországon, például 2018 I-VIII. hónapjában 9 százalékkal emelkedtek a reálkeresetek az előző évhez viszonyítottan, a bruttó és a nettó bérek egyaránt 11,8 százalékkal növekedtek. Az elmúlt két évben mintegy 26 százalékkal emelkedtek a keresetek a nemzetgazdaságban, és úgy gondoljuk, hogy ez tovább gyorsítja a felzárkózásunkat az európai bérekhez. A magyar kormánynak egyértelműen ez a célja. Köszönöm szépen. [[Taps a kormánypártok soraiból.]]
Köszönöm szépen államtitkár úr válaszát. Tisztelt Országgyűlés! Keresztes László Lóránt, az LMP képviselője, azonnali kérdést kíván feltenni a miniszterelnök úrnak: „Leszakadó vidéki térségek helyzetéről” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely, Miniszterelnökséget vezető miniszter urat jelölte ki. Kérdezem a képviselő urat, elfogadja-e a válaszadó személyét, vagy személyesen miniszterelnök úrtól kéri a választ.
Köszönöm a lehetőséget, elnök úr, de megvárom miniszterelnök urat a válasszal.
Köszönöm szépen. Tájékoztatom képviselő urat, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Csárdi Antal, az LMP képviselője, azonnali kérdést kíván feltenni a miniszterelnök úrnak: „Mit tervez a kormány?” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely, Miniszterelnökséget vezető miniszter urat jelölte ki. Kérdezem a képviselő urat, elfogadja-e a válaszadó személyét, vagy személyesen miniszterelnök úrtól kér választ. [[Jelzésre:]] Igen, képviselő úr jelzi, hogy elfogadja a válaszadó személyét. Megadom a szót, képviselő úr.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Ház! A múlt héten egészen kivételes eljárás keretében, rekordgyorsasággal fogadta el a fideszes többség a lakás-takarékpénztárak állami támogatásának megszüntetését, ami azt jelenti, hogy ez a fajta megtakarítás teljesen elvesztette azt a tulajdonságát, hogy megérje egy egyszerű magyar választó számára, hogy ilyen szerződést kössön. Ezzel gyakorlatilag önök egy tollvonással szüntettek meg egy olyan eszközt, ami az elmúlt két évtizedben családok százezreinek segített lakáshoz jutni vagy a meglévő otthonát felújítani. Tették mindezt mondvacsinált okokkal, hatástanulmányok, elemzések, társadalmi konzultáció nélkül, fideszes tempóban, az éj leple alatt, 24 óra alatt. A családok évében a kormány, nem először, már megint a családokat támadja, mert a lakástakarék egy tervezhető, valódi segítséget nyújtó eszköz volt, nem kockázatos devizahitel, nem csak a felső középosztály számára elérhető CSOK. A lakástakarék eltörlésének drámai következményei lesznek. A családok százezreit vágja el majd az otthonteremtéstől, lehetetlen helyzetbe hozza a társasházakat, lehetetlenné teszi, hogy korszerűsítsenek, felújítsanak. Ma nem szűkíteni, hanem bővíteni kellene azokat a támogatásokat, ami segíti az otthonhoz jutást, ami segíti az otthon felújítását. [[14.20]] Olyan támogatási rendszerre van szükség, amely nem keveseknek ad sokat, hanem sokaknak ad eleget. Ráadásul ezzel párhuzamosan a Fidesz-KDNP-többség minden alkalommal elutasította az LMP-nek a bérlakásépítésre vonatkozó javaslatait, minden alkalommal elutasított minden olyan javaslatot, amely a CSOK-on kívül bármilyen támogatást bővített volna. Elutasították többek között a lakásfelújítás áfájának a csökkentését is. Kérdezem, tisztelt államtitkár úr, hogy miért volt ilyen sürgős megszüntetni a magyarok millióinak kedvező helyzetet biztosító támogatási rendszert. Mikor kezd el végre foglalkozni a kormány az országos lakhatási válsággal a családok évében? Várom megtisztelő válaszát.
Köszönöm szépen, képviselő úr. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr!
Köszönöm a szót. Igen tisztelt Elnök Úr! Tisztelt Országgyűlés! Tisztelt Képviselő Úr! A kormánynak az a célja, hogy mindaz az állami támogatás, amelyet az állam eddig a takarékpénztári rendszerben használt fel, most is a lakásépítés, illetve lakásvásárlás során hasznosulhasson. Ennek megfelelően fog a lehető leghamarabb döntés születni a CSOK-program kiterjesztéséről, és ennek keretében azt reméljük, hogy mindazokat a célokat, amelyeket ön említett, és amelyekben ezek szerint egyetértünk, a kibővített CSOK-program kiválóan fogja szolgálni. Köszönöm szépen. [[Taps a kormánypártok soraiban.]]
Köszönöm szépen miniszter úr válaszát. Viszonválaszra megadom a szót a képviselő úrnak. Parancsoljon!
Köszönöm, elnök úr. Tisztelt Ház! Tisztelt Államtitkár Úr! Egy probléma van: ha ez igaz lenne, államtitkár úr, akkor önök elhozták volna ezeket az alternatív javaslatokat, és ennek fényében döntöttek volna a lakás-takarékpénztárak állami támogatásának a megszüntetéséről. De önök nem ezt tették. Önök egyszerűen csak megvontak egy támogatást azoktól a magyar emberektől, akik ma nem tudnak százezreket eltenni a hónap végén. Azoktól az emberektől és azoktól a honfitársainktól vontak meg támogatást, akik 10-20 ezer forintos összegekben tudnak megtakarítani. Önök tönkretették az öngondoskodásnak gyakorlatilag az utolsó hatékony lehetőségét, ellehetetlenítették a hitel önrészének a kisemberek számára elérhető módját, és ellehetetlenítették a lakásfelújításnak egy hatékony forrásteremtő képességét. Tisztelettel azt tudom mondani, hogy amennyiben az ön állítása igaz lenne, akkor azokat az alternatív javaslatokat megtehették volna, de nem tették.
Köszönöm, képviselő úr. Tisztelt Országgyűlés! Viszonválaszra megadom a szót Gulyás Gergely miniszter úrnak. Parancsoljon, miniszter úr!
Köszönöm a szót. Tisztelt Képviselő Úr! Az a kérésem, azzal, hogy minősítse a kibővített, illetve kibővítendő CSOK-programot, legalább várja meg annak ismertetését. Én értem azt, hogy a lakás-takarékpénztárakat lehet ugyan siratni, de egyrészt aki kötött korábban ilyet, az természetesen továbbra is a felmenő rendszerben ennek a hasznait élvezheti, másrészt meg arra, hogy ennek a hasznai az állampolgárokon kívül kihez vándoroltak, elegendő adat az, hogy ha az állami támogatást levonjuk a lakás-takarékpénztári befizetésekből, akkor a hozamok negatívak voltak. Ez elég sokatmondó adat. Végül pedig én értem, hogy ön a devizahiteleket kritizálja tegyük ezt együtt, ebben is egyetértünk , de egyébként a devizahiteleket azok tették általánossá, széles körűvé Magyarországon, akiknek a támogatásával ön az Országgyűlésbe jutott. Köszönöm szépen. [[Taps a kormánypártok soraiban.]]
Köszönöm szépen miniszter úr válaszát. Tisztelt Országgyűlés! Szabó Timea, a Párbeszéd képviselője, azonnali kérdést kíván feltenni az emberi erőforrások miniszterének: „Miért kerül 1,7 milliárd forintba 1 darab mammográfiás szűrőbusz?” címmel. Miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő asszonyt, hogy elfogadja-e a válaszadó személyét.
Igen, elfogadom.
Igen. Öné a szó, képviselő asszony.
Köszönöm a szót, elnök úr. Tisztelt Államtitkár Úr! Most októberben van a mellrák elleni küzdelem hónapja. Magyarországon évente körülbelül 7 ezer nőt diagnosztizálnak emlőrákkal, és közülük körülbelül 2 ezren, sőt több mint 2 ezren meghalnak. Ezzel a nőknél ez az első számú daganatos halálozási ok. Élete során minden 10-12. nőnél kialakul ez a betegség. A korai felismerés ennél a daganatos betegségnél is rendkívüli fontosságú, hiszen a korai stádiumban lévő betegek 80 százaléka felépülhet belőle, míg áttét esetén ez csak 15 százalék. A rákos megbetegedésekkel kapcsolatos szűrővizsgálatok száma azonban messze elmarad az elvárttól. Se pénz, se elég szakember nincs a rendszerben, és úgy tűnik, hogy a mellrákszűrés is a korrupció és a fideszes lopás áldozatává vált, nincsenek eszközök. Júliusra kellett volna elkészülnie annak a tíz darab mammográfiás géppel felszerelt szűrőbusznak összesen 1,7 milliárd forintból, amire önök kiírtak egy pályázatot. A kivitelezéssel megbízott cég összesen egy darabot szállított le azóta a tíz helyett. A közbeszerzést egy, az orvosi eszközök piacán ismeretlen cég nyerte meg, egy bizonyos H1 Systems Mérnöki Szolgáltatások Kft. Ez a cég adatközpontok létesítésével és biztonságtechnikai megoldásokkal foglalkozott korábban, köze nem volt az egészségügyhöz. Azt viszont tudjuk, hogy Pintér Sándor belügyminiszterhez köze volt a kft.-nek. Egészen abszurd, ami ezen a téren történik. Kérdezem tehát, hogy mi történik ezzel a projekttel. Egyelőre azt látjuk, hogy inkompetens cég, csődbe ment buszgyár, módosított határidők, egyetlen darab busz és 1,7 milliárd forint van itt a tálcán. Arra kérem államtitkár urat, hogy válaszoljon a következő kérdésekre. Miért bízták rá a szűrőbuszok elkészítését egy olyan cégre, amelynek semmi köze nem volt eddig ehhez a területhez? Tettek-e már feljelentést az ügyben, vagy lesz-e bármiféle vizsgálat? Mikor készülnek el a buszok, a maradék kilenc darab busz, elkészülnek-e egyáltalán? S arra kérem államtitkár urat, hogy kíméljen meg az „elmúltnyolcévezéstől”, hiszen kilencedik éve kormányoznak önök, tehát szakmai választ kérek szépen. Köszönöm.
Köszönöm, képviselő asszony. Tisztelt Országgyűlés! Megadom a szót Rétvári Bence államtitkár úrnak. Öné a szó, államtitkár úr.
Köszönöm szépen a szót. Tisztelt Képviselő Asszony! Tisztelt Ház! A kormánynak az a célja, hogy minél több betegséget előzzünk meg, éppen ezért a szűrések rendszerét igyekszünk sokkal inkább hatékonnyá tenni, illetőleg új és új megelőző védőoltásokat és más lehetőségeket is biztosítunk a magyar polgárok számára. Ön is tudja, hogy bár ingyenes az emlőszűrés minden adott korcsoportban lévő nő számára, de valójában nem mennek el annyian, mint ahány embernek el kéne menni. Ennek egyik oka a több ok közül, hogy sokan nem szeretnek kórházba bemenni, és ez a fajta gátlás az, ami őket visszatartja. Ez indította a kormányt arra, hogy ha a betegek vagy nem betegek, hanem azok, akik a szűrővizsgálatokra jó, ha elmennek azért nem mennek be a kórházba, mert az egy kórház, akkor az ottani szűréseket hozzuk ki a kórházból, és hozzunk létre olyan szűrőbuszt tíz általános szűrőbuszt, tíz mammográfiás szűrőbuszt , amely elmegy az emberekhez, odamegy azokra a kisebb településekre is, ahonnan még kevésbé mentek el adott esetben egy-egy vizsgálatra, s ez a kétszer tíz szűrőbusz járja az országot, és azokat az embereket is szűrje meg általános szűréssel vagy mammográfiás szűréssel, akik egyébként nem jutottak el ezekre a szűrésekre. Ezért indítottuk el a szűrőbuszprogramot. Ön is tudja, hogy a második tíz szűrőbusz már megkezdte a tevékenységét. Az a célunk, hogy ebben a szűrésnemben is 70 százalékos legyen a részvételi arány. Itt természetesen egyéb egészségfejlesztési szolgáltatások is vannak, életmód-tanácsadás, méhnyakszűrés és sok minden más. A dátum, amire szeretnénk, hogyha ez a tíz mammográfiás busz is működne, 2019. április 30. Az ön által említett összeg nyilván az összes busz előállítási költsége és nem egy busz előállítási költsége. De arra is felhívnám a figyelmet, hogy számos egyéb programot is indítottunk, pontosan egészségmegőrzési célból. Elég a dohányzás visszaszorításával kapcsolatos döntésekre gondolni, a chipsadó bevezetésére, az iskolaegészség fejlesztésére, három, sőt négy új védőoltás ingyenes bevezetésére és egészségfejlesztési irodák felállítására. [[Taps a kormánypártok soraiban.]]
Megköszönöm államtitkár úr válaszát. Viszonválaszra megadom a szót a képviselő asszonynak. Parancsoljon, képviselő asszony!
Köszönöm a szót. Tisztelt Államtitkár Úr! Én önt nem a chipsadóról kérdeztem, és nem is a méhnyakrák elleni oltásról, hanem arról kérdeztem, hogy hova tűnt az az 1,7 milliárd forint. Hogy lehet az, hogy júliusra el kellett volna készülnie tíz darab busznak, ehelyett egy darab busz készült el, és ön még mindig nem válaszolt erre egy kanyi hangot sem. Szeretném megkérdezni akkor még egyszer, hogy mikor készül el a maradék kilenc darab busz. [[Dr. Rétvári Bence: Már elmondtam.]] Nem mondta el! Mikor és miért egy olyan inkompetens cégnek adták ki ezt a közbeszerzést, az 1,7 milliárd forintot, amelynek köze nincs a szűrőbuszok gyártásához, köze nincs az egészségügyhöz, viszont annál több köze van Pintér Sándor belügyminiszterhez? [[14.30]] Már megint fideszes lopásról van szó, már megint korrupcióról van szó. Már megint arról van szó, hogy ön chipsadóról beszél akkor, amikor nem erről kérdezem. Már megint egy olyan védőoltásról beszél, amiről nem kérdeztem, és megint a magyar betegeket, nőket hibáztatja, hogy nem szeretnek kórházba menni. Ezt már egyszer Balog Zoltán eljátszotta, hogy szerinte azért nincs elég szűrés, mert a magyar nők nem mennek el. Ezt a magyar nők nevében szeretném kikérni magamnak. Kérek szépen egy tisztességes választ. [[Szórványos taps a Párbeszéd és a DK soraiban.]]
Köszönöm, képviselő asszony. Tisztelt Országgyűlés! Viszonválasz illeti meg államtitkár urat. Öné a szó, államtitkár úr.
Köszönöm szépen a szót. Tisztelt Képviselő Asszony! Tisztelt Ház! Szívesen megismétlem az ön kedvéért, bár önön kívül a Parlament üléstermében mindenki más hallotta, hogy 2019. április 30-ig fognak a mammográfiás szűrőbuszok teljes mértékben, mind a tíz átadásra kerülni. Az is szerintem fontos, tisztelt képviselő asszony, hogy nézzük szembe azzal, hogy mi a szűréseken való részvétel aránya: 40 és 50 százalék közötti. Ezt sokkal magasabbra kellene vinni, 75 százalék környékére kéne vinni.Meg kell nézni, hogy hogyan lehet 10 százalékkal, 20 százalékkal, 30 százalékkal növelni ezt az arányt. Ez senki számára nem sértés, tisztelt képviselő asszony, hanem ezen emberek életének a féltése, hogy ne kerüljenek olyan nehéz helyzetbe évekkel vagy évtizedekkel később, hogy ezzel a nagyon súlyos kórral, betegséggel kelljen szembenézniük. Ezért indította el a kormányzat ezt a szűrőbuszt. Ön is tudja, más országokban sokkal korábban, évtizedekkel korábban is hasonló eszközökkel éltek. Mi ezekkel az eszközökkel szeretnénk most élni az általános szűrés tekintetében is és a mammográfiás szűrés esetében is. Inkább azt kérem öntől is, hogy biztasson minél többeket, hogy ez egy ingyenes, bárki számára igénybe vehető szolgáltatás, közszolgáltatás, és későbbi nagyobb bajokat tudnak megelőzni vele. Ön is inkább buzdítsa az embereket, hogy ezen vegyenek részt, és előzzük meg, hogy később ne alakuljon ki nagyobb baj. Köszönöm szépen. [[Taps a kormánypárti padsorokban.]]
Megköszönöm államtitkár úr válaszát. Tisztelt Országgyűlés! Hubay György, a Fidesz képviselője, azonnali kérdést kíván feltenni a honvédelmi miniszterhez: „Magyarország nemzetbiztonságát veszélyeztető politikusoknak nincs helye az Országgyűlésben! Meddig terjednek egy ellenzéki képviselő jogai?” címmel. Miniszter úr halaszthatatlan közfeladat ellátása miatt válaszadásra Németh Szilárd István államtitkár urat jelölte ki. [[Zaj és derültség az ellenzéki padsorokban.]] Tisztelt Képviselőtársaim! Megkérem önöket! Kérdezem képviselő urat, elfogadja-e a válaszadó személyét, vagy személyesen miniszter úrtól kér a választ.
Elfogadom az államtitkár urat.
Öné a szó, képviselő úr. Egyben kérem képviselőtársaimat, szíveskedjenek meghallgatni képviselő urat.
Tisztelt Elnök Úr! Tisztelt Államtitkár Úr! Kedves Képviselőtársaim! Az elmúlt héten a magyar politikatörténet egyik legdurvább kiszivárogtatási botrányának lehettünk tanúi, amikor nem nyilvános, a nemzetbiztonságot is veszélyeztető katonai információk is napvilágra kerültek. Az eset pedig nem máshoz, mint Demeter Mártához, az LMP frakcióvezető-helyetteséhez köthető. Demeter Márta, úgy vélem, teljes mértékben visszaélt képviselői jogaival és lehetőségeivel.A Honvédelmi és rendészeti bizottság alelnöke lehetőséget kapott ugyanis arra, hogy iratbetekintés során nem nyilvános katonai és akár nemzetbiztonsági szempontból is információkat megismerjen. Az ott látottakat azonban nem bírta sokáig magában tartani, és láthatóan pusztán öncélú politikai érdekből kockáztatta egy ENSZ-misszióban részt vevő magyar katona és családja biztonságát. Olyan információkat osztott meg a nyilvánossággal, amivel megszegte képviselői esküjét, és bebizonyította, hogy alkalmatlan egy ilyen komoly szakmai bizottság alelnöki pozíciójának betöltésére. Demeter Márta felelős politikusként felelőtlenül mások életét kockáztatta. Átgázolt ugyanis a Cipruson szolgálatot teljesítő százados családjának személyiségi jogain, egy kétéves kislány névazonosságát használta fel arra, hogy újabb felháborító álhíreket tudjon gyártani a miniszterelnökről és családjáról. Elképesztő, hogy a bukott ellenzék végső elkeseredésében már bármire képes, és sem a katonák magánélete, sem hazánk nemzetbiztonsága nem fontos számukra. [[Folyamatos közbeszólások a Jobbik és az LMP soraiból.]] A Fidesz-KDNP-frakciószövetség felháborítónak tartja, hogy egy választott országgyűlési képviselő egyszerű politikai haszonszerzés céljából nem tartja magát képviselői esküjéhez, és durván átlépi saját hatáskörét. Az ügy kapcsán bebizonyosodott, hogy Demeter Márta viselkedése és így személye nemzetbiztonsági kockázatot jelent, ezért távoznia kell a Honvédelmi és rendészeti bizottságból és az Országgyűlésből is. Tisztelt Államtitkár Úr! A fentiekre figyelemmel kérdezem, meddig terjednek egy ellenzéki képviselő jogai, és ha ezt a határt Demeter Márta képviselő asszony átlépte [[Folyamatos közbeszólások az ellenzéki padsorokból, többek között: Elég legyen ebből! Hazudsz! Lejárt az idő. Az elnök csenget.]] , akkor milyen lépéseket kíván tenni a kormány annak érdekében, hogy a jövőben ne fordulhasson elő újabb ellenzéki képviselő felelőtlen ámokfutása. Várom megtisztelő válaszát. [[Taps a kormánypárti padsorokban.]]
Képviselő úr, lejárt az időkerete. Köszönöm. [[Moraj és taps az ellenzéki padsorokban. Arató Gergely: Szégyen!]] Majd amikor a Jobbik vagy az MSZP képviselőcsoportjának időkeret-túllépése lesz… akkor is ugyanígy jártam el eddig, de úgy látom, pontosítani kell. Tisztelt Országgyűlés! Mindamellett nem kértem segítséget. [[Közbeszólások az ellenzéki padsorokból.]] isztelt Országgyűlés! Képviselő Úr! Tisztelt Országgyűlés! Megadom a szót Németh Szilárd István államtitkár úrnak válaszadásra. Parancsoljon, államtitkár úr!
Köszönöm szépen, elnök úr. Tisztelt Képviselő Úr! Tisztelt Ház! Teljes mértékben egyetértek önnel abban, hogy Demeter Márta azzal a tettével, amit ön ismertetett és részletesen közzétett itt az Országgyűlésben is, egyértelműen honvédelmi érdekeket sért, és ezzel nemzetbiztonsági kockázatot jelent nemcsak a honvédség, hanem az egész ország számára.Ennél sokkal súlyosabbnak tartom azonban azt, hogy miután ez kiderült, sőt az is, hogy nem egyszer, hanem folytatólagosan követi el ezt a tettét, hiszen egy másik embert is hírbe hozott álhírrel, ráadásul olyan hírt hamisított, amit nem lehetett volna nyilvánosságra hoznia. Hiszen olyan dokumentumokat, olyan információkat ismert meg a kecskeméti iratbetekintés során, amelyekre egyértelműen rá van írva, hogy nem nyilvánosak, erre figyelmeztették is a képviselő asszonyt, ő viszont visszaélt ezzel a helyzetével, nyilvánosságra hozta ezeket az adatokat, sőt meg is hamisította. No de visszatérve arra, hogy ezért a cselekedetéért nyilvánvalóan felelnie kell, a Fidesz-frakció az ügyészséghez fordult, és a szakbizottság elnöke kezdeményezi a képviselő asszony nemzetbiztonsági átvilágításának felülvizsgálatát. De ennél sokkal súlyosabb, hogy még aznap, amikor fény derült a folytatólagosságra, fény derült a hírhamisításra, fény derült arra, hogy katonailag érzékeny adatokat adott ki, veszélybe sodorva ezzel nemcsak a katona és családtagja biztonságát, hanem az egész honvédség érdekét, a kiképzési folyamatot, ami a Magyar Honvédségnél ebben az időszakban tapasztalható volt, az LMP ekkor őt társelnökévé választotta. Az, amit itt láttunk, itt hallottunk az elmúlt néhány percben az ellenzék részéről, hogy teljes egészében összezárnak egy ilyen képviselő mögött, azt gondolom, ez igazán a félelmetes Demeter Márta tettében. És még egyszer: ahogy őt körömszakadtukig mentegetik és megpróbálják ártatlannak beállítani ebben az ügyben. Köszönöm szépen, elnök úr. [[Taps a kormánypárti padsorokban.]]
Köszönöm államtitkár úr válaszát. Viszonválaszra megadom a szót képviselő úrnak, egyperces időkeretben.
Köszönöm szépen, államtitkár úr. Válasza megnyugtatott [[Közbeszólások az ellenzéki padsorokból. Az elnök csenget.]] mert szavaiból azt veszem ki, hogy a kormány nem megy el szó nélkül e mellett a példátlan eset mellett. Mint ahogy azt a felszólalásom első részében is említettem, politikai haszonszerzésből tette képviselő asszony azt, amit tett, ez szerintem fölháborító. Emellett nemcsak a Honvédelmi és rendészeti bizottságból kell felállnia, hanem egyébként a magyar politikai életből is távoznia kell. Köszönöm. [[Demeter Márta: Mindjárt felállok és válaszolok.]]
Köszönöm. Képviselőtársaimat megkérem, próbáljuk meg megtisztelni egymást azzal, hogy meghallgatjuk egymást. Államtitkár úrnak megadom a szót. Parancsoljon, államtitkár úr!
Köszönöm szépen. Mit tett Demeter Márta? Még egyszer: a Honvédelmi Minisztérium biztosította neki azt a jogát, ami a képviselőséghez kötődik, hogy olyan adatokat ismerjen meg, ami egyébként nem nyilvános, nem mindenki számára megismerhető. Ő ezeket az adatokat, amelyek nem nyilvánosak a honvédelmi törvény 38. § (7) bekezdése alapján, nyilvánosságra hozta, sőt meg is hamisította.Kérdezem én a hőbörgő ellenzéki képviselőket: azon túl, hogy ennek a nemzetbiztonsági kockázatát át kéne érezniük, elképzelhető az a világon valahol, akár itt, Budapesten is, hogy beballag valaki valamelyik légitársasághoz, elkéri az utaslistát, oda se adják természetesen, majd az utaslistát mégis megkapja, majd az adatokat nyilvánosságra hozza, utána bárki őt mentegetni tudja a magyar bíróság vagy bárki előtt?! [[14.40]] Előfordulhat ez? Nem fordulhat elő! A Magyar Honvédségnél pedig eminensen nem lehet ilyet megtenni, és főleg nem a Honvédelmi és rendészeti bizottság alelnöki posztjából, a szakbizottság azon posztjából, ahol ő minden adathoz, minden érzékeny [[Az elnök a csengő megkocogtatásával jelzi az időkeret leteltét.]] honvédelmi adathoz bármikor hozzájuthat. Demeter Mártának mennie kell, még akkor is, ha azt mondja, hogy hazugság. Köszönöm szépen, elnök úr. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Vejkey Imre, a KDNP képviselője, azonnali kérdést kíván feltenni a pénzügyminiszternek. Pillanat! Megértését kérem, képviselő úr, itt a nagy rohanásban, egy jobbikos felszólalás következik. Tisztelt Országgyűlés! Ander Balázs, a Jobbik képviselője, azonnali kérdést kíván feltenni a belügyminiszternek: „Mennyire hiteles a kormány politikája?” címmel. Miniszter úr halaszthatatlan közfeladat ellátása miatt a válaszadásra Pogácsás Tibor államtitkár urat jelölte ki. Kérdezem képviselő urat, hogy elfogadja-e a válaszadó személyét, vagy személyesen a miniszter úrtól kéri a választ.
Elfogadom, köszönöm.
Öné a szó, képviselő úr.
Köszönöm a szót, elnök úr. Tisztelt Képviselőtársaim! Kedves Államtitkár Úr! Találkozott ön már olyan esettel, amikor egy kisgyerek arra a kérdésre, hogy mi leszel, ha nagy leszel, azt válaszolja, hogy korrupt politikus, lopós miniszter vagy éppen tolvaj államtitkár lesz? [[Dr. Fónagy János: Vagy jobbikos képviselő. Dr. Rétvári Bence: Vagy kizárt jobbikos képviselő.]] Nyilvánvalóan nem. Azért nem, mert az ilyen ovisok vagy éppen kisiskolás gyerekek természetes értékmérő műszere még nagyon jól működik, helyén van a szívük, ezért azt válaszolják, hogy ők tanár nénik, doktor bácsik, katonák, tűzoltók vagy éppen rendőrök szeretnének lenni. A társadalom erkölcsileg megbecsüli ezeket a hivatásokat, ezért a rendőrség bizalmi indexe is magas, viszont tudjuk, hogy a nersevikek a hatalomért és a pénzért mindenre képesek, csakhogy ezért még nem kellene lerombolni a rendőrséget övező, a 2006-os gyurcsányi ámokfutás után mára helyreállt társadalmi bizalmat. Önök 12 éve sunyik és gyávák voltak, amikor a tüntető tömeget ott hagyták és kiszolgáltatták a szemkilövető pribékjeinek, és önök most is gyávák és sunyik, így viselkednek, hiszen csak a rendőri sorfal mögé bújva tudják folytatni, érvényesíteni a nersevizmus lényegét, azt, hogy aki nincsen önökkel, azt úgy tekintik, hogy önök ellen van, az, hogy hazudnak éjjel, hazudnak nappal, hazudnak minden hullámhosszon [[Dr. Rétvári Bence: Ezt Volner mondta a Jobbikról!]] és nyilvánvalóan idetartozik a lopás is. Teszik egyébként úgy, ezeknek a kisrendőröknek a háta mögé bújva, hogy őket is meglopják, többek között azzal, hogy elvették tőlük a túlórapénzeket [[Szi-lágyi György: Így van!]] , és ezeknek a rendőröknek bizony nem az önök hátát kellene védeniük, hanem ott kell lenni a térképről letörölt járások azon gettófalvaiban, ahol a becsületes lakosság retteg. Tisztelt Államtitkár Úr! Mennyire érzi egyáltalán normálisnak, helyénvalónak azt a politikát, amit önök folytatnak ebben a tekintetben? Várom megtisztelő válaszát. [[Taps a Jobbik soraiban.]]
Válaszadásra megadom a szót Pogácsás Tibor államtitkár úrnak. Parancsoljon!
Köszönöm a szót, elnök úr. Tisztelt Országgyűlés! Tisztelt Képviselő Úr! Saját kérdésére, azt gondolom, saját maga meg is adta a választ, hiszen mindjárt a kérdésének első harmadában elismerte azt a nagyon fontos tényt, miszerint a magyar rendőrség, a magyar rendőrök közmegbecsülése igen magas, és ez úgy igaz, amit szintén köszönök, hogy elmondott, hogy a 2006-os események után a magyar rendőrségbe, a magyar rendőrökbe vetett bizalma az embereknek nagymértékben meggyengült, összeomlott, és nagyon nehezen viselte ez a társadalom, hogy a rendőröket, a rendőrséget az akkori hatalom politikai célokra használta fel.Valóban így van, ez a helyzet megváltozott. 2010 után a magyar rendőrökbe, a magyar rendőrségbe és a közbiztonságba vetett hite az embereknek, a polgároknak jelentősen megváltozott, és hála a Jóistennek és a kormány tevékenységének, a mai napokra elmondható, hogy a magyar rendőrség a magyar intézményrendszerben az egyik legmegbízhatóbb és a polgárok által is legelfogadottabb intézmények közé tartozik. Ezt az is segítette, hogy egyfelől Magyarország határait sikeresen megvédték ezek a rendőrök, ezt segíti az, hogy az országban a közrendet, a közbiztonságot nagyon jól, szakszerűen tartják fenn, és ez segíti azt, hogy Magyarországon a bűncselekmények az elmúlt években drasztikusan csökkentek. Tudjuk jól, hogy a 2010-es viszonyokhoz képest közel 50 százalékos az ismertté vált bűncselekmények számának csökkenése. Összességében azt mondhatom önnek, hogy mindazon a lépések, amelyeket Magyarország Kormánya a rendőrökért, a rendőrségért és ezzel természetesen átvitt és közvetlen értelemben is a polgárokért tesz, az meghozta a gyümölcsét és sikeresnek tekinthető. Köszönöm szépen, elnök úr. [[Taps a kormánypártok soraiban.]]
Köszönöm szépen államtitkár úr válaszát. Viszonválaszra megadom a szót képviselő úrnak. Parancsoljon!
Államtitkár Úr! Tegnap láttuk, hogy önök óriási erőket mozgósítottak annak érdekében, hogy az iszonyatosan veszélyes tojásbűnözést megfékezzék. Értem ez alatt azt, hogy a nemzeti ellenállók bizony megdobálták a hazugsággyárként működő állami agymosoda székházát, illetve a nersevik pártközpontot, a Fidesz Lendvay utcai székházát is. Ezeknek a rendőri erőknek nem, mondjuk, egyetemista lányokat kellett volna testi motozással fenyegetni, hanem ezeknek a rendőri erőknek ott lenne a helye azokban a no-go zónákban itt Magyarországon, amelyeknek a létét önök tagadják, viszont ahol bármikor előfordulhat sajnálatos módon egy olaszliszkai tragédiához hasonló gyalázatos, bestiális lincselés. Aztán ezeknek a rendőröknek bizony ott lenne a helye, hogy elvigyék azokat a politikusbűnözőket vezetőszáron, akik ettől a nemzettől, ettől az országtól milliókat, milliárdokat lopnak el. Ezért, államtitkár úr, én ezt a választ nem tudom elfogadni. [[Taps a Jobbik soraiban.]]
Tisztelt Országgyűlés! Viszonválasz illeti meg államtitkár urat. Államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Nyilvánvalóan az egy politikai erőt minősít, hogy egy nemzeti ünnepen milyen típusú és milyen habitusú ünneplést produkál. Az önök ünneplése önöket mutatta. Nyilvánvalóan azokat az embereket, akik az önök által meghirdetett ünnepségekre nem mentek el, ezeket valamilyen módon pótolniuk kellett. Az önök pártigazgatójának az utasítására, aki tojáslövetési parancsot adott ki, az ő utasítására dobálták meg az ártatlan házat [[Derültség a Jobbik soraiban.]] mert ez volt az önök összes teljesítménye. Annyit azért elmondanék képviselő úrnak [[Az elnök csenget.]] hogy ön talán nem vette észre azt, hogy az idei évben volt egy választás, ezen a választáson ön is megmérette magát [[Zaj az ellenzéki padsorokban. Az elnök csenget.]] ön is megkapta a magyar polgároktól a szavazatokat. Önök, amikor a hitelességet kérdezik, azt hiszem, az lenne a legegyszerűbb, ha elővennék a választási jegyzőkönyveket, és megnéznék, hogy a magyar polgárok hogyan döntöttek a hitelesség kérdésében. Köszönöm szépen, elnök úr. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Vejkey Imre képviselő úr, a KDNP képviselője, azonnali kérdést kíván feltenni a pénzügyminiszternek: „Mit tesz a kormány a fiatalok munkahelyteremtése érdekében?” Miniszter úr halaszthatatlan közfeladat ellátása miatt a válaszadásra Bodó Sándor államtitkár urat jelölte ki. Kérdezem képviselő urat, hogy elfogadja-e a válaszadó személyét, vagy személyesen miniszter úrtól kéri a választ.
Elfogadom, köszönöm.
Öné a szó, képviselő úr.
Köszönöm a szót, elnök úr. Tisztelt Államtitkár Úr! A fiatalok jövőnk letéteményesei, ezért mindent meg kell tennünk boldogulásuk érdekében. A kormány folyamatosan bővíti azon támogatások, lehetőségek körét, amelyek a fiatalok családalapítását, otthonteremtését, nyelv- vagy továbbtanulását, munkában történő elhelyezkedését segítik. Ha az idei évből emelünk ki néhány támogatást, nem feledkezhetünk meg arról, hogy januártól minden 30 év alatti fiatalnak utólagosan megtéríti a kormány egy sikeres közép- vagy felsőfokú komplex nyelvvizsga díját, július 1-jétől pedig a húsz év alattiak számára adott értékhatárig a KRESZ-tanfolyam és a vizsga árát is.A kormány kiemelt hangsúlyt helyez a fiatalok foglalkoztatásának elősegítésére is. Ennek köszönhetően a hírekből értesültünk róla, hogy átlépte a 100 ezer főt az „Ifjúsági garancia” programban részt vevő fiatalok száma. Tisztelt Államtitkár Úr! Európai szinten is kiemelkedő, hogy a program segítségével, illetve egyéb intézkedéseknek köszönhetően a 2010-es mintegy 30 százalékról mára 10 százalék közelébe sikerült csökkenteni az ifjúsági munkanélküliséget. [[14.50]] Természetesen a kitűzött cél a fiatalok esetében is csak a teljes foglalkoztatottság elérése lehet. A fentiek alapján éppen ezért kérdezem a tisztelt államtitkár urat, hogy milyen intézkedések segítik a fiatalok foglalkoztatását, munkába állását, milyen eredményt hozott az „Ifjúsági garancia” program a teljes foglalkoztatottság eléréséhez. Várom államtitkár úr megtisztelő válaszát. Köszönöm. [[Taps a kormánypárti padsorokból.]]
Köszönöm szépen, képviselő úr. Tisztelt Országgyűlés! Megadom a szót Bodó Sándor államtitkár úrnak. Parancsoljon, államtitkár úr!
Köszönöm szépen. Tisztelt Elnök Úr! Tisztelt Ház! Képviselő úr, köszönöm szépen, hogy erre a fontos kérdésre ráirányította a figyelmünket. Valóban így van, a magyar kormány számára minden munkavállaló fontos, de a 25 éven aluliak különös figyelmet érdemelnek. Nyilvánvalóan ők kevesebb munkatapasztalattal rendelkeznek, olykor minimálissal, friss szaktudással, némi bizonytalansággal a munkaerőpiacon, így nekünk, tapasztaltabb állampolgároknak, azt gondolom, kötelességünk segíteni őket. Ezt teszi egyébként a kormány is. Ennek eredménye az a fontos adat, amit érdemes hangsúlyozni itt, a magyar parlamentben is, hogy az ifjúsági munkanélküliségi ráta 2018-ra 28 százalék körüli szintről harmadára, 9,5 százalékra csökkent, és ez sokkal jobb, mint az európai uniós átlag. Nyilvánvalóan ennek fordítottja kell hogy legyen és az is a fiatalok foglalkoztatási mutatója, ami a 2010-es 18,3 százalékról 2018 második negyedévére 28,7 százalékra növekedett. Ez természetesen nem magától ment, ezért nagyon sokat kellett dolgozni, hasznos, tartalmas programokat indítani. Ezek közül különösen kiemelném az „Ifjúsági garancia” rendszert, amely több, a munkába állást, a vállalkozóvá válást, illetve a képzést támogató programot ölel fel összességében mintegy 254 milliárd forint keretösszegben. Az „Ifjúsági garancia” munkaerőpiaci program a rendszer egyik eleme, amely valóban, ahogy ön is említette már, több mint 102 ezer 25 év alatti álláskereső elhelyezkedéséhez vagy szakképesítés megszerzéséhez nyújtott támogatást, és nyilván itt még nem ért véget a feladat. A terveink szerint 2021 végéig több mint 160 ezer fiatalnak kívánunk segíteni. Természetesen több program is van, amely az ő előrehaladásukat segíti. Erre majd a következő reagálásomban fogok válaszolni. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Viszonválaszra megadom a szót Vejkey Imre képviselő úrnak. Parancsoljon!
Tisztelt Államtitkár Úr! Köszönöm megtisztelő válaszát. Fontos, hogy Magyarország Kormánya elkötelezett az ifjúság jövőjéért és ezáltal hazánk jövőjéért. Fontos, hogy a Fidesz-KDNP Magyarország jövőjét a migráció helyett a magyar gyermekekben és a magyar ifjúságban látja, ezért mindent megtesz támogatásukért és mind szélesebb körű foglalkoztatásukért. Fontos, hogy a kormány keresi azokat a pontokat, amelyekben még további segítséget tud nyújtani a fiataloknak és a családoknak. Köszönöm még egyszer. [[Taps a kormánypárti padsorokból.]]
Köszönöm szépen, képviselő úr. Tisztelt Országgyűlés! Viszonválasz illeti meg államtitkár urat. Öné a szó, államtitkár úr.
Köszönöm szépen, elnök úr. Ahogy néhány perccel ezelőtt ígértem, nyilván konkrét példát is fogok tudni mondani arra, hogy miben és milyen formában segít a kormányzat. Az egyik a szakképzett pályakezdők munkatapasztalat-szerzését támogató program, a gyakornoki program, amelynek révén eddig közel 5100-an tudtak elhelyezkedni, és nyilvánvalóan ez még folytatódni fog. A másik pedig a fiatalok vállalkozóvá válását támogató program, amely eddig mintegy 1900 fiatalnak segített a vállalkozásuk létrehozásához, és közülük 571-en már a vállalkozás megindításához szükséges forrásokat, támogatást is megkapták. Ezt a munkát kívánjuk folytatni a jövőben is. Köszönöm szépen a kérdését és a megtisztelő figyelmet. [[Taps a kormánypárti padsorokból.]]
Köszönöm szépen államtitkár úr válaszát. Tisztelt Országgyűlés! Korózs Lajos, az MSZP képviselője, azonnali kérdést kíván feltenni a miniszterelnök úrnak: „Kaphat-e térítésmentes egészségügyi ellátást egy idős ember?” címmel. A miniszterelnök úr halaszthatatlan közfeladat ellátása miatt válaszadásra… [[Korózs Lajos: Elfogadom.]] Képviselő úr, öné a szó.
Tisztelt Ház! Kedves Képviselőtársaim! A múlt héten három olyan ügy is borzolta a kedélyeket az országban, amely egyértelművé teszi ma már, hogy végérvényesen felbomlik a szolidaritási elv az egészségügyben. Az egyik ilyen hír volt, hogy aki az egészségügyi szolgáltatást jogalap nélkül vette igénybe, az az összeg az egészségbiztosító tudomására jutásától öt éven belül behajtható. Nem kis tételről van szó, hiszen a kórházi ellátásért átlagosan 195 ezret, a szívinfarktus kezeléséért 375 ezret, a szülés levezetéséért 68 ezer forintot kapnak az egészségügyi intézmények, a kórházak. A másik ilyen hír volt, hogy ellátás nélkül küldenek haza idős embereket. Tudomásom van arról, de aki a Facebookon fent van, pontosan látta, hogy hogy pörgött a hét végén, hogy egy 75 évnél idősebb házaspárnak mondták azt, hogy át kéne már adni a terepet a fiataloknak. A házaspár közül az idős hölgy kezelőorvosa hónapról hónapra dönti el, hogy kaphat-e életben tartó gyógyszert. Hangsúlyozni szeretném, hogy nem halálos beteg emberekről van szó. A harmadik ilyen hír volt, hogy durván megemelkedtek a bérek az állami egészségügyben Romániában, ezt hozzá kell tenni. Ott a magánszférából mennek az államiba. Nálunk pont fordítva van, az állami szférából szivárognak el az egészségügyi szakdolgozók a magánpraxisokba. Kérdezem épp ezért a miniszter urat, hogy mikor rendezik a közel 600 ezer úgynevezett problémás tajkártyás viszonyát az egészségügyhöz. Hangsúlyozom, 600 ezer emberről van szó. A másik, hogy kaphatnak-e színvonalas orvosi ellátást az idős emberek, akár 75 éven felüliek is. Harmadszor pedig: hány egészségügyi dolgozó kért munkavállalási engedélyt Romániába az elmúlt években. Köszönöm szépen.
Köszönöm, képviselő úr. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr!
Köszönöm szépen a szót. Tisztelt Elnök Úr! Tisztelt Képviselő Úr! Az egészségüggyel kapcsolatos riogatásra nincs ok. Természetesen az egészségügyi ellátás színvonala, nem állítom, hogy az országban mindenhol egységes, az is természetes ez valószínűleg mindenhol máshol is elmondható Európában , hogy lehetne még jobb is, de ez nem változtat azon, hogy ma nagyságrendileg többet költünk az egészségügyre, mint az önök kormányzása idején. Összesen több mint 500 milliárd forinttal többet fordítunk az egészségügyre évente, mint az önök utolsó évében, amikor önök voltak kormányon. Ehhez képest 2012-19 között az ápolói bérek megduplázódtak, két év alatt 207 ezer forinttal nőttek az orvosbérek. Ezek a rendszerváltozás óta elért legnagyobb előrelépések a bérezés tekintetében. Tehát én csodálkozom, hogy a képviselő úrnak szimpatikusabb a román példa akkor, amikor a saját hazájából is hozhatna hasonló példát.Ami pedig az ellátást illeti, fel sem merül az, hogy egy idős embert ne látnának el. Természetesen minden nyugdíjasnak az egészségbiztosítás kijár, minden nyugdíjast az egészségbiztosítás megillet. Ha valakinek ennek az egészségbiztosítási ellátásnak a keretében a megfelelő gyógyszert szándékosan valaki nem írná fel nem is feltételezem, hogy van ilyen , az súlyos bűncselekményt követne el. Köszönöm szépen. [[Taps a kormánypárti padsorokból.]]
Köszönöm szépen miniszter úr válaszát. Viszonválaszra megadom a szót képviselő úrnak. Parancsoljon!
Miniszter úr, én azt tudom, hogy a törvény szerint ezeknek az idős embereknek, nyugdíjasoknak jár az ingyenes egészségügyi ellátás, csak tudja, éppen ebben a tudósításban volt benne, ahol az egészségügyi dolgozó azt mondta az idős emberek gyerekének, hogy tetszik tudni, járni jár, csak éppen nem jut. El lehet olvasni ezt a tudósítást.Ezen túlmenően pedig, nézze, nem akarok egyedi példákat hozni, csak elmondom, mert a mai nappal éppen aktualitása van ennek az ügynek: kérem szépen, lábon kihordott egy 75 éven felüli idős hölgy egy szívinfarktust, majd a gyerekei bevitték a kórházba, és azt mondták neki, hogy örüljön neki, hogy ilyen sokáig élt, majd mindenféle ellátás nélkül hazaküldték. Ez a szegény idős asszony meghalt, és ma van a temetése. Múltkor is elmondtam, hogy én nem akarok ebből semmiféle politikai hasznot, na de, miniszter úr, az, hogy embereket ellátás nélkül [[Az elnök a csengő megkocogtatásával jelzi az idő leteltét.]] hazaküldenek, és annyit sem mondanak neki, hogy majd valamelyik hónap valamelyik napján sorra fog kerülni, azt hiszem, ez elfogadhatatlan. Köszönöm szépen. [[Taps a DK és az LMP soraiból.]]
Köszönöm, képviselő úr, egyperces a viszonválasz. Tisztelt Országgyűlés! Viszonválasz illeti meg miniszter urat. Parancsoljon! [[15.00]]
Köszönöm a szót. Tisztelt Elnök Úr! Tisztelt Képviselő Úr! Szerintem szintén nincs olyan ország Európában, ahol ne követnének el műhibát. Ha műhibát követnek el, akkor kártérítési kötelezettsége van az orvosnak, a kórháznak, illetve a biztosítónak. Hogyha pedig ez szándékosan történik meg, és ha az ön által említett eset valóban megtörtént [[Dr. Apáti István: Feltámasztja a halottat a kártérítés?]] , akkor ez szándékosnak minősül, akkor ez bűncselekmény. Tehát még egyszer mondom, hogy azt a szerintem tisztességtelen politikai játszmát nem érdemes itt az Országgyűlésben játszani, hogy ha valahol valaki, az egészségbiztosításban részt vevő 10 millió magyar állampolgárból nem kap megfelelő kezelést, akkor ezért a miniszterelnököt kérdezi. Mert egyetlenegyet tudunk tenni, hogy ma az egészségügynek 505 milliárd forinttal több ellátást biztosítunk, mint a szocialisták kormányzása idején. Tehát ha ma ez nem elegendő, akkor el lehet képzelni, hogy az önök időszakában mire lehetett ez elegendő. Soha olyan nincsen, hogy valakit azért ne látnának el, mert az egészségbiztosítás forrást nem biztosít. Ezt tudja az állam garantálni. És természetesen valamennyiünk érdeke, hogy az a magas színvonalú orvosképzés, amelyről egyébként a magyar orvostudományi egyetem mindig is ismert volt, megmaradjon, és akkor a műhibák száma is a lehető legalacsonyabban tartható. De ez közös cél kellene hogy legyen, és ha egy-egy esetben ez nem így történik, akkor annak pedig szigorú következményei kell hogy legyenek, akár büntetőjogiak. Nincs oka arra önnek, hogy a kormánnyal vagy a miniszterelnökkel szemben fogalmazzon meg egy-egy ilyen eset miatt vádakat. Köszönöm szépen. [[Taps a kormánypártok soraiból.]]
Köszönöm miniszter úr válaszát. Tisztelt Országgyűlés! Az azonnali kérdések tárgyalásának végére értünk. Mielőtt rátérnénk a napirend utáni felszólalásokra, személyes érintettség címén kért szót Demeter Márta képviselő asszony. Megadom a szót, két perc.
Köszönöm, elnök úr. Eléggé nehéz komolyan venni, amit önök mondanak, amikor Németh Szilárd itt bekiabálja a hazugságait, és utána rendkívüli bátorságról téve tanúbizonyságot, elhagyja a termet, és nem várja meg az én válaszomat. De látszik, hogy nagyon nagy bajban vannak, és rengeteg hazugságot hordanak össze.
Képviselő asszony, nem válaszolhat személyes érintettség címén kifejtheti az álláspontját.
Ezt fejtem ki, elnök úr!
[[Közbeszólások a Jobbik soraiból.]] Képviselő úr, nem kérdeztem önt! Nem kérdeztem önt!
Államtitkár úr is megszólított és Hubay képviselő úr is megszólított, az ő felvetéseikre válaszolok.
[[Közbeszólások a Jobbik soraiból.]] Nem kérdeztem önt!
Tehát tudom, hogy ez rendkívül fáj önöknek, de még mindig az országgyűlési képviselők azok, akik ellenőrzik a kormányzat működését és a döntéseit. [[Dr. Rétvári Bence: Azzal nincs is gond! Magyar katonát ne veszélyeztesse! Dr. Kovács Zoltán: Személyes érintettség, elnök úr?]] A választóink megbízásából tesszük ezt. És elhiszem, hogy ez a Honvédelmi Minisztériumnak nagyon fáj, amikor éppen közel ezermilliárdos beszerzésre készülnek úgy, hogy ezeket közbeszerzés alól mentesítik, tehát teljes titokban próbálják ezeket a pénzeket elkölteni, elképesztő korrupciós kockázattal. Akár tetszik, akár nem önöknek, a szemünk rajta lesz ezeken a beszerzéseken is, és a továbbiakban is minden kérdést meg fognak kapni, ami visszaélésgyanús. Én így tettem most is, és továbbra is fenntartom az összes beadott kérdésemet. Szeretném azt is elmondani, hogy csak és kizárólag a Honvédelmi Minisztérium hozott nyilvánosságra egy állítólagosan az állományába tartozó személlyel és családjával kapcsolatos adatokat. Ez a Honvédelmi Minisztérium volt, tehát ott tessék kopogtatni. És szeretném megkérdezni, hogy azok alapján, amit mondtak, felelősségre vonják-e, hadbíróság elé állítják-e a volt vezérkari főnököt, aki úgy mellesleg most a miniszter, hogy évek óta a honvedelem.hu-n megjelenik névvel, fotóval, tevékenységgel missziós katonákkal interjú, akik egyébként a feladataikról is beszélnek. Ennyit a titkokról. Tehát akkor várom azt, hogy ezek szerint hadbíróság elé lesz állítva a volt vezérkari főnök ezzel kapcsolatban. Ha pedig már kockázatokról beszélünk: Orbán Viktor a mai napig nincs átvilágítva [[Közbeszólások a Jobbik soraiból: Így van!]] 28 éve kerüli a nemzetbiztonsági átvilágítást. Én kezdeményeztem, hogy ez történjen meg. [[Az elnök a csengő megkocogtatásával jelzi az idő leteltét.]] Ghaith Pharaon hogy… [[Az elnök kikapcsolja a képviselő mikrofonját.]] …került Magyarországra? Zaid Naffa hogy került Magyarországra? Ezekre válaszoljanak! Ezek a nemzetbiztonsági kockázatok!
Képviselő asszony, az időkerete lejárt! Köszönöm. [[Ungár Péter: Elnök úr, az 40 másodpercnél megállt! Közbeszólások az ellenzéki padsorokból: Kettős mérce! Pártatlan… 40 másodperc! Taps az ellenzék soraiból.]] Tisztelt Országgyűlés! Napirend utáni felszólalásokkal folytatjuk munkánkat. Napirend utáni felszólalásra jelentkezett Hajdu László képviselő úr, DK: „Kulcsár Győzőre emlékezés” címmel. Megadom a szót, ötperces időkeretben.
Tisztelt Elnök Úr! Tisztelt Ház! A főváros XV. kerületének egyik rendkívüli polgáráról szeretnék megemlékezni itt az Országházban. A napokban töltötte volna be 78. évét, ha alig egy hónapja, szeptember 19-én nem távozik közülünk örökre Kulcsár Győző olimpiai és világbajnok párbajtőrvívó, a nemzet sportolója. Halottakról vagy jót, vagy semmit, szokták mondani, és mindenki, aki ismerte őt és megemlékezik róla, siet kijelenteni: nem ez a kegyeletteljes szokás indítja, hogy Kulcsár Győzőről jót és csakis jót mondjon. Csakugyan rendkívüli ember volt, nemcsak hihetetlenül eredményesen, de a hozzáértők szerint gyönyörűen is vívott. A sportág nemzetközi életében jobbára csak a párbajtőr Paganinijeként emlegették, mert valósággal hangszerként bánt a pengével. A magyar párbajtőrvívás történetében elsőként szerzett egyéni olimpiai aranyérmet Mexico Cityben 1968-ban. Négy olimpiai és három világbajnoki aranyérem, világversenyeken szerzett több ezüst- és bronzérem fűződik nevéhez. 1980-ban felhagyott az aktív sportolással, edzőként, mesteredzőként és sportvezetőként dolgozott tovább. Két évig a Vívó Szövetség főtitkára, további nyolc éven át a vívóválogatott szövetségi kapitánya volt. Edzőként sem volt kevésbé sikeres, mint versenyzőként. Tanítványai közül Nagy Tímea és Szász Emese olimpiai bajnok, Boczkó Gábor világ- és Európa-bajnok ezüstérmes, unokaöccse, Kulcsár Krisztián világbajnok, olimpiai ezüstérmes lett. Dolgozott Olaszországban, az ottani tanítványa is olimpiai és háromszoros világbajnok lett. 2000-ben a Halhatatlan Magyar Sportolók Egyesületének tagja, 2004-ben pedig a nemzet sportolója lett. A nemzet sportolóinak delegáltjaként került be 2005-ben a Magyar Olimpiai Bizottságba, ahol aztán az elnökségbe is beválasztották. Ezt a megbízatását 2009-ben is megújították. Kitüntették a Magyar Köztársasági Érdemrend középkeresztjével és Prima Primissima-díjjal is. Két éve a XV. kerület felterjesztésében személyesen írtam alá kapta meg a Pro Urbe Budapest díjat. Legendás volt elszántsága, küzdőképessége. A mexikói olimpiára úgy készült, hogy hóna alatt egy tályog nőtt, de nem merték megműteni, mert féltek, hogy úgy nem lesz képes vívni. A verseny előtti napon azonban már olyan fájdalmai voltak, hogy éjszaka az olimpiai falu orvosi rendelőjében a barát, a sporttárs és orvos Kamuti Jenő kivágta a tályogot. Másnap hóna alatt sebbel lépett pástra, és megnyerte az olimpiát. Négy évvel később Münchenben a csapatdöntőre lesántult, bekötött, bedagadt bokával vívott. A svájciak ellen ráadásul az egyik asszóban a kézfeje is megsérült. Mindezek azonban nem akadályozták meg abban, hogy itt is a csapatgyőzelmet segítse. Nem csak sportolóként, emberként is a legnagyobbak közé tartozott. Akik ismerték töretlen elvhűségét, meg nem alkuvását, azok nagyra becsülték és becsülik őt. Hosszú évtizedekre nyúló karrierje során sosem tért le az általa helyesnek tartott útról mondta róla barátja, Kamuti Jenő szintén világbajnok és olimpiai ezüstérmes. Elvi szilárdsága miatt romlott meg a kapcsolata a Vívó Szövetség vezetésével, hiszen tagja volt mint említettem a szövetségnek. A szakemberek nem kapnak szabad kezet a szakmai munkában volt a vita témája. Ez nem az én világom, mondta erről 2012-ben. Kenyértörésre került sor, és lemondott. Ennek eredményeként a Magyar Olimpiai Bizottságból is kihagyták, a Vívó Szövetség vezetése arra nem tartotta őt már alkalmasnak. A baráti Kamuti Jenőre hárult a kötelesség, hogy megmondja, hasnyálmirigyrákban szenved és súlyos beteg. Tisztelt Elnök Úr! Egy világhírű, nagy sikerű magyar sportolóról szerettem volna megemlékezni. Köszönöm a szót. [[15.10]]
Köszönöm szépen a megemlékezését, tisztelt képviselő úr. Tisztelt Országgyűlés! Szintén napirend utáni felszólalásra jelentkezett Ungár Péter képviselő úr, LMP-képviselőcsoport: „Kaposvári kórház mindennapjai” címmel. Megadom a szót, képviselő úr.
Köszönöm szépen a szót. Nem először van szó ebben a teremben a kaposvári kórházról, mindig azt a választ kapjuk minden, a kaposvári kórházra vonatkozó kérdésre előző alkalommal a szülészetről volt szó , hogy milyen fejlesztéseket kapott ez a kórház, ugyanakkor az elmúlt hónapokban egy csomó olyan állampolgári levelet kaptunk és egy ilyen lesz, amit itt szeretnék ismertetni , amik arról szólnak, hogy hiába vannak azok a fejlesztések, amiket bejelentenek, hiába vágnak át akárhány szalagot, elképesztő állapotok vannak kórházi fertőzések és egyéb tekintetben a kaposvári kórházban.Egy állampolgár, aki az édesapját 2017 nyarán vitte be a kaposvári kórház pszichiátriájára az Alzheimer súlyossága miatt, elképesztő dolgokat közölt velünk egy levélben. Elmondta azt például, hogy miután néhány hétig ott volt, egyre többször tapasztalták, hogy saját vizeletében vagy székletében feküdt az édesapjuk, és erre azt a választ kapták, hogy nem volt még a pelenkázási idő; egyszerűen annyira kevés nővér volt, hogy ebben sem tudták kellően kiszolgálni az ott lévő betegeket. Aztán, a lényeg az, hogy ottléte alatt ez az idős ember több a laboratóriumi vizsgálatból ki is derült azóta, hogy sok esetben beazonosíthatatlan kórházi fertőzést kapott a katéterezést követően, de ami talán a legjobban illusztrálja, hogy milyen állapotok vannak a kórházban, az, hogy amikor felfekvéseket találtak ezen az idős emberen, és erre azt mondta a beteg családja a nővérnek, hogy valamit kéne kezdeni, az volt a válasz, hogy ha majd vesznek kenőcsöt a gyógyszertárban, akkor azt alkalmazzák a nővérek. Mindannyian tudjuk, hogy ennek a családnak a tagjai, ez az idős ember is évtizedeken keresztül fizette a hozzájárulást az egészségügyhöz, őneki járt volna, hogy ezt az utolsó hónapjaiban odaadják. Az a helyzet, hogy amikor már a vége felé járt ez az idős ember, a csúnya felfekvéseket nem próbálták meggyógyítani, egészen, amíg az idősek otthonába nem kerültek amely jelezte, hogy átvállalja , nem volt lehetőségük arra, hogy emberhez méltó életet biztosítsanak neki. Az a helyzet, hogy ott, bár arról az állampolgár nagyon jókat mond, amit ebben az idősek otthonában az amúgy rettentően alulfizetett, szintén hiányszakmát jelentő gondozók tettek, mégsem tudták olyan állapotba hozni, amivel a kórházi fertőzésekből ki lehetett hozni, és így ez az ember elhunyt. Azt írja ez az állampolgár a levélben, hogy ő pontosan tudta, hogy így, idős korában, úgy, hogy a mentális állapota leépült az édesapjának, el fogja őt előbb-utóbb veszíteni, de azt mondta, hogy nem gondolta volna, hogy ilyen embertelen bánásmódban részesül, és nemhogy meggyógyítják, de még újabb súlyos fertőzéseket is el kell szenvednie, „normális esetben egy kórházba gyógyulni jár az ember, de édesapámnak még több szenvedés jutott, és ezt soha nem fogjuk tudni megbocsátani a kórháznak”. Az a helyzet, hogy ez a kórház mind a pszichiátria ami a kórházban van , mind az idősgondozás, mind a szülészet tekintetében Magyarország egyik legrosszabb állapotban lévő kórháza, annak ellenére, hogy folyamatosan mind a polgármester, mind az egyéni képviselő átvág egy szalagot, amit ott talál, ez mégsem oldja meg azt a problémát, hogy miért van ilyen arányú fertőzés a kaposvári kórházban, miért van az, hogy a szülészeten ilyen arányúak a gátmetszések, miért van az, hogy ilyen kevés nővér dolgozik ott ilyen kevés pénzért, illetve miért van az, hogy a helyiek és ez a legfontosabb , emberek, akik évtizedeken át fizették a hozzájárulást, ilyen rossz véleménnyel vannak a kórházról, ilyen kevéssé szeretnék azt, hogy bárkinek a hozzátartozója odajusson. Én azt gondolom, hogy nagyon fontos akármit is mondott itt korábban a Miniszterelnökséget vezető miniszter tudni azt, hogy igenis egy probléma, amivel ebben a Házban kell foglalkozni, ha emberek, akik évtizedeken keresztül fizették az egészségügyi hozzájárulást, nem olyan egészségügyi szolgáltatásokat kapnak, mint amilyet megérdemelnek, és emberek a kaposvári kórházban embertelen körülmények között halnak meg. Köszönöm szépen. [[Szórványos taps az ellenzéki pártok soraiban.]]
Köszönöm, képviselő úr. Tisztelt Országgyűlés! Kérdezem államtitkár urat, kíván-e reagálni. [[Dr. Fónagy János nemet int.]] Nem. Tisztelt Országgyűlés! Tájékoztatom önöket, hogy az őszi ülésszak következő ülésére várhatóan 2018. október 29-én kerül sor. Megköszönöm munkájukat. Az ülést bezárom.